CELEX: 52021PC0805
Language: lt
Date: 2021-12-15
Title: Pasiūlymas EUROPOS PARLAMENTO IR TARYBOS REGLAMENTAS dėl energetikos sektoriuje išmetamo metano kiekio mažinimo, kuriuo iš dalies keičiamas Reglamentas (ES) 2019/942

EUROPOS
                              KOMISIJA

                                                       Briuselis, 2021 12 15
                                                       COM(2021) 805 final

                                                       2021/0423 (COD)

                                          Pasiūlymas

                 EUROPOS PARLAMENTO IR TARYBOS REGLAMENTAS

     dėl energetikos sektoriuje išmetamo metano kiekio mažinimo, kuriuo iš dalies keičiamas
                                    Reglamentas (ES) 2019/942

                                     (Tekstas svarbus EEE)

             {SEC(2021) 432 final} - {SWD(2021) 459 final} - {SWD(2021) 460 final}

LT                                                                                            LT
 ---pagebreak---                                  AIŠKINAMASIS MEMORANDUMAS

     1.      PASIŪLYMO APLINKYBĖS
     •       Pasiūlymo pagrindimas ir tikslai
     Laikydamasi Europos žaliojo kurso Sąjunga užsibrėžia iki 2050 m. pasiekti poveikio klimatui
     neutralumą, iš esmės atsiedama visus ekonomikos sektorius nuo iškastinio kuro. Taip pat
     siekiama apsaugoti, išlaikyti ir didinti ES gamtinį kapitalą, apsaugoti piliečių sveikatą ir
     gerovę nuo su aplinkos veiksniais susijusios rizikos ir poveikio. Metanas yra stiprų šiltnamio
     efektą sukeliančios dujos, pagal bendrą poveikį klimato kaitai nusileidžiančios tik anglies
     dioksidui ir lemiančios maždaug trečdalį dabartinio klimato atšilimo. Metanas trumpiau
     išlieka atmosferoje nei anglies dioksidas (10–12 metų, vėliau dėl oksidacijos virsta anglies
     dioksidu, kuris taip pat toliau sulaiko šilumą atmosferoje), tačiau dėl savo molekulinės
     struktūros metanas daug labiau veikia klimatą (su juo siejamas visuotinio atšilimo potencialas
     yra 100 metų perspektyvoje 28 kartus didesnis, o 20 metų perspektyvoje – 86 kartus didesnis
     nei anglies dioksido). Be to, metanas prisideda prie ozono susidarymo, o šis yra stiprus oro
     teršalas, sukeliantis didelių sveikatos problemų.

     Apie 60 proc. viso pasaulyje išmetamo metano yra antropogeninės (su žmogaus veikla
     susijusios) kilmės: vertinimų duomenimis, didžiausi šaltiniai yra iškastinio kuro gavyba ir
     naudojimas (dėl to išmetama maždaug tarp ketvirtadalio ir trečdalio viso metano), atliekos
     (maždaug ketvirtadalis), taip pat žemės ūkis (maždaug pusė viso išmetamo metano), ypač kai
     tai susiję su intensyvia gamyba.

     Tarpvyriausybinė klimato kaitos komisija (IPCC) pabrėžia, kad, siekiant 2050 m. pasaulinio
     tikslo, kad pasaulio temperatūros kilimas nesiektų 1,5 °C (ar net 2 °C), būtina iki 2030 m.
     labai sumažinti išmetamą metano kiekį1. Naujausioje IPCC ataskaitoje ypač pabrėžiamas
     metano, kaip vienos pagrindinių šiltnamio efektą ir klimato kaitą sukeliančių dujų rūšių,
     vaidmuo. Ataskaitoje pažymima, kad šiuo metu išmetamas metano kiekis yra kaip niekad
     didelis – daug didesnis negu reikėtų, kad būtų galima tikėtis pasiekti tikslą, kad klimato
     atšilimas neviršytų 1,5 °C. Todėl išmetamo metano kiekį reikia greitai, smarkiai ir tvariai
     sumažinti, kad būtų pristabdytas visuotinis atšilimas ir pagerėtų oro kokybė. Svarbu atkreipti
     dėmesį į toje atskaitoje padarytą svarbią išvadą, kad metano kiekio atmosferoje didėjimas yra
     žmogaus veiklos padarinys ir kad bent nuo 2007 m. prie išmetamo metano kiekio didėjimo
     labai prisideda iškastinis kuras; kiti šaltiniai yra žemės ūkis (daugiausia gyvulininkystė) ir
     nuotekos.

     2030 m. klimato politikos tikslo įgyvendinimo plano poveikio vertinime pažymima, kad ES
     išmetamo metano kiekį galima ekonomiškai efektyviausiai sumažinti energetikos sektoriuje.
     Šis metano išmetimas yra tarpvalstybinio masto problema, o dėl valstybių narių ir įvairių
     sektorių nekoordinuoto reguliavimo atsirandančios spragos ir neefektyvumas gali trikdyti
     Sąjungos bendrosios energijos rinkos veikimą. Kadangi didžioji dalis su iškastinių išteklių
     energijos vartojimu Sąjungoje susijusio metano išmetama už Sąjungos ribų, šioje srityje
     rezultatų pasiekti būtų įmanoma tik bendrais valstybių narių veiksmais.

     2021 m. rugsėjo mėn. Sąjunga ir Jungtinės Amerikos Valstijos pranešė apie ketinimus
     prisiimti pasaulinį įsipareigojimą dėl metano (angl. Global Methane Pledge) – tai politinis

     1
            IPCC, 2021: Summary for Policymakers (santrauka politikos formuotojams), leidinyje Climate Change
            2021: The Physical Science Basis. Contribution of Working Group I to the Sixth Assessment Report of
            the Intergovernmental Panel on Climate Change, Cambridge University Press. Leidinys rengiamas.

LT                                                      1                                                         LT
 ---pagebreak---      įsipareigojimas iki 2030 m. sumažinti pasaulyje išmetamo metano kiekį 30 proc. visuose
     sektoriuose, kuriuose jis išmetamas (atskaitos tašku laikant 2020 m. lygius); šis
     įsipareigojimas galiausiai prisiimtas 2021 m. lapkričio mėn. Glazge vykusioje Jungtinių Tautų
     klimato kaitos konferencijoje (COP 26). Prie šio įsipareigojimo prisidėjo daugiau kaip šimtas
     valstybių, kuriose išmetamas metanas sudaro beveik pusę viso pasaulyje išmetamo
     antropogeninės kilmės metano kiekio. Pasaulinis įsipareigojimas dėl metano apima
     pasižadėjimą pradėti išmetamą metano kiekį nustatyti pagal geriausias turimas apskaitos
     metodikas, ypač daug dėmesio skiriant dideliems išmetimo šaltiniams.

     Bendrasis šio reglamento tikslas yra, mažinant dėl iškastinių išteklių energijos gamybos ir
     suvartojimo Sąjungoje išmetamo metano kiekį, išsaugoti aplinką ir gerinti jos būklę, kartu
     palaikant energijos vidaus rinkos veikimą ir užtikrinant energijos tiekimo saugumą Sąjungoje.

     Konkretūs tikslai:

             (i)     didinti informacijos apie pagrindinius su ES gaminama ir suvartojama energija
                    susijusio metano išmetimo šaltinius tikslumą. Tikslas yra užtikrinti, kad būtų
                    prieinami konkretaus turto lygmens duomenys ir būtų patikimai nustatomas
                    išmetamas kiekis, taip padidinant matavimo tikslumą – be kita ko, teikiant
                    šiltnamio efektą sukeliančių dujų (toliau – ŠESD) apskaitos duomenis pagal
                    Jungtinių Tautų bendrąją klimato kaitos konvenciją (UNFCCC) – ir padidinant
                    metano kiekiui mažinti tinkamų priemonių aprėptį;
             (ii)   užtikrinti, kad būtų toliau veiksmingai mažinamas išmetamas metano kiekis
                    visoje ES energijos tiekimo grandinėje. Pagal šį konkretų tikslą sprendžiama
                    rinkos nepakankamumo, kuris lemia nepakankamą bendrovių išmetamo
                    metano kiekio mažinimą, problema;
             (iii) gerinti informacijos prieinamumą, siekiant teikti paskatų mažinti išmetamą su į
                   ES importuojama iškastinių išteklių energija susijusio metano kiekį. Kadangi
                   su ES suvartojama iškastinių išteklių energija susijusio metano didžioji dalis
                   išmetama už ES ribų, šiuo konkrečiu tikslu siekiama, didinant rinkos
                   skaidrumą, kurti paskatas mažinti išmetamo metano kiekį šalyse partnerėse.
     •       Suderinamumas su toje pačioje politikos srityje galiojančiomis nuostatomis
     Reglamentu (ES) 2021/1119 (Europos klimato teisės aktas) Sąjunga savo teisėje įtvirtino
     tikslą iki 2050 m. pasiekti visos ekonomikos poveikio klimatui neutralumą, taip pat nustatė
     saistantį Sąjungos vidaus įsipareigojimą iki 2030 m. sumažinti savo grynąjį išmetamą ŠESD
     kiekį (t. y. išmetamą kiekį, liekantį atėmus absorbentais pašalintą kiekį) bent 55 proc.,
     palyginti su 1990 m. lygiu.
     Šis pasiūlymas grindžiamas Sąjungos 2030 m. klimato politikos tikslo įgyvendinimo planu ir
     jo poveikio vertinimu. Klimato politikos tikslo įgyvendinimo plane, remiantis sumodeliuotais
     scenarijais, parodyta, kad yra įmanoma iki 2030 m. pasiekti didesnį klimato tikslą bent
     55 proc. sumažinti grynąjį išmetamą ŠESD kiekį, ir tai padėtų sklandžiai pereiti prie visiško
     poveikio klimatui neutralumo iki 2050 m. Šiame plane taip pat pabrėžiamas poreikis stiprinti
     išmetamo metano kiekio mažinimo pastangas.
     Pagal Europos žaliąjį kursą derinamos visapusiškos viena kitą stiprinančios priemonės ir
     iniciatyvos siekiant iki 2050 m. Sąjungoje neutralizuoti poveikį klimatui. Komunikate
     „Europos žaliasis kursas“2 pažymima, kad dujų sektoriaus atsiejimas nuo iškastinio kuro bus

     2
            COM(2019) 640 final.

LT                                                 2                                                 LT
 ---pagebreak---      palengvintas, be kita ko, sprendžiant su energija susijusio metano išmetimo problemą.
     Komisija 2020 m. spalio mėn. patvirtino ES išmetamo metano kiekio mažinimo strategiją,
     kurioje nustatytos priemonės siekiant sumažinti ES, įskaitant energetikos sektorių, ir
     tarptautiniu mastu išmetamo metano kiekį.
     Reglamente (ES) 2018/1999 (Valdymo reglamentas) iš valstybių narių reikalaujama, kad būtų
     sukurtos nacionalinės apskaitos sistemos, pagal kurias būtų atliekamas išmetamo
     antropogeninės kilmės ŠESD kiekio įvertinimas ir būtų pranešama apie tas nacionalines
     prognozes. Šis ataskaitų teikimas atliekamas naudojantis IPCC gairėmis ir dažnai grindžiamas
     numatytaisiais išmetamųjų teršalų faktoriais, o ne tiesioginiais šaltinio lygmens matavimais,
     taigi lieka su konkrečia išmetamųjų teršalų kilme, jų išmetimo dažnumu ir mastu susijusio
     neapibrėžtumo.

     Sąjungos lygmeniu nėra konkrečiai reglamentuotas metano išmetimas, vykstantis dėl naftos ir
     iškastinių gamtinių dujų išteklių žvalgymo ir gavybos, iškastinių gamtinių dujų surinkimo ir
     apdorojimo, perdavimo, skirstymo, požeminių saugyklų ir suskystintų gamtinių dujų (SGD)
     terminalų, taip pat metano išmetimas iš veikiančių, uždarytų ar apleistų anglių kasyklų.
     Teršalų išmetimas iš pramoninių įrenginių reglamentuojamas Direktyva 2010/75/ES
     (Pramoninių išmetamų teršalų direktyva, PITD), kuri šiuo metu peržiūrima, – pagal ją visų
     pirma, remiantis geriausiais prieinamais gamybos būdais, nustatomos teršalų išmetimo ribinės
     vertės, kaip leidimo sąlygos. PITD apima naftos ir dujų perdirbimą, tačiau neapima iškastinių
     gamtinių dujų tiekimo grandinės pradinės, vidurinės ir galutinės grandžių (SGD, požeminių
     dujų saugyklų, perdavimo, skirstymo), taip pat neapima anglių kasybos.
     Su PITD glaudžiai susijusiame Reglamente (EB) Nr. 166/20063 (Europos išleidžiamų ir
     perduodamų teršalų registras, E-IPTR) reikalaujama pranešti dėl „šachtinės kasybos ir
     susijusių procesų“ išskiriamų teršalų kiekius, įskaitant metaną, kai viršijama pranešimo riba –
     100 000 kg per metus. E-IPTR gairių4 3 priede dėl išskiriamo metano kiekio matavimo
     daroma nuoroda į rengiamą ISO standartą (rengiama ISP/TC 146/SC 1/WG 22). Šiuo metu
     taip pat atliekama E-IPTR peržiūra. Peržiūrint PITD ir E-IPTR bus atsižvelgta į poreikį
     išvengti dvigubo reguliavimo. Taigi, šis pasiūlymas papildo abu tuos teisės aktus, nes juo
     sprendžiama metano išmetimo visoje iškastinių išteklių energijos tiekimo grandinėje
     problema.
     2021 m. liepos 14 d. Europos Komisija priėmė kelis susijusius teisėkūros procedūra priimamų
     aktų pasiūlymus, kuriuose išdėstyta, kaip ji ketina pasiekti ES poveikio klimatui neutralumą
     iki 2050 m., įskaitant tarpinį tikslą iki 2030 m. grynąjį išmetamą ŠESD kiekį sumažinti bent
     55 proc. Šiomis aplinkybėmis su išmetamo metano kiekio matavimu ir mažinimu reikšmingai
     susijusios kelios toliau nurodytos iniciatyvos.
     Reglamente (ES) 2018/842 (Pastangų pasidalijimo reglamentas, PPR) valstybėms narėms
     nustatyti įpareigojimai nuo 2021 m. iki 2030 m. pasiekti valstybės lygmens metinio išmetamo
     ŠESD kiekio sumažinimo tikslus konkrečiuose sektoriuose, įskaitant transportą (išskyrus
     aviaciją), pastatus, žemės ūkį, atliekas, pramonę ir tas energetikos sektoriaus dalis, kurių
     neapima esama ES apyvartinių taršos leidimų prekybos sistema (ATLPS). Jo taikymo sritis
     apima ir metaną, ir tai išlaikyta 2021 m. liepos 14 d. priimtame pasiūlyme dėl peržiūros. Ši
     iniciatyva papildo PPR, nes ja nustatomos konkrečios išmetamo metano kiekio mažinimo
     priemonės (PPR tokių konkrečių priemonių nenustatoma ir valstybėms narėms paliekama

     3
            2006 m. sausio 18 d. Europos Parlamento ir Tarybos reglamentas (EB) Nr. 166/2006 dėl Europos
            išleidžiamų ir perduodamų teršalų registro sukūrimo ir iš dalies keičiantis Tarybos direktyvas
            91/689/EEB ir 96/61/EB (OL L 33, 2006 2 4).
     4
            Europos Komisijos gairės dėl Europos išleidžiamų ir perduodamų teršalų registro įgyvendinimo (2006).

LT                                                      3                                                          LT
 ---pagebreak---      laisvės spręsti, kaip geriausiai pasiekti reikiamą išmetamo ŠESD kiekio sumažinimą). Tos
     priemonės padės valstybėms narėms pasiekti savo tikslus, jos taip pat gali padėti PPR tikslus
     pasiekti ekonomiškai efektyviau išnaudojant valstybių narių tarpusavio prekybos potencialą
     pagal PPR.
     Į pasirengimo įgyvendinti 55 proc. tikslą priemonių rinkinį (angl. Fit for 55) įtrauktame
     pasiūlyme iš dalies pakeisti Reglamentą (ES) 2018/841 (LULUCF reglamentas) nustatomas
     bendras ES tikslas dėl anglies dioksido šalinimo gamtiniais absorbentais, o pagal atitinkamus
     nacionalinius tikslus valstybės narės privalės prižiūrėti ir plėtoti savo anglies dioksido
     absorbentų išteklius. Tuo pasiūlymu taip pat nustatomas Sąjungos 2035 m. poveikio klimatui
     neutralumo tikslas žemės naudojimo, miškininkystės ir žemės ūkio sektoriuose, įskaitant ne
     tik CO2, bet ir kitų dujų, t. y. metano, išmetimo žemės ūkyje problemos sprendimą.
     Direktyva (ES) 2018/2001 (Atsinaujinančiųjų išteklių energijos direktyva) yra pagrindinė ES
     priemonė, skirta atsinaujinančiųjų išteklių energetikai skatinti, ir ji palengvins iškastinių
     energijos išteklių laipsnišką pakeitimą atsinaujinančiaisiais ištekliais. Joje taip pat pateiktos
     išmetamo ŠESD kiekio sumažinimo numatytosios vertės, įskaitant metano išsiskyrimo
     biodujų ir biometano gamyboje įverčius, kurie gali būti reikšmingi biodujų ir biometano
     tvarumui. Gamintojai gali naudoti šias numatytąsias vertes savo ataskaitose dėl išmetamo
     ŠESD kiekio sumažinimo savo gamyboje, siekdami įrodyti, kad atitinka Atsinaujinančiųjų
     išteklių energijos direktyvos reikalavimus dėl tvarumo; taigi, tai netiesiogiai teikia paskatų
     mažinti išmetamą metano kiekį.
     Metano išmetimą iš naudojamos patalpų šildymo ir vėsinimo įrangos apima keli ekologinio
     projektavimo ir energijos vartojimo efektyvumo ženklinimo teisės aktai, kuriuose pateiktos
     gaminių, tokių kaip buitiniai prietaisai, IRT ar inžineriniai įrenginiai, aplinkosauginio
     veiksmingumo didinimo taisyklės.
     Galiausiai, Europos Komisija taip pat siūlo peržiūrėti Direktyvą 2009/73/EB ir Reglamentą
     (EB) Nr. 715/2009 siekiant palengvinti nuo iškastinio kuro atsietų vandenilio ir dujų rinkų
     formavimąsi, tuo tikslu sukuriant naują rinkos struktūrą, palengvinant iš atsinaujinančiųjų
     išteklių gaunamų ir mažą anglies dioksido pėdsaką paliekančių dujų patekimą į vamzdynus ir
     taip, viena vertus, sudarant vandenilio rinkai reikiamas sąlygas, ir, kita vertus, šalinant esamo
     gamtinių dujų tinklo atsiejimo nuo iškastinio kuro kliūtis. Šis pasiūlymas tai papildo, nes
     pagal jį bus pagerinti iškastinių gamtinių dujų poveikio klimatui rodikliai tuo laikotarpiu, kai
     jos bus laipsniškai keičiamos iš atsinaujinančiųjų išteklių gaunamomis ir mažą anglies
     dioksido pėdsaką paliekančiomis dujomis.

     •        Suderinamumas su kitomis Sąjungos politikos sritimis
     Šiuo pasiūlymu papildomi veiksmai, kurių imamasi siekiant mažinti žemės ūkio ir atliekų
     sektoriuose išmetamo metano kiekį.

     Keli su žemės ūkio sektoriumi susiję uždaviniai aptariami strategijoje „Nuo ūkio iki stalo“5.
     Komisija sudarė ekspertų grupę, kuri analizuoja metano išmetimo rodiklius iš viso gyvavimo
     ciklo perspektyvos. Bendradarbiaudama su sektorių ekspertais ir valstybėmis narėmis,
     Komisija rengia geriausios praktikos ir prieinamų technologijų sąvadą siekdama tirti
     galimybes ir skatinti plačiau imtis novatoriškų metano kiekio mažinimo veiksmų. Siekdama
     skatinti atlikti anglies dioksido balanso skaičiavimus ūkių lygmeniu, iki 2022 m. Komisija
     pateiks skaitmeninės orientacinio anglies dioksido kiekio nustatymo priemonės šabloną ir
     gaires dėl bendrų išmetamo ir absorbuojamo ŠESD kiekio apskaičiavimo būdų. Komisija
     skatins diegti išmetamo kiekio mažinimo technologijas plačiau taikant anglies dioksido

     5
            COM/2020/381 final.

LT                                                  4                                                    LT
 ---pagebreak---      sekvestraciją didinantį ūkininkavimą valstybėse narėse ir įgyvendinant jų bendros žemės ūkio
     politikos strateginius planus nuo 2021 m. Programos „Europos horizontas“ 2021–2024 m.
     strateginiame plane Komisija siūlo atlikti tikslinius mokslinius tyrimus dėl įvairių veiksnių,
     kurie faktiškai sumažina išmetamą ŠESD kiekį, daugiausia dėmesio skiriant technologiniams
     ir gamtiniams sprendimams, taip pat mitybos pokyčius skatinantiems veiksniams. Komisija
     taip pat svarsto galimybę įtraukti dalį gyvulininkystės veiklos į Pramoninių išmetamų teršalų
     direktyvos (PITD) taikymo sritį; tai gali padėti sumažinti išmetamą metano kiekį tame
     sektoriuje.
     Metano išmetimo atliekų sektoriuje klausimas yra įtrauktas į esamas ir planuojamas aplinkos
     teisės aktų peržiūras. Direktyvoje (ES) 2018/850 (Sąvartynų direktyva) reikalaujama, kad
     sąvartynų operatoriai tvarkytų sąvartynų dujas – panaudotų jas energijai gaminti arba
     sudegintų fakelais. Per Sąvartynų direktyvos peržiūrą, kurią numatoma atlikti 2024 m.,
     Komisija svarstys tolesnius veiksmus siekiant gerinti sąvartynų dujų tvarkymą, iki minimumo
     sumažinti jų kenksmingą poveikį klimatui ir išnaudoti visas galimybes iš jų gauti energijos.
     Be to, per šiuo metu atliekamą PITD peržiūrą taip pat svarstoma galimybė patvirtinti išvadas
     dėl geriausių prieinamų gamybos būdų (GPGB) sąvartynų sektoriuje – tai apimtų ir išmetamo
     metano kiekio mažinimą. Neseniai priimtais ES atliekų teisės aktų pakeitimais (2018 m.)
     įvesta prievolė iki 2024 m. pradėti atskirai rinkti biologiškai skaidžias atliekas ir nustatytas
     naujas tikslas iki 2035 m. pasiekti, kad į sąvartynus patektų ne daugiau kaip 10 proc. visų
     atliekų. Dėl šių pokyčių tikimasi, kad iš sąvartynų išmetamo metano kiekis toliau mažės.
     Pagal dabartinę nuotekų ir nuotekų dumblo valymo ir naudojimo reglamentavimo sistemą,
     t. y. Miesto nuotekų valymo direktyvą6 ir Nuotekų dumblo direktyvą7, ŠESD išmetimo
     klausimas konkrečiai nesprendžiamas. Vis dėlto Miesto nuotekų valymo direktyvos
     įgyvendinimas padėjo išvengti didelio metano kiekio išmetimo, nes nuotekos surenkamos ir
     valomos efektyviuose centralizuotuose įrenginiuose. Miesto nuotekų valymo direktyva šiuo
     metu peržiūrima. Nuotekų dumblo direktyva reglamentuojamas nuotekų dumblo naudojimas
     siekiant apsaugoti aplinką, ypač dirvožemį, nuo žemės ūkyje naudojamo užteršto dumblo
     kenksmingo poveikio.

     2.       TEISINIS PAGRINDAS,                SUBSIDIARUMO            IR    PROPORCINGUMO
              PRINCIPAI
     •        Teisinis pagrindas
     Šios iniciatyvos teisinis pagrindas yra Sutarties dėl Europos Sąjungos veikimo (SESV) 194
     straipsnio 2 dalis, kuria Sąjungai suteikiami įgaliojimai nustatyti priemones, reikalingas
     Sąjungos energetikos politikos tikslams pasiekti. Šis pasiūlymas apima tik energetikos
     sektorių ir juo padedama siekti 194 straipsnio 1 dalyje išdėstytų Sąjungos energetikos
     politikos tikslų, visų pirma energijos rinkos veikimo, suderinant išmetamo metano kiekio
     stebėsenos, duomenų teikimo ir mažinimo taisykles, taip kartu prisidedant prie aplinkos
     išsaugojimo ir jos būklės gerinimo.
     •        Subsidiarumo principas (neišimtinės kompetencijos atveju)
     Metano išmetimas energetikos sektoriuje yra tarpvalstybinio masto problema, su kuria susijusi
     padėtis Sąjungoje skiriasi nacionaliniu ir regioniniu lygmenimis. Tai yra daugiau ar mažiau
     aktualu visoms valstybėms narėms, priklausomai nuo jų energijos rūšių derinio ir nuo jų
     turimų gamtos išteklių, pavyzdžiui, kiek jose yra veikiančių ar užsandarintų anglių kasyklų,
     kiek iškastinių gamtinių dujų išgaunama arba transportuojama. Šios problemos Sąjungos
     6
             1991 m. gegužės 21 d. Tarybos direktyva 91/271/EEB dėl miesto nuotėkų valymo.
     7
             1986 m. birželio 12 d. Tarybos direktyva 86/278/EEB dėl aplinkos, ypač dirvožemio, apsaugos
     naudojant žemės ūkyje nuotėkų dumblą.

LT                                                   5                                                     LT
 ---pagebreak---      masto aspektą rodo dujų infrastruktūros dydis – visose valstybėse narėse nutiestų dujų
     perdavimo vamzdynų bendras ilgis siekia apie 190 000 km.

     Duomenų apie išmetamus metano kiekius teikimo lygis ir taikomų mažinimo priemonių
     apimtis skiriasi įvairiose valstybėse narėse ir sektorių segmentuose. Yra kelios privačios ir
     savanoriškos iniciatyvos, tačiau jų nepakanka dėl ribotos jų apimties, dalyvavimo ir
     užtikrinimo galimybių. Dėl nacionalinių požiūrių skirtumų gali atsirasti reguliavimo įvairiose
     valstybėse narėse nenuoseklumų, o tai didina administracinę naštą įmonėms, veikiančioms
     keliose valstybėse narėse; tai taip pat tai gali kliudyti vidaus rinkos veikimui, nes sudaro
     kliūčių veiklos vykdytojams, be to, yra sudėtingiau rinkti palyginamus duomenis visoje
     Sąjungoje.

     Be to, kadangi su Sąjungoje suvartojama iškastinių išteklių energija susijusio metano didžioji
     dalis išmetama už Sąjungos ribų, imantis bendrų valstybių narių veiksmų būtų labiau tikėtina
     pasiekti rezultatų tose vertės grandinės dalyse ir išlaikyti energijos vidaus rinkos vientisumą.

     Atsižvelgiant į tai, manoma, kad mažinti išmetamą metano kiekį visoje Sąjungoje padėtų
     nuosekli Sąjungos lygmens politika. Turint omenyje metano kiekiui matuoti ir mažinti
     taikomų priemonių poveikį ir susijusį poveikį inovacijoms, ekonominiam efektyvumui ir
     vienodoms sąlygoms, siekiant išlaikyti gerai veikiančią vidaus rinką, yra reikalingas
     koordinavimas tarp valstybių narių. Koordinuotomis Sąjungos politikos priemonėmis yra kur
     kas labiau tikėtina pasiekti tolesnį energetikos sektoriuje išmetamo metano kiekio mažinimą
     negu pavienėmis nacionalinėmis pastangomis. Be to, koordinuojant veiksmus Sąjungos
     lygmeniu, yra lengviau visapusiškai atsižvelgti į skirtingus valstybių narių ir privačių subjektų
     pajėgumus imtis veiksmų. Taip pat sukuriama veiklos vykdytojams naudinga bendra
     reguliavimo sistema, kurioje yra lengviau laikytis reikalavimų ir sumažėja administracinė
     našta, palyginti su nesuderintų taisyklių taikymu įvairiose valstybėse narėse.

     Sąjungos lygmens politika dėl metano labai didina tarptautinių veiksmų klimato srityje vertę.
     Rengdama teisės aktus, kuriais bus iki minimumo sumažintas energetikos sektoriuje
     išmetamas metano kiekis, Sąjunga siunčia aiškią politinę žinią išorės veikėjams, didinama
     sąmoningumą išmetamo metano kenksmingo poveikio klimatui klausimu. Ši žinia ne tik
     paskatins Sąjungos partnerius spręsti metano išmetimo energetikos sektoriuje problemą, bet ir
     paskatins užmegzti tarptautinius partnerystės ryšius, taigi Sąjunga galės imtis lyderystės
     sprendžiant metano išmetimo problemą.

     Todėl daroma išvada, kad, siekiant spręsti išmetamo metano kiekio mažinimo uždavinius,
     reikalingas suderintas ir koordinuotas požiūris, ir atskiros valstybės narės to negali efektyviai
     pasiekti. Todėl, laikantis SESV 194 straipsnio, Sąjungos veiksmai yra pagrįsti pagal
     subsidiarumo principą.

     •        Proporcingumo principas
     Šiame pasiūlyme išlaikoma tinkama pusiausvyra tarp valstybių narių reguliavimo
     savarankiškumo imantis nacionalinių taisomųjų veiksmų, nustatant paskatas technologinėms
     inovacijoms arba sprendžiant dėl reikiamų išteklių skyrimo lygio ir poreikio spręsti su metano
     išmetimu susijusias problemas, kurios turi būti išspręstos Sąjungos lygmeniu.
     Kaip apibūdinama poveikio vertinimo 6 skyriuje, su šiuo pasiūlymu susijusios išlaidos ir
     reglamentavimo našta išlaikytos, kiek tik įmanoma, nedidelės. Šiame pasiūlyme numatomos
     priemonės apima tik tai, kas yra būtina siekiant išspręsti nustatytas problemas ir pasiekti
     iškeltus tikslus. Numatomos Komisijos ir valstybių narių išlaidos laikomos priimtinomis,

LT                                                  6                                                    LT
 ---pagebreak---      turint omenyje ir teigiamą grynąjį ekonominį poveikį, siejamą su tokiu metano kiekio
     sumažinimo lygiu, kuris būtų pasiektas efektyviomis sąnaudomis iš aplinkosauginės ir
     socialinės perspektyvos.
     •        Priemonės pasirinkimas
     Šiame pasiūlyme dėl teisėkūros procedūra priimamo akto reglamentas yra tinkama teisinė
     priemonė, nes juo nustatomos aiškios ir išsamios taisyklės, neteikiančios galimybių
     valstybėms narėms skirtingai jas perkelti į nacionalinę teisę. Reglamentu užtikrinama, kad
     teisiniai reikalavimai būtų vienu metu taikomi visoje Sąjungoje – taip būtų išvengta
     neefektyvumo, taip pat reguliavimo išlaidų ir naštos, susijusių su nenuosekliu išmetamo
     metano kiekio mažinimo nuostatų įgyvendinimu visoje Sąjungoje.
     Be to, reglamentas yra tinkama priemonė tiesioginėms ekonominės veiklos vykdytojų ir
     nacionalinių institucijų prievolėms nustatyti. Tai reikalinga siekiant turėti aiškias prievoles
     apskaičiuoti, pranešti ir tikrinti duomenis, taip pat imtis išmetamo metano kiekio mažinimo
     priemonių, įskaitant laipsnišką tokios žalingos pramonės praktikos, kaip dujų išleidimas ir
     fakelų deginimas, nutraukimą.
     Siekiant turėti nuoseklius ir palyginamus duomenis, itin svarbu taikyti suderintus matavimo ir
     duomenų teikimo reikalavimus. Kaip matyti iš susijusių ES teisės aktų, tokių kaip
     Reglamentas (ES) 2015/7578, Reglamentas (EB) Nr. 166/2006 ar Įgyvendinimo reglamentas
     (ES) 2018/20669, tai galima geriausiai pasiekti reglamentu. Jei būtų priimta direktyva, joje
     valstybėms narėms palikta diskrecija šioje srityje būtų nesuderinama su poreikiu gauti
     palyginamus, taigi suderintus duomenis.
     Be to, pramonės praktikai taikytinų mažinimo priemonių ir apribojimų atžvilgiu reglamentas
     yra tinkama priemonė užtikrinti, kad nuostatos būtų tiesiogiai taikomos bendrovėms ir būtų
     nustatytos būtinosios vienodos su ta praktika susijusios sąlygos.
     Galiausiai, reglamentu galima skubiai spręsti metano išmetimo problemą, tai darant labiau
     tiesioginiu ir konstruktyviu būdu, atsižvelgiant į kritišką klimato padėtį ir į Sąjungos poveikio
     klimatui neutralumo tikslą, kaip pirmiau paaiškinta 1 skirsnyje.
     Renkantis reglamentą užtikrinama, kad nustatytos problemos būtų sprendžiamos ir tikslų būtų
     siekiama pačiu veiksmingiausiu, efektyviausiu ir proporcingiausiu būdu. Užtikrinama tinkama
     pusiausvyra tarp valstybių narių reguliavimo savarankiškumo imantis nacionalinių taisomųjų
     veiksmų, nustatant paskatas technologinėms inovacijoms arba sprendžiant reikiamų išteklių
     skyrimo lygio klausimus ir poreikio spręsti su metano išmetimu susijusias problemas, kurios
     turi būti išspręstos Sąjungos lygmeniu.

     3.       EX POST VERTINIMO, KONSULTACIJŲ SU SUINTERESUOTOSIOMIS
              ŠALIMIS IR POVEIKIO VERTINIMO REZULTATAI
     •        Konsultacijos su suinteresuotosiomis šalimis
     Laikydamasi Geresnio reglamentavimo gairių dėl poveikio vertinimų, Komisija surengė
     išsamias konsultacijas su suinteresuotaisiais subjektais pagal konsultavimosi strategiją, į kurią

     8
            2015 m. balandžio 29 d. Europos Parlamento ir Tarybos reglamentas (ES) 2015/757 dėl jūrų transporto
            išmetamo anglies dioksido kiekio stebėsenos, ataskaitų teikimo ir tikrinimo, kuriuo iš dalies keičiama
            Direktyva 2009/16/EB (OL L 123, 2015 5 19, p. 55).
     9
            2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio
            efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos
            direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012 (OL L 334,
            2018 12 31, p. 1).

LT                                                       7                                                           LT
 ---pagebreak---      įtraukti įvairūs metodai ir priemonės. Konsultavimosi strategija siekta užtikrinti, kad būtų
     atsižvelgta į visus svarbius įrodymus, įskaitant duomenis apie išlaidas, socialinį poveikį ir
     galimą šios iniciatyvos naudą. Strategija parengta laikantis intervencijos logikos ir derinant
     tiek praeities patirtimi, tiek ateities perspektyvomis grindžiamus elementus. Naudotos kelios
     konsultavimosi priemonės: viešos konsultacijos internetu; tikslinės konsultacijos dėl
     stebėsenos, duomenų teikimo ir tikrinimo reglamento įgyvendinimo išlaidų, remiantis Naftos
     ir dujų sektorių partneryste dėl metano10; išsamūs pokalbiai; taip pat suinteresuotųjų subjektų
     internetiniai (trys) seminarai.

     Per viešas konsultacijas gautas 131 atsakymas: 126 iš tų atsakymų buvo pateikti bent iš dalies
     užpildžius klausimyną internetu, o penki papildomi atsiliepimai gauti e. paštu.

     Visų pirma, Energetikos reguliavimo institucijų bendradarbiavimo agentūra (ACER) ir
     Europos energetikos reguliavimo institucijų taryba (CEER) pateikė atliktos savo narių
     apklausos duomenis kaip neformalų indėlį per viešas konsultacijas: taip buvo išreikšta
     nuomonė, kad „nacionalinės reguliavimo institucijos apskritai pritaria ES lygmeniu
     suderintam požiūriui į išmetamo metano stebėseną ir aptikimą, visų pirma remiantis
     privaloma išmetamo metano kiekio stebėsena“.

     Suinteresuotieji subjektai išreiškė plataus masto pritarimą tam, kad būtų parengtas tvirtas
     energetikos sektoriuje išmetamo metano kiekio stebėsenos, duomenų teikimo ir tikrinimo
     standartas. 78 proc. per viešas konsultacijas gautų atsakymų pritarta tam, kad stebėsenos,
     duomenų teikimo ir tikrinimo teisės akto pasiūlymo dalis dėl naftos ir dujų būtų pagrįsta
     Naftos ir dujų sektorių partnerystės dėl metano (OGMP) nustatyta metodika; tam taip pat
     pritarė visos ES naftos ir dujų prekybos asociacijos. Be to, plačiai (taip pat anglių pramonėje)
     pritarta tam, kad būtų įtrauktos stebėsenos, duomenų teikimo ir tikrinimo nuostatos dėl anglių
     (tam pritarta 96 proc. per viešas konsultacijas gautų atsakymų). Tie aspektai įtraukiami į šį
     pasiūlymą.

     Plačiai pritarta teisėkūros priemonėms, kuriomis siekiama mažinti naftos, iškastinių gamtinių
     dujų ir anglių sektoriuose išmetamą metano kiekį. Visos naftos ir dujų pramonės asociacijos,
     kurios pateikė atsakymus per viešas konsultacijas, išreiškė pritarimą tam, kad Sąjungos teisėje
     būtų nustatyta nuotėkio aptikimo ir remonto prievolė. Tokiai prievolei plačiu mastu pritarė ir
     nevyriausybinės organizacijos (NVO). Visos dalyvavusios NVO ir pramonės respondentai per
     viešas konsultacijas manė, kad yra įmanoma laipsniškai nutraukti su ES gaminama ir
     suvartojama energija susijusią įprastinio dujų išleidimo ir fakelų deginimo praktiką. Per viešas
     konsultacijas labai pritarta (80 proc. atsakymų) tam, kad būtų įtrauktos anglių kasyklų
     išmetamo metano kiekio mažinimo priemonės. Tie aspektai įtraukiami į šį pasiūlymą.

     92 proc. per viešas konsultacijas gautų atsakymų pritarta Sąjungos teisės aktui dėl metano,
     išmetamo energetikos sektoriuje, kuris apimtų Sąjungos rinkai tiekiamą naftą ir dujas.
     96 proc. atsakymų konkrečiai pritarta su metanu susijusio skaidrumo priemonės sukūrimui
     Sąjungos ir tarptautiniu lygmenimis. Šis elementas įtraukiamas į šį pasiūlymą.

     10
            2014 m. pradėta Naftos ir dujų sektorių partnerystė dėl metano (Oil and Gas Methane Partnership,
            OGMP) buvo suformuota Klimato ir švaraus oro koalicijos (CCAC) ir pagal Jungtinių Tautų aplinkos
            programą (UNEP) kaip savanoriška iniciatyva siekiant padėti bendrovėms matuoti išmetamą metano
            kiekį ir teikti jo duomenis. OGMP pagrindinis tikslas yra nustatyti geriausią praktiką siekiant didinti
            pasaulinio lygmens informacijos prieinamumą išmetamo metano kiekio nustatymo ir valdymo
            klausimais, taip pat skatinti imtis priemonių išmetamam metano kiekiui sumažinti. Prie OGMP
            prisijungė jau daugiau kaip 60 bendrovių, kurioms tenka 30 proc. pasaulio naftos ir dujų gavybos ir
            turto penkiuose žemynuose.

LT                                                        8                                                           LT
 ---pagebreak---      72 proc. atsakymų išreikšta nuomonė, kad Sąjungos teisės aktu dėl energetikos sektoriuje
     išmetamo metano kiekio mažinimo nustatomos prievolės turėtų būti plačiau taikomos ir toms
     bendrovėms, kurios į Sąjungą importuoja iškastinių išteklių energiją. 65 proc. atsakymų
     išreikšta nuomonė, kad praktiškai įmanoma nustatyti tas pačias su stebėsena, duomenų
     teikimu ir tikrinimu, nuotėkio aptikimu ir remontu, dujų išleidimu ir fakelų deginimu
     susijusias prievoles visiems subjektams Sąjungoje suvartojamos naftos ir dujų vertės
     grandinėje. Atsižvelgiant į tai, į pasiūlymą įtraukiama peržiūros nuostata su aiškiai nurodyta
     Komisijos prerogatyva teikti pasiūlymus dėl teisėkūros procedūra priimamų aktų, kuriais šis
     reglamentas būtų iš dalies keičiamas nustatant griežtesnes priemones importuotojams, kai bus
     turima patikimesnių pasaulinių duomenų apie išmetamą metaną.

     •       Tiriamųjų duomenų rinkimas ir naudojimas
     Šis pasiūlymas ir su juo susijusio poveikio vertinimas parengti remiantis argumentais, gautais
     iš dalyvavusių suinteresuotųjų subjektų per šiuo tikslu surengtas viešas konsultacijas, taip pat
     per specialius praktinius seminarus ir iš susijusios literatūros peržiūros, analizės bei
     modeliavimo. Literatūros peržiūra apėmė rezultatus, gautus atlikus kelis teminius tyrimus dėl
     pagrindinių metano išmetimo reguliavimo elementų įvairiose valstybėse ir ES valstybėse
     narėse, kuriais ribojamas metano išmetimas energetikos sektoriuje, taip pat kitus vertinimus ir
     analizes, atliktus pagal kitas susijusias Komisijos iniciatyvas.

     •       Poveikio vertinimas
     Atliekant poveikio vertinimo darbą buvo svarstomos įvairios galimos priemonės visose srityse
     siekiant spręsti nustatytas problemas ir šalinti problemų priežastis, kad būtų pasiekti šios
     iniciatyvos tikslai. Visose politikos srityse buvo įtrauktas galimas įprastinės veiklos
     scenarijus. Nustatytos tinkamiausios galimybės trijose politikos srityse. Įvertinus jų
     veiksmingumą, efektyvumą, nuoseklumą ir proporcingumą, nustatytas tinkamiausių
     galimybių rinkinys, optimaliai padedantis siekti nustatytų tikslų. Tinkamiausių galimybių
     rinkinys apima pagrindines toliau išdėstytas nuostatas.

     Pirmojoje politikos srityje apsvarstytos galimybės padidinti energetikos sektoriuje išmetamo
     metano kiekio matavimo ir susijusių duomenų tikslumą, įpareigojant operatorius atlikti
     vertinimus konkretaus turto lygmeniu ir pranešti dėl ekonominės veiklos, vykdomos ES
     teritorijoje, tiesiogiai išmetamo metano kiekį. Tai apima privalomą stebėseną, duomenų
     teikimą ir tikrinimą dėl naftos ir dujų; privalomą stebėseną, duomenų teikimą ir tikrinimą dėl
     naftos, dujų ir anglių; privalomą stebėseną, duomenų teikimą ir tikrinimą dėl naftos, dujų ir
     anglių, įskaitant ir netiesioginį metano išmetimą.

     Tinkamiausia galimybė pirmojoje politikos srityje yra nustatyti detalaus (konkretaus turto
     lygmeniu atliekamo) matavimo ir duomenų teikimo prievolę dėl metano išmetimo, susijusio
     su nafta, dujomis ir anglimis ES energetikos sektoriuje. Pagrindinė su tuo susijusi nauda yra
     tokia, kad taip bus pagerintas išmetamo metano kiekio duomenų teikimas ir bus geriau
     suprantami tokio metano išmetimo šaltiniai ir mastas, o tai padės veiksmingiau sumažinti
     susijusius išmetamus kiekius.

     Antrojoje politikos srityje yra galimybių mažinti išmetamą metano kiekį Sąjungoje, naudojant
     nuotėkio aptikimo ir remonto priemones ir taikant dujų išleidimo bei fakelų deginimo
     apribojimus. Taip siekiama užtikrinti tolesnį veiksmingą išmetamo metano kiekio mažinimą
     visoje energijos tiekimo grandinėje. Esamos galimybės apima Komisijos rekomendacijas arba
     privalomas priemones dėl išmetamo metano kiekio mažinimo naftos ir iškastinių gamtinių
     dujų sektoriuose; privalomas priemones dėl išmetamo metano kiekio mažinimo naftos,

LT                                                  9                                                   LT
 ---pagebreak---      iškastinių gamtinių dujų ir anglių sektoriuose, įskaitant netiesioginį metano išmetimą; ir
     teisėkūros priemonę, kuria būtų pasiektas tam tikras išmetamo metano kiekio sumažinimas
     nustatant veiklos rezultatų reikalavimą.

     Tinkamiausia galimybė antrojoje politikos srityje yra nustatyti prievoles mažinti metano kiekį,
     išmetamą dėl naftos, dujų ir anglių ES energetikos sektoriuje, naudojant nuotėkio aptikimo ir
     remonto priemones, ir uždrausti dujų išleidimą ir fakelų deginimą. Išmetamas metano kiekis
     šiomis priemonėmis bus labiau sumažintas, palyginti su įprastinės veiklos scenarijumi, ir bus
     gauta susijusios naudos aplinkai bei socialinės naudos – bus pristabdyta klimato kaita ir
     sumažinta oro tarša.

     Trečioji politikos sritis apima galimybes, kuriomis siekiama mažinti išmetamą metano kiekį,
     susijusį su importuojama iškastinių išteklių energija. Tai apima galimybes matuoti, pranešti ir
     mažinti išmetamą metano kiekį, susijusį su Sąjungoje suvartojamu iškastiniu kuru, tačiau
     išmetamą už ES ribų, tuo tikslu naudojant diplomatinius veiksmus ir skaidrumo priemones;
     privalomus matavimo, duomenų teikimo ir mažinimo reikalavimus, taikomus dėl visam
     metanui, išmetamam dėl ES suvartojamos iškastinių išteklių energijos visoje jos vertės
     grandinėje; skaidrumui didinti skirtos išmetamo metano duomenų bazės sukūrimą ir pasaulinę
     didelių taršos metanu šaltinių stebėsenos priemonę; taip pat prievolę pasiekti tam tikrą
     išmetamo metano kiekio sumažinimą, taikomą visai ES suvartojamai iškastinių išteklių
     energijai visoje vertės grandinėje.

     Tinkamiausia galimybė trečiojoje politikos srityje yra pateikti įvairių priemonių, kuriomis
     būtų gerinamas informacijos apie metano išmetimo šaltinius gavimas iš bendrovių,
     eksportuojančių iškastinių išteklių energiją į ES, taip pat suteikti paskatų valstybėms mažinti
     savo išmetamą metano kiekį. Panašiai kaip ir antrojoje politikos srityje, visame pasaulyje
     išmetamo metano kiekio sumažinimas bus naudingas aplinkai bei visuomenei, o ES visų
     pirma dėl to, kad bus pristabdyta klimato kaita.

     •       Pagrindinės teisės
     Ši iniciatyva visiškai dera su Europos Sąjungos pagrindinių teisių chartijos 37 straipsniu,
     kuriame nustatyta, kad aukštas aplinkosaugos lygis ir aplinkos kokybės gerinimas turi būti
     integruoti į Sąjungos politiką ir užtikrinti pagal tvaraus vystymosi principą.

     4.      POVEIKIS BIUDŽETUI
     Pasiūlymas apima tam tikrus reikalavimus, darančius poveikį biudžetui. Tai visų pirma
     reikalavimas, kad kas trejus metus Europos Sąjungos energetikos reguliavimo institucijų
     bendradarbiavimo agentūra (ACER) parengtų ir viešai paskelbtų rodiklių ir susijusių atskaitos
     verčių rinkinį, pagal kurį būtų galima palyginti palyginamų projektų investicines vieneto
     išlaidas, susijusias su išmetamo metano kiekio matavimu, duomenų teikimu ir mažinimu.
     Nors ACER iki šiol dar nėra atlikusi darbo, susijusio su tinklo operatorių išlaidomis dėl
     išmetamo metano kiekio matavimo, duomenų teikimo ir mažinimo, įvertinta, kad
     papildomoms ACER užduotims ir susijusiam darbo krūviui visiškai pakaks vieno papildomo
     etato ekvivalento.
     Antras reikalavimas – kad Sąjungoje būtų sukurta ir palaikoma metano duomenų skaidrumo
     platforma, apimanti informaciją apie iškastinių išteklių energijos importą į Sąjungą,
     atnaujinamą kas ketvirtį, taip pat kad būtų sukurta pasaulinė taršos metanu stebėsenos
     priemonė, pagal kurią būtų reguliariai skelbiami su energijos ištekliais susijusių didelių
     metano išmetimo šaltinių stebėsenos iš oro rezultatai, atnaujinami kas mėnesį. Įvertinta, kad

LT                                                 10                                                  LT
 ---pagebreak---      dėl šių papildomų užduočių ir susijusio darbo krūvio Komisijai reikės dviejų papildomų visu
     etatu dirbančių pareigūnų.
     Finansinės teisės akto pasiūlymo pažymos 3 skirsnyje išdėstytas šio pasiūlymo poveikis
     biudžetui ir reikalingi žmogiškieji ir administraciniai ištekliai.

     5.       KITI ELEMENTAI
     •        Įgyvendinimo planai ir stebėsena, vertinimas ir ataskaitų teikimo tvarka
     ES klimato ir energetikos teisės aktai sudaro visapusišką sistemą, kurioje siekiama pažangos
     ir stebima pažanga įgyvendinant ES tikslus; prie to bus prisidėta šiuo pasiūlymu. Bendrąjį
     pagrindą sudaro Europos klimato teisės aktas, o išsami integruota stebėsenos ir ataskaitų
     teikimo sistema nustatyta Reglamentu dėl energetikos sąjungos ir klimato politikos veiksmų
     valdymo. Duomenys, renkami pagal tą reglamentą, turėtų būti viešai prieinami
     e. platformoje, taip pat ir rodikliai, kuriais remiantis stebima pažanga siekiant Sąjungos
     energetikos ir klimato tikslų.
     Valstybių narių nacionalinė politika ir priemonės, kuriomis jos siekia savo tikslų pagal
     Pastangų pasidalijimo reglamentą, yra Komisijos tikrinamos kas penkerius metus. Todėl
     šiame pasiūlyme pateiktų nuostatų įgyvendinimas ir veiksmingumas taip pat bus stebimi kartu
     su tikslų pasiekimu pagal Pastangų pasidalijimo reglamentą. Naudojant sukurtas teikiamų
     nacionalinių duomenų kokybės kontrolės priemones taip pat bus galima įvertinti šio
     pasiūlymo nuostatų veiksmingumą siekiant didesnio duomenų tikslumo. Šiomis aplinkybėmis
     Reglamentu dėl energetikos sąjungos ir klimato politikos veiksmų valdymo yra nustatyti
     reikalavimai dėl nacionalinių ir Sąjungos sistemų, apimančių išmetamo ŠESD kiekio apskaitą,
     politiką, priemones ir prognozes, ir yra raginama nuolat jas tobulinti. Sukurti tokias sistemas
     yra reikalaujama tarptautiniu lygmeniu ir taip siekiama padėti įgyvendinti nacionalinius
     energetikos ir klimato srities veiksmų planus priklausomybės nuo iškastinio kuro mažinimo
     srityje.
     Metano išmetimo problema sulaukia vis daugiau visuomenės dėmesio, pradedamos mokslinės
     iniciatyvos bei suinteresuotųjų subjektų kampanijos siekiant aptikti metano išmetimo šaltinius
     ir nustatyti išmetamus kiekius. Tokia visuomenės vykdoma priežiūra, kurią palengvina vis
     didesnės erdvinės ir laikinės skyros duomenys iš palydovų, yra vertingas išteklius stebint šio
     pasiūlymo poveikį ir nustatant įgyvendinimo trūkumus.
     Kalbant apie šiuo pasiūlymu nustatomų prievolių vykdymo stebėseną ir vertinimą, pagrindinė
     atsakomybė užtikrinti, kad nuostatos būtų taikomos, teks kompetentingoms nacionalinėms
     institucijoms. Šiame pasiūlyme numatoma išmetamo metano kiekio duomenų tikrinimą
     pavesti nepriklausomiems akredituotiems tikrintojams. Tarptautinis išmetamo metano kiekio
     stebėjimo centras11 atliks papildomą teikiamų išmetamo metano kiekio duomenų tikrinimą,
     įskaitant galimybę juos sutikrinti su kitais šaltiniais, kaip antai palydovų vaizdo duomenimis
     ir produktais.
     Komisija stebės šio teisės akto įgyvendinimą, tikrindama, ar įpareigotosios šalys tinkamai
     taiko reikiamas priemones, o prireikus imdamasi vykdymo užtikrinimo veiksmų. Į šį
     pasiūlymą įtraukta peržiūros nuostata, pagal kurią Komisija pateiks šio reglamento vertinimo
     ir peržiūros ataskaitą.
     •        Išsamus konkrečių pasiūlymo nuostatų paaiškinimas
     Siūlomą reglamentą sudaro šeši skyriai, kuriuose išdėstyti 35 straipsniai.

     11
            https://www.unep.org/explore-topics/energy/what-we-do/international-methane-emissions-observatory

LT                                                     11                                                       LT
 ---pagebreak---      1 skyrius. Bendrosios nuostatos
     Šiame skyriuje nustatoma siūlomo reglamento taikymo sritis ir apibrėžiami pagrindiniai jame
     vartojami terminai. Jame taip pat yra nuostata, kuria pripažįstamos įgyvendinant šį reglamentą
     tinklo operatorių patiriamos išlaidos.

     2 skyrius. Kompetentingos institucijos ir nepriklausomas tikrinimas
     Šiame skyriuje pateiktos nuostatos dėl reglamento laikymosi, papildančios 6 skyriaus
     nuostatas dėl sankcijų. Jame nustatytos kompetentingų institucijų užduotys, visų pirma
     taisyklės dėl patikrinimų ir skundų, taip pat nepriklausomų akredituotų tikrintojų vaidmuo ir
     procedūros, susijusios su operatorių teikiamų išmetamo metano kiekio duomenų tikrinimu.

     3 skyrius. Metano išmetimas naftos ir dujų sektoriuose
     Šiame skyriuje nustatytos operatorių ir valstybių narių prievolės dėl išmetamo metano kiekio
     matavimo ir duomenų teikimo, taip pat prievolės mažinti atitinkamose veiklos vietose
     išmetamą metano kiekį.

     4 skyrius. Metano išmetimas anglių sektoriuje
     Šis skyrius padalytas į tris skirsnius, kurie apima: veikiančiose kasyklose išmetamo metano
     kiekio stebėseną ir duomenų teikimą; iš veikiančių požeminių kasyklų ir iš uždarytų bei
     apleistų požeminių kasyklų išmetamo metano kiekio mažinimą.
     Kiekviename skirsnyje nustatytos operatorių ir valstybių narių prievolės dėl išmetamo metano
     kiekio matavimo ir duomenų teikimo, taip pat prievolės mažinti atitinkamose veiklos vietose
     išmetamą metano kiekį.

     5 skyrius. Metano išmetimas už Sąjungos ribų
     Šiame skyriuje nustatytos skaidrumo priemonės dėl metano, išmetamo už Sąjungos ribų:
     iškastinio kuro importuotojų prievolė teikti informaciją apie išmetamą metaną; skaidrumo
     tikslu rengiamas Sąjungos bendrovių ir atitinkamų valstybių ir bendrovių, eksportuojančių
     iškastinių išteklių energiją į Sąjungą, sąrašas, apimantis informaciją apie jų tarptautines
     išmetamo metano duomenų teikimo prievoles; ir pasaulinė stebėsenos priemonė, teiksianti
     informacijos apie metano išmetimo šaltinių sukeliamos taršos mastą bei dažnumą ir jų vietą
     visame pasaulyje.
     Be to, atsižvelgiant į iškastinių išteklių energijos importą į Sąjungą, šiame skyriuje
     importuotojams nustatyti informacijos teikimo reikalavimai, taip pat Komisijos prerogatyva
     teikti pasiūlymus dėl teisėkūros procedūra priimamų aktų, kuriais šis reglamentas būtų iš
     dalies keičiamas nustatant griežtesnes priemones importuotojams, kai bus turima patikimesnių
     pasaulinių duomenų apie išmetamą metaną, ir būtų užtikrinamas taikytinų tarptautinių
     Sąjungos įsipareigojimų laikymasis.

     6 skyrius. Baigiamosios nuostatos
     Šiame skyriuje visų pirma nustatyta sankcijų sistema: pripažįstant, kad sankcijų skyrimas
     priklauso nacionalinei kompetencijai, nustatomi pagrindiniai sankcijų principai, visų pirma
     sankcijų nustatymo kriterijai, pažeidimų, už kuriuos taikytinos sankcijos, pobūdis, sankcijų
     viršutinių ribų nustatymo kriterijai, taip pat galimybė skirti periodines baudas.
     Šiame skyriuje pateiktos nuostatos dėl įgaliojimų priimti deleguotuosius ir įgyvendinimo
     aktus, taip pat peržiūros nuostata.

LT                                                12                                                  LT
 ---pagebreak---                                                            2021/0423 (COD)

                                                    Pasiūlymas

                        EUROPOS PARLAMENTO IR TARYBOS REGLAMENTAS

           dėl energetikos sektoriuje išmetamo metano kiekio mažinimo, kuriuo iš dalies keičiamas
                                          Reglamentas (ES) 2019/942

                                              (Tekstas svarbus EEE)

     EUROPOS PARLAMENTAS IR EUROPOS SĄJUNGOS TARYBA,
     atsižvelgdami į Sutartį dėl Europos Sąjungos veikimo, ypač į jos 194 straipsnio 2 dalį,
     atsižvelgdami į Europos Komisijos pasiūlymą,
     teisėkūros procedūra priimamo akto projektą perdavus nacionaliniams parlamentams,
     atsižvelgdami į Europos ekonomikos ir socialinių reikalų komiteto nuomonę12,
     atsižvelgdami į Regionų komiteto nuomonę13,
     laikydamiesi įprastos teisėkūros procedūros,
     kadangi:
     (1)     metanas, kuris yra pagrindinė gamtinių dujų sudedamoji dalis, pagal bendrą poveikį klimato
             kaitai nusileidžia tik anglies dioksidui ir lemia maždaug trečdalį dabartinio klimato atšilimo;
     (2)     nors metanas atmosferoje išlieka trumpiau (10–12 metų) nei anglies dioksidas (jis atmosferoje
             išlieka šimtus metų), dėl metano molekulinės struktūros jo poveikis klimato šiltėjimui yra
             didesnis, be to, metanas prisideda prie ozono, kuris yra stiprus oro teršalas, sukeliantis didelių
             sveikatos problemų, susidarymo. Per praėjusį dešimtmetį metano kiekis pasaulio atmosferoje
             smarkiai padidėjo;
     (3)     naujausių Jungtinių Tautų aplinkos programos ir Klimato ir švaraus oro koalicijos vertinimų
             duomenimis, jeigu, remiantis turimomis tikslinėmis priemonėmis ir papildomomis
             priemonėmis, atitinkančiomis Jungtinių Tautų (toliau – JT) prioritetinius vystymosi tikslus,
             išmetamas metano kiekis būtų 45 proc. sumažintas iki 2030 m., visuotinis atšilimas iki 2045 m.
             galėtų būti 0,3 °C mažesnis;
     (4)     Sąjungos šiltnamio efektą sukeliančių dujų (toliau – ŠESD) apskaitos duomenys rodo, kad
             energetikos sektorius yra atsakingas už maždaug 19 proc. Sąjungoje išmetamo metano kiekio.
             Tai neapima su Sąjungoje suvartojama iškastinių išteklių energija susijusio metano, išmetamo
             už Sąjungos ribų;
     (5)     pagal Europos žaliąjį kursą derinamos visapusiškos viena kitą sustiprinančios priemonės ir
             iniciatyvos, kurių tikslas yra pasiekti Sąjungos poveikio klimatui neutralumą iki 2050 m.
             Komunikate „Europos žaliasis kursas“14 pažymima, kad dujų sektoriaus atsiejimas nuo

     12
             OL C , , p. .
     13
             OL C , , p. .
     14
             COM(2019) 640 final.

LT                                                  13                                                  LT
 ---pagebreak---             iškastinio kuro bus palengvintas, be kita ko, sprendžiant su energija susijusio metano išmetimo
            problemą. Komisija 2020 m. spalio mėn. patvirtino ES išmetamo metano kiekio mažinimo
            strategiją, kurioje nustatytos priemonės siekiant sumažinti ES, įskaitant energetikos sektorių, ir
            tarptautiniu mastu išmetamo metano kiekį. Reglamentu (ES) 2021/111915 (Europos klimato
            teisės aktas) Sąjunga savo teisėje įtvirtino tikslą iki 2050 m. pasiekti visos ekonomikos poveikio
            klimatui neutralumą, taip pat nustatė saistantį Sąjungos vidaus įsipareigojimą iki 2030 m.
            sumažinti savo grynąjį išmetamą ŠESD kiekį (t. y. išmetamą kiekį, liekantį atėmus absorbentais
            pašalintą kiekį) bent 55 proc., palyginti su 1990 m. lygiu. Kad būtų pasiektas toks išmetamo
            ŠESD kiekio sumažinimas, energetikos sektoriuje išmetamas metano kiekis turėtų būti iki
            2030 m. sumažintas apie 58 proc., palyginti su 2020 m.;
     (6)    išmetamo metano kiekio mažinimas įtrauktas į Europos klimato teisės akte nustatytus Sąjungos
            ŠESD kiekio mažinimo tikslus iki 2030 m. ir į privalomus nacionalinius išmetamo kiekio
            mažinimo tikslus pagal Reglamentą (ES) 2018/84216. Tačiau šiuo metu nėra Sąjungos lygmens
            teisinės sistemos, kurioje būtų nustatytos konkrečios priemonės, skirtos energetikos sektoriuje
            išmetamam antropogeninės kilmės metano kiekiui mažinti. Be to, nors Direktyva 2010/75/ES17
            dėl pramoninių išmetamų teršalų apima dėl naftos ir dujų perdirbimo išmetamą metaną, ji
            neapima kitos energetikos sektoriaus veiklos;
     (7)    tokiomis aplinkybėmis šis reglamentas turėtų būti taikomas dėl naftos ir iškastinių gamtinių
            dujų išteklių pradinės grandies žvalgymo ir gavybos, iškastinių gamtinių dujų surinkimo ir
            apdorojimo, dujų perdavimo, skirstymo, požeminių saugyklų ir suskystintų gamtinių dujų
            (SGD) terminalų, taip pat iš veikiančių požeminių ir atvirųjų anglių kasyklų ir iš uždarytų bei
            apleistų požeminių anglių kasyklų išmetamo metano kiekio mažinimui;
     (8)    taisyklės dėl naftos, dujų ir anglių sektoriuose išmetamo metano kiekio tikslaus matavimo,
            duomenų teikimo ir tikrinimo, taip pat dėl to išmetamo kiekio mažinimo, įskaitant nuotėkio
            aptikimo ir remonto poreikio tyrimus ir dujų išleidimo bei fakelų deginimo apribojimus, turėtų
            turėti tinkamą Sąjungos teisinį pagrindą. Tokiu pagrindu turėtų būti nustatytos taisyklės siekiant
            didinti skaidrumą, susijusį su iškastinių išteklių energijos importu į Sąjungą, taip suteikiant
            geresnių paskatų plačiau įgyvendinti metano kiekio mažinimo sprendimus visame pasaulyje;
     (9)    vykdant pareigas pagal šį reglamentą, tikriausiai bus reikalingos reguliuojamųjų operatorių
            investicijos, ir į su tokiomis investicijomis susijusias išlaidas turėtų būti atsižvelgiama nustatant
            taikytinus tarifus, laikantis efektyvumo principų;
     (10)   kiekviena valstybė narė turėtų paskirti bent vieną kompetentingą instituciją, vykdančią
            priežiūrą, kad operatoriai faktiškai vykdytų šiame reglamente nustatytas pareigas, ir turėtų
            pranešti Komisijai apie tokį paskyrimą ir apie bet kokius vėlesnius susijusius pokyčius.
            Paskirtos kompetentingos institucijos turėtų visomis reikiamomis priemonėmis užtikrinti šiame
            reglamente nustatytų reikalavimų laikymąsi. Atsižvelgiant į tarpvalstybinį energetikos
            sektoriaus veiklos ir metano išmetimo pobūdį, kompetentingos institucijos turėtų
            bendradarbiauti tarpusavyje ir su Komisija. Tokiomis aplinkybėmis Komisija ir valstybių narių

     15
            2021 m. birželio 30 d. Europos Parlamento ir Tarybos reglamentas (ES) 2021/1119, kuriuo nustatoma poveikio
            klimatui neutralumo pasiekimo sistema ir iš dalies keičiami reglamentai (EB) Nr. 401/2009 ir (ES) 2018/1999
            (Europos klimato teisės aktas) (OL L 243, 2021 7 9).
     16
            2018 m. gegužės 30 d. Europos Parlamento ir Tarybos reglamentas (ES) 2018/842, kuriuo, prisidedant prie klimato
            politikos veiksmų, kad būtų vykdomi įsipareigojimai pagal Paryžiaus susitarimą, valstybėms narėms nustatomi
            įpareigojimai 2021–2030 m. laikotarpiu sumažinti išmetamų šiltnamio efektą sukeliančių dujų metinį kiekį, ir iš
            dalies keičiamas Reglamentas (ES) Nr. 525/2013 (OL L 156, 2018 6 19).
     17
            2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų
            (taršos integruotos prevencijos ir kontrolės) (OL L 334, 2010 12 17).

LT                                                      14                                                         LT
 ---pagebreak---             kompetentingos institucijos turėtų kartu sudaryti šį reglamentą taikančių viešųjų institucijų
            tinklą, kad būtų skatinamas glaudus bendradarbiavimas, sudarant reikiamus susitarimus keistis
            informacija ir geriausia patirtimi ir suteikiant galimybių konsultuotis;
     (11)   siekiant užtikrinti sklandų ir efektyvų šiame reglamente nustatytų pareigų vykdymą, Komisija
            teikia paramą valstybėms narėms pagal techninės paramos priemonę18, pagal poreikius teikiama
            specializuota technine kompetencija joms padėdama rengti ir įgyvendinti reformas, įskaitant tas,
            kuriomis skatinama mažinti energetikos sektoriuje išmetamą metano kiekį. Techninė parama
            apima, pavyzdžiui, administracinių gebėjimų stiprinimą, teisės aktų sistemų suderinimą ir
            dalijimąsi aktualia geriausia patirtimi;
     (12)   operatoriai turėtų teikti kompetentingoms institucijoms visą reikiamą pagalbą, kad būtų
            užtikrintas jų užduočių atlikimas. Be to, operatoriai turėtų per kompetentingų institucijų
            nustatytą laikotarpį ar bet kokį kitą su kompetentingomis institucijomis suderintą laikotarpį
            imtis visų būtinų veiksmų, kurių nurodo imtis kompetentingos institucijos;
     (13)   pagrindinė kompetentingoms institucijoms prieinama darbo priemonė turėtų būti patikrinimai,
            įskaitant dokumentų ir duomenų įrašų tikrinimą, išmetamo dujų kiekio matavimus ir patikras
            vietoje. Patikrinimai turėtų būti reguliariai atliekami, remiantis kompetentingų institucijų atliktu
            rizikos aplinkai įvertinimu. Be to, patikrinimai turėtų būti atliekami siekiant ištirti pagrįstus
            skundus ir reikalavimų neatitikties atvejus ir užtikrinti, kad reikiamų komponentų remontas arba
            keitimas būtų atliekamas laikantis šio reglamento. Nustačiusios šiurkštų šio reglamento
            reikalavimų pažeidimą, kompetentingos institucijos turėtų pateikti pranešimą dėl taisomųjų
            veiksmų, kurių turėtų imtis operatorius. Kompetentingos institucijos turėtų saugoti atliktų
            patikrinimų duomenų įrašus, o atitinkama informacija turėtų būti prieinama pagal Europos
            Parlamento ir Tarybos direktyvą 2003/4/EB19;
     (14)   atsižvelgiant į tai, kad kai kurie metano išmetimo šaltiniai yra arti miestų ar gyvenviečių, dėl šio
            reglamento pažeidimų nukentėję fiziniai arba juridiniai asmenys turėtų turėti galimybę
            kompetentingoms institucijoms pateikti tinkamai pagrįstus skundus. Skundų pateikėjai turėtų
            būti informuojami apie procedūros eigą ir apie priimamus sprendimus, ir per pagrįstą laikotarpį
            po skundo pateikimo jiems turėtų būti pateiktas galutinis sprendimas;
     (15)   patikima tikrinimo sistema gali padidinti teikiamų duomenų patikimumą. Be to, dėl išmetamo
            metano kiekio matavimo detalumo lygio ir techninio sudėtingumo yra reikalinga tinkamai
            tikrinti operatorių ir kasyklų operatorių pateiktus išmetamo metano kiekio duomenis. Nors
            savarankiškas tikrinimas yra įmanomas, trečiosios šalies atliekamas tikrinimas garantuoja
            didesnį nepriklausomumą ir skaidrumą. Be to, tai suteikia galimybę naudotis nuosekliai
            suderinta įvairių sričių kompetencija ir specializacija, kuri gali būti prieinama ne visiems
            viešojo sektoriaus subjektams. Tikrintojai turėtų būti akredituoti akreditacijos įstaigų pagal
            Europos Parlamento ir Tarybos reglamentą (EB) Nr. 765/200820. Taigi, nepriklausomi
            akredituoti tikrintojai turėtų užtikrinti, kad operatorių ir kasyklų operatorių rengiamos išmetamo
            metano kiekio ataskaitos būtų tikslios ir atitiktų šiame reglamente nustatytus reikalavimus. Jie
            turėtų peržiūrėti išmetamo metano kieko ataskaitose pateiktus duomenis ir įvertinti jų
            patikimumą, įtikimumą ir tikslumą pagal nemokamus ir viešai prieinamus Europos ar

     18
            2021 m. vasario 10 d. Europos Parlamento ir Tarybos reglamentas (ES) 2021/240, kuriuo nustatoma techninės
            paramos priemonė (OL L 57, 2021 2 18).
     19
            2003 m. sausio 28 d. Europos Parlamento ir Tarybos direktyva 2003/4/EB dėl visuomenės galimybės susipažinti su
            informacija apie aplinką ir panaikinanti Tarybos direktyvą 90/313/EEB (OL L 41, 2003 2 14).
     20
            2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba
            susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93
            (OL L 218, 2008 8 13).

LT                                                      15                                                         LT
 ---pagebreak---             tarptautinius standartus, kuriuos parengė nepriklausomos organizacijos ir kurių taikymą
            patvirtino Komisija. Todėl Komisijai turėtų būti suteikti įgaliojimai priimti deleguotuosius aktus
            dėl tokių Europos ar tarptautinių standartų įtraukimo ir jų taikymo nustatymo. Tikrintojai yra
            atskiri nuo kompetentingų institucijų ir turėtų būti nepriklausomi nuo operatorių ir kasyklų
            operatorių, o šie turėtų jiems suteikti visą pagalbą, reikalingą tikrinimo veiklai vykdyti arba
            palengvinti, visų pirma sudaryti sąlygas patekti į patalpas ir pateikti dokumentus ar duomenų
            įrašus;
     (16)   informacija iš išmetamo metano kiekio ataskaitų, teikiamų kompetentingoms institucijoms,
            turėtų būti pateikiama Komisijai, kad Tarptautinis išmetamo metano kiekio stebėjimo centras
            (IMEO) galėtų atlikti jam pavedamą tikrinimo užduotį, visų pirma susijusią su duomenų
            agregavimo ir analizės metodikomis ir metodikų bei statistikos procesų, bendrovių naudojamų
            kiekybiniams išmetamo metano kiekio duomenims gauti, tikrinimu. Tuo tikslu taikomi
            pamatiniai kriterijai gali apimti Naftos ir dujų sektorių partnerystės dėl metano (OGMP)
            standartus ir rekomendacinius dokumentus. IMEO teikiama informacija turėtų būti viešai
            prieinama, ir Komisija turėtų naudotis tokia informacija siekdama ištaisyti bet kokius nustatytus
            išmetamo metano kiekio matavimo, jo duomenų teikimo ir tikrinimo trūkumus;
     (17)   Tarptautinis išmetamo metano kiekio stebėjimo centras (IMEO) 2020 m. spalio mėn. įsteigtas
            Sąjungoje bendradarbiaujant su partnerėmis – Jungtinių Tautų aplinkos programa, Klimato ir
            švaraus oro koalicija ir Tarptautine energetikos agentūra, ir apie jo darbo pradžią paskelbta
            2021 m. spalio mėn. vykusiame G20 aukščiausiojo lygio susitikime. IMEO pavestos užduotys
            rinkti, gretinti, tikrinti ir skelbti išmetamo antropogeninės kilmės metano kiekio duomenis
            pasauliniu lygmeniu. IMEO įeina į Jungtinių Tautų aplinkos programą, pagal kurią su Europos
            Sąjunga sudarytas susitarimo memorandumas. IMEO vaidmuo yra itin svarbus tikrinant
            energetikos sektoriuje išmetamo metano kiekio duomenis, ir reikėtų užmegzti atitinkamus
            ryšius siekiant jam patikėti tikrinimo užduotis. Kadangi IMEO nėra Sąjungos institucija ir jam
            netaikoma Sąjungos teisė, itin svarbu numatyti, kad IMEO imtųsi tinkamų priemonių Sąjungos
            ir jos valstybių narių interesų apsaugai užtikrinti;
     (18)   Sąjunga, kaip Jungtinių Tautų bendrosios klimato kaitos konvencijos (UNFCCC) ir Paryžiaus
            susitarimo šalis, privalo kasmet teikti išmetamo antropogeninės kilmės ŠESD kiekio apskaitos
            ataskaitą, kuri yra valstybių narių nacionalinės ŠESD apskaitos duomenų suvestinė ataskaita,
            parengta pagal Tarpvyriausybinės klimato kaitos komisijos (IPCC) pripažintas gerosios
            praktikos metodikas;
     (19)   Europos Parlamento ir Tarybos reglamente (ES) 2018/199921 reikalaujama, kad valstybės narės
            Komisijai pateiktų ŠESD apskaitos duomenis ir praneštų apie savo nacionalines prognozes.
            Pagal Reglamento (ES) 2018/1999 17 straipsnio 2 dalį ataskaitos turi būti teikiamos naudojantis
            UNFCCC ataskaitų teikimo gairėmis ir dažnai jos yra grindžiamos numatytaisiais išmetamųjų
            teršalų faktoriais, o ne tiesioginiais šaltinio lygmens matavimais, todėl lieka su išmetamų teršalų
            kilme, išmetimo dažnumu ir mastu susijusio neapibrėžtumo;
     (20)   valstybių duomenys, pranešami ataskaitose pagal UNFCCC ataskaitų teikimo nuostatas, yra
            teikiami UNFCCC sekretoriatui laikantis kelių duomenų teikimo pakopų sistemos pagal IPCC
            gaires. Šiomis aplinkybėmis IPCC paprastai siūlo naudoti aukštesnės pakopos metodus tiems

     21
            2018 m. gruodžio 11 d. Europos Parlamento ir Tarybos reglamentas (ES) 2018/1999 dėl energetikos sąjungos ir
            klimato politikos veiksmų valdymo, kuriuo iš dalies keičiami Europos Parlamento ir Tarybos reglamentai (EB)
            Nr. 663/2009 ir (EB) Nr. 715/2009, Europos Parlamento ir Tarybos direktyvos 94/22/EB, 98/70/EB, 2009/31/EB,
            2009/73/EB, 2010/31/ES, 2012/27/ES ir 2013/30/ES, Tarybos direktyvos 2009/119/EB ir (ES) 2015/652 ir
            panaikinamas Europos Parlamento ir Tarybos reglamentas (ES) Nr. 525/2013 (OL L 328, 2018 12 21, p. 1).

LT                                                    16                                                       LT
 ---pagebreak---             išmetimo šaltiniams, kurie dėl susijusių absoliučiųjų dydžių, tendencijų ar neapibrėžties daro
            reikšmingą įtaką bendrai valstybės ŠESD apskaitai;
     (21)   pakopa šiuo atžvilgiu reiškia tam tikrą metodikos sudėtingumo lygį. Yra trys galimos pakopos.
            Pagal pirmos pakopos metodus paprastai naudojami IPCC numatytieji išmetamųjų teršalų
            faktoriai ir jiems reikia pačių paprasčiausių, mažiausiai išskaidytų veiklos duomenų.
            Aukštesnėse pakopose paprastai naudojami sudėtingesni metodai ir savitieji šaltinio,
            technologijos, regiono arba valstybės išmetamųjų teršalų faktoriai, kurie dažnai yra nustatyti
            remiantis matavimais, ir jiems paprastai yra reikalingi labiau išskaidyti veiklos duomenys.
            Konkrečiai antroje pakopoje reikia naudoti ne numatytuosius, o savituosius valstybės
            išmetamųjų teršalų faktorius, o trečioje pakopoje yra reikalingi konkrečių gamybinių įrenginių
            duomenys arba matavimai ir atliekamas nuodugnus vertinimas „iš apačios į viršų“ pagal šaltinio
            tipą atskiro gamybinio objekto lygmeniu. Pereinant nuo pirmos iki trečios pakopos, išmetamo
            metano kiekio matavimo tikslumas didėja22;
     (22)   valstybės narės laikosi skirtingos praktikos dėl to, pagal kurią pakopą jos praneša energetikos
            sektoriuje išmetamo metano kiekio duomenis ataskaitose pagal UNFCCC. Antros pakopos
            duomenų apie didelius išmetimo šaltinius teikimas atitinka IPCC ataskaitų teikimo gaires, nes
            antra pakopa laikoma aukštesnio lygio metodu. Taigi, energetikos sektoriuje išmetamo metano
            kiekio apskaičiavimo metodikos ir duomenų teikimas skiriasi įvairiose valstybėse narėse, o
            keliose valstybėse narėse vis dar labai dažnai teikiami žemiausios – pirmos – pakopos
            duomenys apie metano išmetimą, susijusį su anglimis, dujomis ir nafta;
     (23)   šiuo metu daugelyje valstybių pagrindinė veiksmų kryptis siekiant nustatyti ir mažinti išmetamą
            metano kiekį vis dar yra savanoriškos sektoriaus iniciatyvos. Svarbi energetikos sektoriaus
            iniciatyva yra Naftos ir dujų sektorių partnerystė dėl metano (Oil and Gas Methane
            Partnership, OGMP) – 2014 m. Jungtinių Tautų aplinkos programos (UNEP) ir Klimato ir
            švaraus oro koalicijos (CCAC) pradėta savanoriška iniciatyva dėl išmetamo metano kiekio
            matavimo ir duomenų teikimo; šios iniciatyvos valdyboje dalyvauja ir Komisijos atstovai.
            OGMP pagrindinis tikslas yra nustatyti geriausią praktiką siekiant didinti pasaulinio lygmens
            informacijos prieinamumą išmetamo metano kiekio nustatymo ir valdymo klausimais, taip pat
            skatinti imtis priemonių išmetamam metano kiekiui sumažinti. Prie OGMP prisijungė jau
            daugiau kaip 60 bendrovių, kurioms tenka 30 proc. pasaulio naftos ir dujų gavybos ir turto
            penkiuose žemynuose. OGMP standartų ir metodikų rengimo darbe dalyvauja valstybių
            valdžios institucijos, pilietinė visuomenė ir verslo sektorius. OGMP 2.0 sistema yra naujausia
            dinamiško išmetamam metanui taikomo standarto versija ir ji gali būti tinkamas pagrindas
            išmetamo metano kiekio standartams, grindžiamiems patikimomis moksliškai nustatytomis
            normomis, rengti;
     (24)   šiomis aplinkybėmis būtina tobulinti teikiamų išmetamo metano kiekio duomenų (be kita ko,
            dėl pagrindinių su Sąjungoje gaminama ir suvartojama energija susijusių metano išmetimo
            šaltinių) matavimus ir gerinti jų kokybę. Be to, turėtų būti užtikrinamas šaltinio lygmens
            duomenų prieinamumas ir patikimas išmetamo kiekio nustatymas, taip didinant teikiamų
            duomenų patikimumą ir galimybes imtis tinkamų išmetamo kiekio mažinimo priemonių;
     (25)   kad matavimas ir duomenų teikimas būtų veiksmingas, naftos ir dujų bendrovėms turėtų būti
            privaloma išmatuoti ir pranešti išmetamus metano kiekius pagal šaltinį ir pateikti valstybėms
            narėms agreguotus duomenis, kad valstybės narės galėtų padidinti savo apskaitos ataskaitų

     22
            IPCC (2019), 2019 Refinement to the 2006 IPCC guidelines for national greenhouse gas inventories (2019 m.
            patikslintos 2006 m. IPCC gairės dėl nacionalinės ŠESD apskaitos).

LT                                                   17                                                      LT
 ---pagebreak---             tikslumą. Be to, būtina atlikti veiksmingą bendrovių pateiktų duomenų tikrinimą ir, siekiant iki
            minimumo sumažinti administracinę naštą operatoriams, duomenys turėtų būti teikiami kasmet;
     (26)   šiame reglamente OGMP 2.0 sistema remiamasi tiek, kiek ji atitinka 24 ir 25
            konstatuojamosiose dalyse nurodytus kriterijus, siekiant padėti rinkti patikimus ir tvarius
            duomenis, kurie sudarytų pakankamą pagrindą išmetamo metano kiekio stebėsenai vykdyti, ir
            kad prireikus būtų galima imtis papildomų veiksmų siekiant toliau mažinti išmetamą metano
            kiekį;
     (27)   OGMP 2.0 sistemoje yra penki duomenų teikimo lygiai. Šaltinio lygmens duomenys pradedami
            teikti nuo trečio lygio, kuris laikomas panašiu į UNFCCC sistemos trečią pakopą. Pagal tą lygį
            leidžiama naudoti bendruosius išmetamųjų teršalų faktorius. Teikiant OGMP 2.0 sistemos
            ketvirto lygio duomenis būtina atlikti tiesioginius iš šaltinio išmetamo metano kiekio
            matavimus. Pagal šį lygį leidžiama naudoti savituosius išmetamųjų teršalų faktorius. Teikiant
            OGMP 2.0 sistemos penkto lygio duomenis būtini papildomi matavimo veiklos vietos lygmeniu
            duomenys. Be to, OGMP 2.0 sistemoje reikalaujama, kad bendrovės per trejus metus nuo
            prisijungimo prie OGMP 2.0 sistemos pateiktų eksploatuojamo turto, o per penkerius metus –
            neeksploatuojamo turto duomenis apie tiesiogiai išmatuotus išmetamo metano kiekius.
            Remiantis OGMP 2.0 sistemos požiūriu į šaltinio lygmens duomenų teikimą ir atsižvelgiant į
            tai, kad daug Sąjungos bendrovių jau prisijungė prie OGMP 2.0 sistemos 2021 m., iš Sąjungos
            operatorių turėtų būti reikalaujama per 24 mėnesius pateikti eksploatuojamo turto, o per 36
            mėnesius – neeksploatuojamo turto duomenis apie tiesiogiai išmatuotą iš šaltinio išmetamą
            metano kiekį. Kartu su išmetamo metano kiekio nustatymu šaltinio lygmeniu atliekamas jo
            nustatymas veiklos vietos lygmeniu teikia galimybę įvertinti, patikrinti ir sugretinti šaltinio
            lygmeniu apskaičiuotus kiekius, agreguotus pagal veiklos vietą, ir tai didina teikiamų išmetamo
            metano kiekio duomenų patikimumą. Šiame reglamente, kaip ir OGMP 2.0 sistemoje,
            reikalaujama šaltinio lygmens matavimo duomenis sugretinti su matavimo veiklos vietos
            lygmeniu duomenimis;
     (28)   Sąjungos ŠESD apskaitos duomenimis, daugiau kaip pusė viso tiesiogiai energetikos sektoriuje
            išmetamo metano kiekio susidaro dėl nenumatyto teršalų išsiskyrimo į atmosferą. Naftos ir dujų
            sektoriuje toks išmetimas sudaro didžiausią išmetamo metano kiekio dalį;
     (29)   nenumatytas metano išsiskyrimas į atmosferą gali įvykti atliekant gręžimo ir žaliavų išgavimo
            darbus, taip pat apdorojant ir laikant produkciją, ją perduodant ir skirstant galutiniams
            vartotojams. Metanas gali išsiskirti ir iš neveikiančių naftos ar dujų gręžinių. Metano išmetama
            ir dėl techninės įrangos komponentų (pvz., sandūrų, jungių ar vožtuvų) trūkumų ar dėl įprasto jų
            nusidėvėjimo arba iš pažeistų komponentų, pavyzdžiui, avarijos atveju. Nuotėkis taip pat gali
            įvykti per korozijos ar kitaip pažeistų slėginių įrenginių sieneles;
     (30)   nors metano dujų išleidimas paprastai yra atliekamas tikslingai, vykdant tam tikrus procesus ar
            veiklą ir naudojant tam skirtus įtaisus, jis gali būti ir nenumatytas, pavyzdžiui, įrangos trikties
            atveju;
     (31)   siekiant mažinti dėl to išmetamo metano kiekį, operatoriai turėtų visomis jiems prieinamomis
            priemonėmis iki minimumo sumažinti savo veikloje išmetamo metano kiekį;
     (32)   konkrečiau tariant, dėl nuotėkių išmetamas metano kiekis dažniausiai mažinamas atliekant
            metano nuotėkio aptikimo ir remonto poreikio tyrimus, per kuriuos siekiama nustatyti tokius
            nuotėkius ir juos pašalinti atliekant remontą. Todėl operatoriai turėtų atlikti bent periodinius
            nuotėkio aptikimo ir remonto poreikio tyrimus, ir juos atliekant taip pat turėtų būti patikrinti
            įrangos komponentai, naudojami metanui išleisti, siekiant nustatyti, ar nėra nenumatyto metano
            išleidimo;

LT                                                 18                                                   LT
 ---pagebreak---      (33)   tuo tikslu turėtų būti nustatytas suderintas metodas siekiant užtikrinti vienodas sąlygas visiems
            operatoriams Sąjungoje. Tas metodas turėtų apimti būtinuosius reikalavimus dėl nuotėkio
            aptikimo ir remonto poreikio tyrimų, kartu paliekant valstybėms narėms ir operatoriams
            pakankamai lankstumo. Tai itin svarbu, kad būtų galima diegti inovacijas ir kurti naujas
            nuotėkio aptikimo ir remonto technologijas bei metodus, taigi būtų išvengta aplinkos apsaugai
            nenaudingo susisaistymo su konkrečia technologija. Toliau kuriama vis naujų technologijų ir
            aptikimo metodų, ir valstybės narės turėtų skatinti inovacijas šiame sektoriuje, kad būtų galima
            rinktis tiksliausius ir ekonomiškai efektyviausius metodus;
     (34)   nuotėkio aptikimo ir remonto poreikio tyrimų prievolės turėtų atitikti tam tikrą gerąją praktiką.
            Nuotėkio aptikimo ir remonto poreikio tyrimų pagrindinis tikslas turėtų būti surasti ir pašalinti
            nuotėkius, o ne kiekybiškai nustatyti jų dydį, o tose srityse, kuriose nuotėkio rizika didesnė,
            tikrinimai turėtų būti atliekami dažniau; tokių tyrimų dažnis turėtų priklausyti ne tik nuo
            poreikio suremontuoti komponentus, iš kurių išsiskiriantis metanas viršija metano išmetimo
            slenkstinę vertę, bet ir nuo svarbių veiklos aspektų, atsižvelgiant į saugos riziką. Todėl tais
            atvejais, kai yra nustatoma didesnė saugos rizika arba didesnė metano nutekėjimo rizika,
            kompetentingos institucijos turėtų turėti galimybę rekomenduoti dažniau atlikti atitinkamų
            komponentų tyrimus; visi bet kokio dydžio nuotėkiai turėtų būti užfiksuojami ir stebimi, nes
            mažas nuotėkis gali virsti didesniu nuotėkiu; nuotėkiui pašalinti atlikus remontą turėtų būti
            patvirtinta, kad jis atliktas veiksmingai; kad būtų galima naudoti būsimas, pažangesnes
            išmetamo metano aptikimo technologijas, turėtų būti nustatyta metano nuotėkio dydžio
            slenkstinė riba, nuo kurios privaloma atlikti remontą, kartu leidžiant operatoriams pasirinkti
            naudojamą aptikimo įrangą. Kai tikslinga, pagal šį reglamentą gali būti naudojama
            nepertraukiamoji stebėsena;
     (35)   dujų išleidimu vadinamas nesudegusio metano išleidimas į atmosferą, kuris gali būti tikslinis,
            atliekamas vykdant tam tikrus procesus ar veiklą arba naudojant tam skirtus įtaisus, arba
            nenumatytas, įvykstantis dėl įrangos trikties. Atsižvelgiant į didelį poveikį išmetamų ŠESD
            kiekiui, dujų išleidimą reikėtų uždrausti, paliekant galimybę jį atlikti tik dėl ekstremaliosios
            situacijos, įrangos trikties ar tam tikrų nustatytų įvykių, kai neišvengiamai reikia išleisti dujas;
     (36)   fakelų deginimas yra kontroliuojamas metano deginimas, atliekamas jam pašalinti naudojant
            specialų tokio deginimo įtaisą. Fakelų deginimas vykdant įprastą naftos ar iškastinių gamtinių
            dujų gavybą ir neturint pakankamų infrastruktūros pajėgumų ar palankių geologinių sąlygų, kad
            būtų galima įleisti metaną atgal į gręžinį, panaudoti jį vietoje arba tiekti jį rinkai, laikomas
            įprastiniu fakelų deginimu. Įprastinis fakelų deginimas turėtų būti uždraustas. Fakelų deginimas
            turėtų būti leistinas tik kai tai yra vienintelė alternatyva dujų išleidimui ir kai dujų išleidimas
            nėra uždraustas. Dujų išleidimas labiau kenkia aplinkai negu fakelų deginimas, nes
            išleidžiamose dujose paprastai yra didelis metano kiekis, o fakelais deginamas metanas
            oksiduojasi virsdamas anglies dioksidu;
     (37)   naudojant fakelų deginimą kaip dujų išleidimo alternatyvą, reikia, kad metanas fakelais būtų
            sudeginamas efektyviai. Dėl šios priežasties taip pat turėtų būti nustatytas deginimo efektyvumo
            reikalavimas tais atvejais, kai fakelų deginimas yra leistinas. Taip pat turėtų būti reikalaujama
            naudoti budėjimo degiklius, kurie įsidega patikimiau, nes jiems nedaro poveikio vėjas;
     (38)   metano įleidimui atgal į gręžinį, naudojimui vietoje arba tiekimui į rinką visada turėtų būti
            teikiama pirmenybė prieš fakelų deginimą, taigi ir prieš dujų išleidimą. Dujų išleidimą
            atliekantys operatoriai turėtų pateikti kompetentingoms institucijoms įrodymą, kad metano
            nebuvo įmanoma nei įleisti atgal į gręžinį, nei sunaudoti vietoje ar tiekti rinkai, nei sudeginti
            fakelais, o fakelus deginantys operatoriai turėtų pateikti kompetentingoms institucijoms
            įrodymą, kad nebuvo įmanoma metano įleisti atgal į gręžinį, naudoti vietoje ar tiekti rinkai;

LT                                                  19                                                   LT
 ---pagebreak---      (39)   operatoriai turėtų nedelsdami pranešti kompetentingoms institucijoms apie svarbius dujų
            išleidimo ir fakelų deginimo įvykius ir turėtų pateikti išsamesnes visų tokių įvykių ataskaitas.
            Jie taip pat turėtų užtikrinti, kad naudojama įranga ir įtaisai atitiktų Sąjungos teisėje nustatytus
            standartus;
     (40)   dėl metano išmetimo iš neveikiančių naftos ir dujų gręžinių kyla rizika visuomenės sveikatai,
            saugai ir aplinkai. Todėl stebėsenos ir duomenų teikimo prievolės turėtų būti toliau taikomos ir
            turėtų būti regeneruota ir išvalyta tų gręžinių ir gręžviečių aplinka. Tokiais atvejais pagrindinį
            vaidmenį turėtų atlikti valstybės narės, visų pirma rengdamos inventorinius aprašus ir išmetamo
            metano kiekio mažinimo planus;
     (41)   ES ŠESD apskaitos duomenimis, anglių kasyklos yra didžiausias atskiras metano išmetimo
            šaltinis Sąjungos energetikos sektoriuje. 2019 m. anglių sektoriaus tiesiogiai išmetamas metano
            kiekis sudarė 31 proc. viso išmetamo metano kiekio – jis beveik prilygo iškastinių gamtinių
            dujų ir naftos sektorių bendrai procentinei tiesiogiai išmetamo metano kiekio daliai (33 proc.);
     (42)   šiuo metu nėra konkrečių visos Sąjungos taisyklių dėl anglių sektoriuje išmetamo metano kiekio
            ribojimo, nors yra daug prieinamų tokio metano išmetimo mažinimo technologijų. Nėra
            Sąjungos ar tarptautinio stebėsenos, duomenų teikimo ir tikrinimo standarto, skirto konkrečiai
            anglių sektoriui. Sąjungoje anglių pramonės išmetamo metano kiekio duomenys įeina į
            valstybių narių išmetamo ŠESD kiekio ataskaitas, o požeminių kasyklų duomenys taip pat
            įtraukiami į Europos išleidžiamų ir perduodamų teršalų registrą, sukurtą Reglamentu (EB)
            Nr. 166/200623;
     (43)   metano išmetimas visų pirma siejamas su požeminės kasybos veikla, tiek veikiančiose, tiek
            apleistose kasyklose24. Veikiančiose požeminėse kasyklose metano koncentracija ore nuolat
            kontroliuojama, nes tai yra sveikatos ir saugos rizikos veiksnys. Požeminėse anglių kasyklose
            didžioji dalis metano išmetama per naudojamas ventiliacijos ir drenažo arba degazavimo
            sistemas – tai du pagrindiniai būdai metano koncentracijai kasyklos ortakiuose mažinti;
     (44)   sustabdžius gavybos veiklą, iš uždarytos arba apleistos kasyklos toliau išsiskiria metanas,
            vadinamas apleistų kasyklų metanu. Toks metanas paprastai išmetamas iš aiškių taškinių
            šaltinių, tokių kaip ventiliacijos šachtos ar slėgio mažinimo angos. Didinant klimato srities
            užmojus ir energijos gamyboje pereinant prie mažesnio anglies dioksido pėdsako energijos
            šaltinių, Sąjungoje iš apleistų kasyklų išmetamo metano kiekis gali didėti. Vertinama, kad net
            po dešimties metų nuo kasybos darbų pabaigos iš neužtvindytų kasyklų toliau išsiskiria
            metanas, kurio kiekis siekia apie 40 proc. kiekio, užfiksuoto kasyklos uždarymo metu25. Be to,
            iš apleistų kasyklų išmetamo metano tvarkymas tebėra nenuoseklus dėl visoje ES esančių
            skirtingų nuosavybės ir eksploatavimo teisių. Todėl valstybės narės turėtų sudaryti uždarytų ir
            apleistų anglių kasybos objektų turto inventorinius aprašus, ir tada jos arba nustatytos
            atsakingosios šalys privalėtų įrengti įtaisus išmetamam metano kiekiui matuoti;
     (45)   Sąjungoje veikiančiose atvirosiose anglių kasyklose yra išgaunamas lignitas ir išmetama mažiau
            metano negu požeminėse anglių kasyklose. Sąjungos ŠESD apskaitos duomenimis, 2019 m. iš
            veikusių atvirųjų anglių kasyklų išmesta 166 kilotonos (kt) metano, o iš požeminių anglių

     23
            2006 m. sausio 18 d. Europos Parlamento ir Tarybos reglamentas (EB) Nr. 166/2006 dėl Europos išleidžiamų ir
            perduodamų teršalų registro sukūrimo ir iš dalies keičiantis Tarybos direktyvas 91/689/EEB ir 96/61/EB (OL L 33,
            2006 2 4).
     24
            (2020) N. Kholod et al., Global methane emissions from coal mining to continue growing even with declining coal
            production, Journal of Cleaner Production, Volume 256, 120489.
     25
            (2020) N. Kholod et al., Global methane emissions from coal mining to continue growing even with declining coal
            production, Journal of Cleaner Production, Volume 256, 120489.

LT                                                      20                                                          LT
 ---pagebreak---             kasyklų – 828 kt metano26. Iš atvirųjų anglių kasyklų išmetamo metano kiekio matavimas yra
            sudėtingas dėl tokių kasyklų išsidėstymo dideliame plote. Dėl šios priežasties, nors ir yra
            technologijų27, iš atvirųjų kasyklų išmetamas metano kiekis matuojamas retai. Iš atvirųjų
            kasyklų išmetamo metano kiekis gali būti nustatomas naudojant savituosius anglių baseinų
            išmetamųjų teršalų faktorius28, o dar tiksliau – savituosius kasyklos arba anglių telkinio
            išmetamųjų teršalų faktorius, nes anglių baseinuose yra telkinių, kuriuose metano kiekis
            skiriasi29. Išmetamųjų teršalų faktoriai gali būti nustatomi išmatuojant klodo, kurio ėminiai
            paimami iš žvalgomųjų gręžinių kernų, dujų kiekį30. Todėl kasyklų operatoriai turėtų atlikti
            atvirosiose anglių kasyklose išmetamo metano kiekio matavimus naudodami tokius išmetamųjų
            teršalų faktorius;
     (46)   todėl kasyklų operatoriai turėtų atlikti iš požeminių anglių kasyklų ventiliacijos šachtų
            išmetamo metano nepertraukiamąjį matavimą ir kiekio nustatymą, taip pat drenažinėse
            išleidžiamo ir fakelais sudeginamo metano kiekio nepertraukiamąjį matavimą, o dėl atvirųjų
            anglių kasyklų turėtų naudoti savituosius išmetamųjų teršalų faktorius. Jie turėtų pateikti tuos
            duomenis kompetentingoms institucijoms;
     (47)   sumažinti išmetamą metano kiekį šiuo metu labiausiai galima požeminėse veikiančiose ir
            uždarytose arba apleistose anglių kasyklose. Iš veikiančių ir uždarytų ar apleistų atvirųjų
            kasyklų išmetamo metano kiekio veiksmingo mažinimo galimybės šiuo metu yra ribotos dėl
            technologinių priežasčių. Tačiau, siekiant remti būsimus tokio išmetamo metano kiekio
            mažinimo technologijų mokslinius tyrimus ir plėtrą, turėtų būti vykdoma efektyvi ir išsami
            tokio metano išmetimo masto stebėsena, duomenų teikimas ir tikrinimas;
     (48)   požeminės kasyklos yra energinių anglių arba koksinių anglių kasyklos. Energinės akmens
            anglys daugiausia naudojamos kaip energijos šaltinis, o koksinės anglys – kaip kuras ir
            reagentas plieno gamyboje. Išmetamo metano kiekio matavimo, duomenų teikimo ir tikrinimo
            reikalavimai turėtų būti taikomi ir koksinių anglių, ir energinių anglių kasykloms;
     (49)   veikiančiose požeminėse anglių kasyklose išmetamo metano kiekio mažinimas turėtų būti
            įvykdytas laipsniškai nutraukiant dujų išleidimą ir fakelų deginimą. Uždarytų arba apleistų
            požeminių anglių kasyklų užtvindymas gali sustabdyti metano išmetimą, tačiau tai nėra
            sistemingai daroma ir tai kelia tam tikrą riziką aplinkai. Dujų išleidimas ir fakelų deginimas
            šiose kasyklose taip pat turėtų būti laipsniškai nutrauktas. Dėl galimybių ribotumo, kurį lemia
            geologinės aplinkos sąlygos, ir dėl aplinkosauginių aspektų neįmanoma rasti vieno visais
            atvejais tinkamo sprendimo iš apleistų požeminių anglių kasyklų išmetamam metano kiekiui
            mažinti31, todėl valstybės narės turėtų parengti savus išmetamo metano kiekio mažinimo planus,
            atsižvelgdamos į minėtus suvaržymus ir į apleistų kasyklų metano kiekio mažinimo technines
            galimybes;

     26
            Energetikos sektoriuje išmetamo metano duomenys kilotonomis (kt), išskaidyti pagal išmetimo šaltinio kategoriją,
            Europos aplinkos agentūros 2021 m. balandžio mėn. pateikti ES vardu pagal UNFCCC.
     27
            Best Practice Guidance for Effective Management of Coal Mine Methane at National Level: Monitoring,
            Reporting, Verification and Mitigation, ECE Energy Series No. 71, UNECE 2021 (leidinys rengiamas).
     28
            2006 IPCC Guidelines for National Greenhouse Gas Inventories (IPCC gairės dėl nacionalinės ŠESD apskaitos).
     29
            Bilans Zasobow Zloz Kopalin, stan na 31.12.2020, Surowce mineralne (pgi.gov.pl) (valstybės geologiniams
            ištekliams skirta interneto svetainė).
     30
            Best Practice Guidance for Effective Management of Coal Mine Methane at National Level: Monitoring,
            Reporting, Verification and Mitigation, ECE Energy Series No. 71, UNECE 2021 (leidinys rengiamas).
     31
            Best Practice Guidance for Effective Methane Recovery and Use from Abandoned Mines (UNECE, 2019)
            (Veiksmingo apleistų kasyklų metano regeneravimo ir panaudojimo geriausios praktikos rekomendacijos).

LT                                                      21                                                          LT
 ---pagebreak---      (50)   po Komisijos pateikto pasiūlymo Taryba 2021 m. birželio 28 d. priėmė naują Anglių ir plieno
            mokslinių tyrimų fondo teisinį pagrindą32, pagal kurį numatoma remti mokslinius tyrimus ir
            inovacijas, siekiant pritaikyti pagal naują paskirtį naudoti anksčiau veikusias anglių kasyklas
            arba uždaromas anglių kasyklas ir susijusią infrastruktūrą, taip siekiant bendrojo tikslo
            laipsniškai atsisakyti akmens anglių ir laikantis Teisingos pertvarkos mechanizmo. Tokiomis
            aplinkybėmis vienas pagrindinių tikslų pagal naująją Anglių ir plieno mokslinių tyrimų fondo
            programą ateinančiais metais bus iki minimumo sumažinti pertvarkomų anglių kasyklų poveikį
            aplinkai, ypač susijusį su metano išmetimu;
     (51)   Sąjunga yra priklausoma nuo importo: importuojama 70 proc. joje suvartojamų akmens anglių,
            97 proc. joje suvartojamos naftos ir 90 proc. joje suvartojamų iškastinių gamtinių dujų.
            Neturima tikslių žinių apie metano išmetimo, susijusio su Sąjungoje suvartojama iškastinių
            išteklių energija, tačiau vykstančio trečiosiose valstybėse, mastą, kilmės šaltinius ar pobūdį;
     (52)   išmetamo metano sukeliamas visuotinio atšilimo efektas yra tarpvalstybinio masto problema.
            Nors kai kurios valstybės, gaminančios energiją iš iškastinių išteklių, pradeda vidaus
            priemonėmis mažinti savo energetikos sektoriuose išmetamą metano kiekį, daugeliui
            eksportuotojų netaikomas joks susijęs reguliavimas jų atitinkamose vidaus rinkose. Tokiems
            operatoriams reikia aiškių paskatų, kad jie imtųsi veiksmų dėl savo išmetamo metano, todėl
            skaidri informacija apie išmetamą metano kiekį turėtų būti prieinama rinkoms;
     (53)   šiuo metu trūksta tikslių (UNFCCC trečios pakopos ar lygiaverčių) duomenų apie metano
            išmetimą tarptautiniu mastu. Daugelis iškastinius energijos išteklius eksportuojančių valstybių
            iki šiol dar nepateikė išsamių apskaitos duomenų pagal UNFCCC. Tuo pat metu yra įrodymų,
            kad visame pasaulyje dėl naftos ir dujų gavybos veiklos išmetamas metano kiekis per
            paskutinius 20 metų labai padidėjo – nuo 65 iki 80 Mt per metus33;
     (54)   kaip paskelbta Komunikate dėl išmetamo metano kiekio mažinimo ES strategijos34, Sąjunga
            įsipareigoja bendradarbiauti su savo partneriais energetikos srityje ir su kitomis didžiosiomis
            iškastinių išteklių energiją importuojančiomis valstybėmis sprendžiant metano išmetimo
            problemą visame pasaulyje. Diplomatija energetikos srityje dėl išmetamo metano jau davė
            svarbių rezultatų. 2021 m. rugsėjo mėn. Sąjunga ir Jungtinės Amerikos Valstijos pranešė apie
            ketinimus prisiimti pasaulinį įsipareigojimą dėl metano – tai politinis įsipareigojimas iki
            2030 m. sumažinti pasaulyje išmetamo metano kiekį 30 proc. (atskaitos tašku laikant 2020 m.
            lygius); šis įsipareigojimas galiausiai prisiimtas 2021 m. lapkričio mėn. Glazge vykusioje
            Jungtinių Tautų klimato kaitos konferencijoje (COP 26). Prie to prisidėti įsipareigojo daugiau
            kaip šimtas valstybių, kuriose išmetamas metanas sudaro beveik pusę viso pasaulyje išmetamo
            antropogeninės kilmės metano kiekio. Pasaulinis įsipareigojimas dėl metano apima
            pasižadėjimą pradėti išmetamą metano kiekį nustatyti pagal geriausias turimas apskaitos
            metodikas, ypač daug dėmesio skiriant dideliems išmetimo šaltiniams.

     32
            2021 m. birželio 28 d. Tarybos sprendimas (ES) 2021/1094, kuriuo iš dalies keičiamas Sprendimas 2008/376/EB
            dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių
            gairių priėmimo (OL L 236/69). 2021 m. liepos 19 d. Tarybos sprendimas (ES) 2021/1207, kuriuo iš dalies
            keičiamas Sprendimas 2003/77/EB, nustatantis likviduojamos EAPB turto, o užbaigus likvidavimą, Anglių ir
            plieno mokslinių tyrimų fondo turto valdymo daugiametes finansines gaires. 2021 m. liepos 19 d. Tarybos
            sprendimas (ES) 2021/1208, kuriuo iš dalies keičiamas Sprendimas 2003/76/EB, numatantis būtinas prie Europos
            bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl
            Anglių ir plieno mokslinių tyrimų fondo įgyvendinimo priemones (OL L 261/54).
     33
            Global Assessment of Oil and Gas Methane 1 Ultra-Emitters; T. Lauvaux, C. Giron, M. Mazzolini, A.
            d’Aspremont, R. Duren, D. Cusworth, D. Shindell, P. Ciais; 2021 m. balandžio mėn.
     34
            COM(2020) 663 final.

LT                                                      22                                                          LT
 ---pagebreak---      (55)   be to, Tarptautinis išmetamo metano kiekio stebėjimo centras (IMEO) atliks reikšmingą ir
            vadovaujamąjį vaidmenį didinant skaidrumą, susijusį su pasaulio energetikos sektoriuje
            išmetamu metanu. Taryba savo 2021 m. sausio mėn. išvadose dėl diplomatijos klimato ir
            energetikos srityse35 pritarė IMEO įsteigimui;
     (56)   Komisija bendradarbiaus su IMEO rengiant metano susidarymo indeksą, kaip aiškiai nurodyta
            Komunikate dėl išmetamo metano kiekio mažinimo ES strategijos36. Jame būtų pateikiami
            duomenys apie išmetamą metaną iš įvairių iškastinių energijos šaltinių visame pasaulyje (be
            kita ko, remiantis šaltinio lygmeniu atliekamais įvertinimais ir matavimais ir stebėsena iš oro ar
            iš palydovų), kad iškastinių išteklių energijos pirkėjai galėtų priimti pagrįstus pirkimo
            sprendimus, remdamiesi duomenimis apie metano išmetimą dėl iškastinių energijos išteklių;
     (57)   tęsdama savo sėkmingą diplomatinį darbą, kuriuo siekia realizuoti tokius pasaulinius
            įsipareigojimus, Sąjunga kartu toliau skatina labai sumažinti išmetamą metano kiekį visame
            pasaulyje ir visų pirma tose valstybėse, kurios Sąjungai tiekia iškastinių išteklių energiją;
     (58)   todėl iš importuotojų, į Sąjungą importuojančių iškastinių išteklių energiją, turėtų būti
            reikalaujama teikti valstybėms narėms informaciją apie su išmetamo metano kiekio matavimu,
            duomenų teikimu ir mažinimu susijusias priemones, kurių imasi eksportuotojai, visų pirma,
            reguliavimo arba savanoriškų priemonių taikymą jų išmetamam metano kiekiui kontroliuoti,
            įskaitant tokias priemones kaip nuotėkio aptikimo ir remonto poreikio tyrimai arba dujų
            išleidimo ir fakelų deginimo kontrolės ir ribojimo priemonės. Matavimo ir duomenų teikimo
            lygiai, nustatomi importuotojams taikomuose informacijos reikalavimuose, atitinka tuos lygius,
            kurie bus privalomi Sąjungos operatoriams pagal šį reglamentą, kaip išdėstyta 24–26 ir 46
            konstatuojamosiose dalyse. Toks informacijos apie metano išmetimo kontrolės priemones
            reikalavimas nesudaro didesnės naštos negu atitinkami reikalavimai Sąjungos operatoriams;
     (59)   valstybės narės turėtų perduoti tą informaciją Komisijai. Remiantis ta informacija, Sąjungoje
            turėtų būti sukurta ir tvarkoma iškastinių išteklių energijos importo į Sąjungą skaidrumui skirta
            duomenų bazė, kurioje būtų pateikiami išsamūs duomenys, ar eksportuojančios bendrovės yra
            prisijungusios prie Naftos ir dujų sektorių partnerystės dėl metano (OGMP) (naftos ir dujų
            bendrovių atveju) ir ar jos laikosi lygiaverčio, tarptautiniu mastu arba Sąjungoje pripažinto
            standarto (anglių pramonės bendrovių atveju), jei toks standartas bus nustatytas. Tokia
            informacija turėtų parodyti eksportuojančių valstybių bendrovių įsipareigojimus dėl savo
            išmetamo metano kiekio matavimo, duomenų teikimo ir tikrinimo pagal UNFCCC trečios
            pakopos duomenų teikimo metodus. Tokia skaidrumui skirta duomenų bazė būtų informacijos
            šaltinis iškastinių išteklių energiją į Sąjungą importuojantiems importuotojams, priimantiems
            pirkimo sprendimus, taip pat kitiems suinteresuotiesiems subjektams ir visuomenei. Tokioje
            skaidrumui skirtoje duomenų bazėje taip pat turėtų būti parodytos Sąjungos bendrovių ir
            iškastinių išteklių energiją į Sąjungą eksportuojančių bendrovių pastangos matuoti savo
            išmetamą metano kiekį, teikti jo duomenis ir jį mažinti. Į ją taip pat turėtų būti įtraukta
            informacija apie metano kiekio matavimo, duomenų teikimo ir išmetamo kiekio mažinimo
            reguliavimo veiksmus valstybėse, kuriose gaminama energija iš iškastinių išteklių;
     (60)   be to, Sąjunga turėtų sukurti pasaulinę taršos metanu stebėsenos priemonę, kuri teiktų
            informacijos apie daug metano išmetančių šaltinių sukeliamos taršos mastą bei dažnumą ir jų
            vietą. Taip turėtų būti toliau skatinama siekti realių ir įrodymais pagrįstų rezultatų, Sąjungos
            bendrovėms ir iškastinių išteklių energiją į Sąjungą tiekiančioms bendrovėms įgyvendinant
            metano išmetimo reguliavimo reikalavimus ir veiksmingus išmetamo kiekio mažinimo

     35
            5263/21 TI/eb 1 RELEX.1.C.
     36
            COM(2020) 663 final.

LT                                                 23                                                  LT
 ---pagebreak---             veiksmus. Tokia priemone turėtų būti telkiami duomenys, gauti iš kelių sertifikuotų duomenų ir
            paslaugų teikėjų, įskaitant ES kosmoso programos „Copernicus“ komponentą ir Tarptautinį
            išmetamo metano kiekio stebėjimo centrą (IMEO). Ši priemonė turėtų suteikti informacijos
            Komisijai palaikant dvišalius dialogus su atitinkamomis valstybėmis, siekiant svarstyti įvairius
            numatomus išmetamo metano kiekio mažinimo politikos ir priemonių scenarijus;
     (61)   58–60 konstatuojamosiose dalyse nurodytomis priemonėmis kartu turėtų būti didinamas
            skaidrumas pirkėjams, kad jie galėtų priimti pagrįstus sprendimus dėl tiekimo šaltinių, ir turėtų
            būti gerinamos galimybės plačiau įgyvendinti išmetamo metano kiekio mažinimo sprendimus
            visame pasaulyje. Be to, tos priemonės turėtų suteikti papildomų paskatų tarptautinėms
            bendrovėms pradėti laikytis tarptautinių išmetamo metano kiekio matavimo ir duomenų teikimo
            standartų (pvz., OGMP) arba pradėti taikyti veiksmingas išmetamo kiekio matavimo, duomenų
            teikimo ir mažinimo priemones. Šios priemonės kuriamos kaip laipsniško importui taikomų
            priemonių griežtinimo pagrindas. Todėl Komisija turėtų būti įgaliota iš dalies keisti arba
            papildyti importuotojams taikomus duomenų teikimo reikalavimus. Be to, Komisija turėtų
            įvertinti tų priemonių įgyvendinimą ir, jeigu atrodys tikslinga, teikti pasiūlymus dėl peržiūros
            siekiant nustatyti griežtesnes priemones importuotojams ir įsitikinti, kad trečiosiose valstybėse
            narėse taikomos panašaus veiksmingumo lygio priemonės išmetamam metano kiekiui stebėti,
            pranešti, tikrinti ir mažinti. Atliekant šį vertinimą reikėtų atsižvelgti į IMEO atliekamą darbą,
            įskaitant metano susidarymo indeksą, skaidrumui skirtą duomenų bazę ir pasaulinę taršos
            metanu stebėsenos priemonę. Jeigu Komisija manytų, kad yra tikslinga griežtinti importui
            taikomas priemones, būtų itin svarbu, kad Komisija per savo parengiamąjį darbą tinkamai
            konsultuotųsi, įskaitant konsultavimąsi su atitinkamomis trečiosiomis valstybėmis;
     (62)   valstybės narės turėtų užtikrinti, kad už šio reglamento pažeidimus būtų taikomos veiksmingos,
            proporcingos ir atgrasančios sankcijos, galinčios apimti baudų ir periodinių baudų skyrimą, ir
            turėtų imtis visų reikiamų priemonių užtikrinti, kad tos sankcijos būtų įgyvendinamos. Kad
            sankcijos turėtų reikšmingą atgrasomąjį poveikį, jos turėtų būti tinkamos atsižvelgiant į
            pažeidimo pobūdį, galimą naudą atitinkamam operatoriui ir aplinkai daromos žalos pobūdį ir
            dydį. Skiriant sankcijas derėtų tinkamai atsižvelgti į atitinkamo pažeidimo pobūdį, sunkumą ir
            trukmę. Sankcijos turėtų būti skiriamos proporcingai ir laikantis Sąjungos ir nacionalinės teisės,
            įskaitant taikytinas procedūrines apsaugos priemones ir Pagrindinių teisių chartijos principus;
     (63)   siekiant užtikrinti didesnį nuoseklumą, turėtų būti pateiktas atitinkamų rūšių pažeidimų, už
            kuriuos turėtų būti skiriamos sankcijos, sąrašas. Siekiant padėti nuosekliau taikyti sankcijas,
            turėtų būti nustatyti neišsamūs ir orientaciniai bendri sankcijų taikymo kriterijai. Sankcijų
            atgrasomąjį poveikį turėtų sustiprinti tai, kad gali būti skelbiama su valstybių narių skirtomis
            sankcijomis susijusi informacija, laikantis duomenų apsaugos reikalavimų, nustatytų Europos
            Parlamento ir Tarybos reglamentuose (ES) 2016/67937 ir (ES) 2018/172538;
     (64)   dėl nuostatų, kuriose reikalaujama nustatant tarifus atsižvelgti į reguliuojamųjų operatorių
            investicijas, turėtų būti iš dalies pakeistas Europos Parlamento ir Tarybos reglamentas (ES)
            2019/94239, pavedant Europos Sąjungos energetikos reguliavimo institucijų bendradarbiavimo

     37
            2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos
            tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB
            (Bendrasis duomenų apsaugos reglamentas) (OL L 119, 2016 5 4, p. 1).
     38
            2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos
            Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų
            judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295,
            2018 11 21, p. 39).
     39
            2019 m. birželio 5 d. Europos Parlamento ir Tarybos reglamentas (ES) 2019/942, kuriuo įsteigiama Europos
            Sąjungos energetikos reguliavimo institucijų bendradarbiavimo agentūra (OL L 158, 2019 6 14).

LT                                                     24                                                         LT
 ---pagebreak---             agentūrai (ACER) užduotį pateikti prieinamą rodiklių ir susijusių atskaitos verčių rinkinį, kad
            būtų galima palyginti palyginamų projektų investicines vieneto išlaidas, susijusias su išmetamo
            metano kiekio matavimu, duomenų teikimu ir mažinimu;
     (65)   siekiant nustatyti dujų išleidimo ir fakelų deginimo koksinių anglių kasyklose laipsniško
            nutraukimo proceso elementus, pagal Sutarties dėl Europos Sąjungos veikimo 290 straipsnį
            Komisijai turėtų būti deleguoti įgaliojimai priimti aktus, kuriais šis reglamentas papildomas
            nustatant metano dujų išleidimo iš koksinių anglių kasyklų ventiliacijos šachtų apribojimus. Be
            to, kad būtų galima, jei reikės, reikalauti papildomos informacijos iš importuotojų, pagal
            Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai
            priimti aktus, kuriais šis reglamentas papildomas nuostatomis, kuriomis iš dalies keičiami arba
            papildomi informacijos, kurią turi teikti importuotojai, reikalavimai. Ypač svarbu, kad
            atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad
            tos konsultacijos būtų vykdomos vadovaujantis 2016 m. balandžio 13 d. Tarpinstituciniame
            susitarime dėl geresnės teisėkūros nustatytais principais. Visų pirma siekiant užtikrinti vienodas
            galimybes dalyvauti atliekant su deleguotaisiais aktais susijusį parengiamąjį darbą, Europos
            Parlamentas ir Taryba visus dokumentus gauna tuo pačiu metu kaip ir valstybių narių ekspertai,
            o jų ekspertams sistemingai suteikiama galimybė dalyvauti Komisijos ekspertų grupių, kurios
            atlieka su deleguotaisiais aktais susijusį parengiamąjį darbą, posėdžiuose;
     (66)   siekiant užtikrinti vienodas įgyvendinimo sąlygas, pagal Sutarties dėl Europos Sąjungos
            veikimo 291 straipsnį Komisijai turėtų būti suteikti įgyvendinimo įgaliojimai nustatyti išsamias
            taisykles dėl bendrų ataskaitų formų. Tais įgaliojimais turėtų būti naudojamasi laikantis
            Europos Parlamento ir Tarybos reglamento (ES) Nr. 182/201140;
     (67)   operatoriams ir kompetentingoms institucijoms turėtų būti suteiktas pagrįstas laikotarpis, per
            kurį jie galėtų atlikti reikiamus parengiamuosius veiksmus siekdami atitikti šio reglamento
            reikalavimus;
     (68)   kadangi šio reglamento tikslo, t. y. energetikos sektoriuje išmetamo metano kiekio tikslaus
            matavimo, duomenų teikimo, tikrinimo ir šio kiekio mažinimo, valstybės narės negali pasiekti
            veikdamos pavieniui ir kadangi dėl siūlomo veiksmo masto to tikslo būtų geriau siekti Sąjungos
            lygmeniu, laikydamasi Europos Sąjungos sutarties 5 straipsnyje nustatyto subsidiarumo
            principo Sąjunga gali patvirtinti priemones. Pagal tame straipsnyje nustatytą proporcingumo
            principą šiuo reglamentu neviršijama to, kas būtina nurodytam tikslui pasiekti,
     PRIĖMĖ ŠĮ REGLAMENTĄ:

                                                       1 skyrius

                                             Bendrosios nuostatos

                                                        1 straipsnis
                                               Dalykas ir taikymo sritis

     40
            2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių
            narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji
            principai (OL L 55, 2011 2 28, p. 13).

LT                                                     25                                                         LT
 ---pagebreak---      1.      Šiuo reglamentu nustatomos taisyklės dėl Sąjungos energetikos sektoriuje išmetamo metano
     kiekio tikslaus matavimo, jo duomenų teikimo ir tikrinimo, taip pat dėl išmetamo metano kiekio
     mažinimo, įskaitant nuotėkio aptikimo ir remonto poreikio tyrimus ir taikomus dujų išleidimo bei
     fakelų deginimo apribojimus. Šiuo reglamentu taip pat nustatomos taisyklės dėl priemonių, kuriomis
     užtikrinamas informacijos apie išmetamą metano kiekį, susijusį su į Sąjungą importuojama iškastinių
     išteklių energija, skaidrumas.
     2.     Šis reglamentas taikomas:
            a) naftos ir iškastinių gamtinių dujų išteklių pradinės grandies žvalgymui ir gavybai, iškastinių
            gamtinių dujų surinkimui ir apdorojimui;
            b) dujų perdavimui, skirstymui, požeminėms saugykloms ir suskystintų gamtinių dujų (SGD)
            terminalams, eksploatuojamiems naudojant metaną iš iškastinių ir (arba) atsinaujinančiųjų
            išteklių (biometaną arba sintetinį metaną);
            c) veikiančioms požeminėms ir atvirosioms anglių kasykloms, uždarytoms ir apleistoms
            požeminėms anglių kasykloms.
     3.     Šis reglamentas taikomas metano išmetimui už Sąjungos ribų, kai tai susiję su importuotojui
     taikomais reikalavimais pateikti informaciją, skaidrumui skirta metano duomenų baze ir taršos metanu
     stebėsenos priemone.

                                                     2 straipsnis
                                                Terminų apibrėžtys
     Šiame reglamente vartojamų terminų apibrėžtys:
     1)     išmetamas metano kiekis – visas metano kiekis, tiesiogiai išmetamas iš visų komponentų, kurie
     yra potencialūs metano išmetimo šaltiniai, dėl tikslinio ar nenumatyto dujų išleidimo ar nevisiško
     sudeginimo fakelais arba iš kitų komponentų, įskaitant ir netyčinius nuotėkius;
     2)     perdavimo sistemos operatorius – operatorius, apibrėžtas [Europos Parlamento ir Tarybos
     direktyvos 2009/73/EB41 2 straipsnio 4 punkte] [nuoroda bus pakeista pagal šiuo metu svarstomą
     pasiūlymą dėl išdėstymo nauja redakcija];
     3)     skirstymo sistemos operatorius – operatorius, apibrėžtas [Direktyvos 2009/73/EB 2 straipsnio 6
     punkte] [nuoroda bus pakeista pagal šiuo metu svarstomą pasiūlymą dėl išdėstymo nauja redakcija];
     4)      operatorius – fizinis arba juridinis asmuo, kuris eksploatuoja arba kontroliuoja tam tikrą turtą
     arba, jei tai numatyta nacionalinės teisės aktuose, kuriam yra suteikti ekonominiai įgaliojimai spręsti
     turto eksploatavimo techninius klausimus;
     5)      kasyklos operatorius – fizinis arba juridinis asmuo, kuris eksploatuoja arba kontroliuoja anglių
     kasyklą arba, jei tai numatyta nacionalinės teisės aktuose, kuriam yra suteikti ekonominiai įgaliojimai
     spręsti anglių kasyklos eksploatavimo techninius klausimus;
     6)      tikrinimas – tikrintojo vykdoma veikla vertinant operatorių ir kasyklų operatorių pateiktų
     ataskaitų atitiktį reikalavimams;
     7)      tikrintojas – juridinis asmuo, kuris nėra pagal šio reglamento 4 straipsnį paskirta kompetentinga
     institucija, kuris vykdo tikrinimo veiklą ir yra akredituotas nacionalinės akreditacijos įstaigos pagal

     41
            2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos
            bendrųjų taisyklių, panaikinanti Direktyvą 2003/55/EB (OL L 211, 2009 8 14, p. 94).

LT                                                   26                                                     LT
 ---pagebreak---      Reglamentą (EB) Nr. 765/2008, arba, nedarant poveikio to reglamento 5 straipsnio 2 dalies taikymui,
     tikrinimo išvados pateikimo metu kitaip įgaliotas fizinis asmuo;
     8)    šaltinis – komponentas ar geologinis darinys, iš kurio metanas yra tikslingai arba dėl
     nenumatytų priežasčių, protarpiais arba nuolat išskiriamas į atmosferą;
     9)      turtas – verslo ar veiklos vienetas, kuris gali būti sudarytas iš kelių gamybinių objektų ar vietų,
     įskaitant turtą, kurio eksploatacinę kontrolę vykdo operatorius (eksploatuojamas turtas), ir turtą, kurio
     eksploatacinės kontrolės operatorius nevykdo (neeksploatuojamas turtas);
     10)    išmetamųjų teršalų faktorius – koeficientas, kuriuo kiekybiškai išreiškiamas išmetamas arba
     pašalinamas dujų kiekis, tenkantis veiklos vienetui, dažnai nustatomas remiantis matavimo duomenų
     imtimi, iš kurios apskaičiuojant vidurkį gaunamas reprezentatyvus tam tikram veiklos lygiui būdingas
     dujų išmetimo lygis nustatytomis eksploatacinėmis sąlygomis;
     11)    bendrasis išmetamųjų teršalų faktorius – standartizuotas kiekvieno tipo išmetimo šaltiniams
     nustatytas išmetamųjų teršalų faktorius, gaunamas iš apskaitos duomenų ar duomenų bazių, tačiau bet
     kuriuo atveju nepatikrintas tiesioginiais matavimais;
     12)   savitasis išmetamųjų teršalų faktorius – išmetamųjų teršalų faktorius, gautas tiesioginiais
     matavimais;
     13)   tiesioginis matavimas – tiesioginis išmetamo metano kiekio nustatymas šaltinyje metano
     matavimo prietaisu;
     14)   veiklos vietoje išmetamas metano kiekis – iš visų tam tikram turtui priskiriamų šaltinių
     išmetamas metano kiekis;
     15)      matavimas veiklos vietos lygmeniu – matavimas iš viršaus, kuriam paprastai naudojami
     jutikliai, montuojami ant mobilios platformos, pavyzdžiui, transporto priemonių, orlaivių ar bepiločių
     orlaivių, laivų ar palydovų, arba kitos priemonės metano išmetimo padėčiai visoje veiklos vietoje
     visapusiškai užfiksuoti;
     16)     įmonė – fizinis arba juridinis asmuo, vykdantis bent vieną iš toliau išvardytų funkcijų: naftos ir
     iškastinių gamtinių dujų išteklių pradinės grandies eksploatavimo, žvalgymo ir gavybos, iškastinių
     gamtinių dujų surinkimo ir apdorojimo, dujų perdavimo, skirstymo ir laikymo požeminėse saugyklose
     (įskaitant SGD);
     17)    nuotėkio aptikimo ir remonto poreikio tyrimas – tyrimas, atliekamas siekiant nustatyti metano
     išmetimo šaltinius, įskaitant nuotėkius ir nenumatytą dujų išleidimą;
     18)    (dujų) išleidimas – nesudegusio metano išleidimas į atmosferą, kuris gali būti tikslinis,
     atliekamas vykdant tam tikrus procesus ar veiklą arba naudojant tam skirtus įtaisus, arba nenumatytas,
     įvykstantis dėl įrangos trikties arba dėl nepalankių geologinės aplinkos sąlygų;
     19)    fakelų deginimas – kontroliuojamas metano deginimas, atliekamas jam pašalinti naudojant
     specialų tokio deginimo įtaisą;
     20)     ekstremalioji situacija – laikina, nenumatyta, nedažna situacija, kurioje metano išmetimas yra
     neišvengiamas ir būtinas siekiant išvengti ūmaus ir didelio neigiamo poveikio žmonių saugai,
     visuomenės sveikatai ar aplinkai, išskyrus situacijas, susidariusias dėl toliau išvardytų įvykių arba su
     jais susijusias:
              a) jeigu operatorius neįdiegia pakankamo pajėgumo įrangos, tinkamos eksploatuoti pagal
              numatytąjį arba faktinį gavybos lygį ir slėgį;
              b) jeigu operatorius neriboja gavybos tais atvejais, kai gavybos lygis viršija atitinkamos
              įrangos ar surinkimo sistemos pajėgumą, nebent tokios perteklinės gavybos priežastis būtų

LT                                                  27                                                   LT
 ---pagebreak---              tolesnėse proceso grandyse susiklosčiusi ekstremalioji situacija, įrangos triktis ar neplaninis
             remontas ir tai truktų ne ilgiau kaip aštuonias valandas po to, kai pranešama apie tolesnės
             grandies nepakankamo pajėgumo problemą;
             c) kai vykdoma planinė techninė priežiūra;
             d) kai priežastis yra operatoriaus aplaidumas;
             e) kai įvyksta kartotinių tos pačios įrangos trikčių, t. y. keturis ar daugiau kartų per praėjusias
             30 dienų;
     21)     triktis – staigus, neišvengiamas įrangos veikimo sutrikimas ar gedimas, kurio operatorius negali
     pagrįstai kontroliuoti ir kuris reikšmingai sutrikdo darbą, išskyrus veikimo sutrikimą ar gedimą, kurio
     vienintelė priežastis ar viena iš priežasčių yra netinkama techninė priežiūra, neatsargus valdymas ar
     kitoks įrangos veikimo sutrikimas ar gedimas, kurio būtų buvę galima išvengti;
     22)    įprastinis fakelų deginimas – fakelų deginimas vykdant įprastą naftos ar iškastinių gamtinių
     dujų gavybą ir neturint pakankamos infrastruktūros ar nesant palankių geologinių sąlygų, kad būtų
     galima įleisti metaną atgal į gręžinį, panaudoti jį vietoje arba tiekti jį rinkai;
     23)    fakelas – įtaisas su degikliu, naudojamas metanui deginti;
     24)   neveikiantis gręžinys – naftos arba dujų gręžinys ar gręžvietė, kuriuose išteklių žvalgymo ar
     gavybos veikla sustabdyta ir nevykdoma bent vienus metus;
     25)    aplinkos išvalymas – užteršto vandens ir dirvožemio išvalymo procesas;
     26)    aplinkos regeneravimas – procesas, kurį atliekant ties gręžiniu ar gręžvietėje atkuriamos
     dirvožemio ir augmenijos sąlygos, panašios į tas, kurios buvo iki natūralių sąlygų sutrikdymo;
     27)     anglių kasykla – vieta, kurioje yra vykdoma arba anksčiau vykdyta anglių kasyba, įskaitant
     žemės sklypus, iškasas, požeminius koridorius, šachtas, šlaitus, tunelius ir kasinius, konstrukcijas,
     patalpas, įrangą, mašinas ir įrankius, esančius žemės paviršiuje ar po žeme ir naudojamus darbui arba
     sukuriamus darbo procese išgaunant lignitą, subbitumines anglis, bitumines anglis ar antracitą iš jų
     natūralių telkinių žemėje bet kokiomis priemonėmis arba metodais, įskaitant ir anglių paruošiamąjį
     apdorojimą prieš jas išgaunant;
     28)    veikianti anglių kasykla – anglių kasykla, kurios pajamų didžioji dalis uždirbama kasant lignitą,
     subbitumines anglis, bitumines anglis arba antracitą ir kuriai tinka bent viena iš šių sąlygų:
            a) vyksta kasyklos plėtra;
            b) per praėjusias 90 dienų kasykloje išgauta anglių;
            c) veikia kasyklos ventiliatoriai.
     29)    požeminė anglių kasykla – kasykla, kurioje anglys išgaunamos kasant požeminius tunelius iki
     anglių klodo, iš jo anglys kasamos požemine kasybos įranga, kaip antai pjovimo mašinomis ir ištisinės
     kasybos ar kasybos trumpais arba ilgais blokais mašinomis, ir po to iškeliamos į žemės paviršių;
     30)    atviroji anglių kasykla – anglių kasykla, kurioje anglys yra arti žemės paviršiaus ir gali būti
     išgaunamos pašalinus paviršinius uolienų ir dirvožemio sluoksnius;
     31)   ventiliacijos šachta – vertikalus kanalas, kuriuo į požemį įleidžiama šviežio oro arba iš
     požeminės anglių kasyklos pašalinamas metanas ir kitos dujos;
     32)    drenažinė – stotis, kurioje surenkamas metanas iš anglių kasyklos dujų drenažo sistemos;

LT                                                 28                                                    LT
 ---pagebreak---      33)    drenažo sistema – sistema, kuri gali apimti kelis metano išmetimo šaltinius ir kurią naudojant
     daug metano turinčios dujos pašalinamos iš anglių klodo ar aplinkinių uolienų sluoksnių ir
     transportuojamos į drenažinę;
     34)     po kasybos vykdoma veikla – iškasus anglis ir iškėlus jas į žemės paviršių vykdoma veikla,
     įskaitant anglių tvarkymą, apdorojimą, laikymą ir transportavimą;
     35)     nepertraukiamasis matavimas – matavimas, atliekamas matuoklio rodmenis užfiksuojant bent
     kartą per minutę;
     36)    ventiliuojamame ore esantis metanas – metanas, išskiriamas iš anglių klodo ir kitų sluoksnių,
     kuriuose yra dujų, patenkantis į ventiliuojamą orą ir galiausiai išleidžiamas iš ventiliacijos šachtos;
     37)   anglių telkinys – žemės plotas su pakankamai dideliu anglių kiekiu, kad būtų galima vykdyti jų
     kasybos veiklą, nustatomas pagal atitinkamos valstybės narės geologinių naudingųjų iškasenų
     dokumentavimo metodiką;
     38)     uždaryta anglių kasykla – anglių kasykla, kurios operatorius, savininkas ar licencijos savininkas
     yra žinomas ir kuri yra uždaryta pagal taikomus licencijavimo reikalavimus ar kitas nuostatas;
     39)   apleista anglių kasykla – anglių kasykla, kurios operatorius, savininkas ar licencijos savininkas
     nežinomas arba kuri nebuvo uždaryta laikantis nustatytų reikalavimų;
     40)    koksinių anglių kasykla – kasykla, kurios ne mažiau kaip 50 proc. vidutinės produkcijos per
     paskutinius trejus metus, kurių duomenis turimi, sudarė koksinės akmens anglys, apibrėžtos Europos
     Parlamento ir Tarybos reglamento (EB) Nr. 1099/200842 B priede;
     41)     importuotojas – Sąjungoje įsisteigęs fizinis arba juridinis asmuo, kuris, vykdydamas komercinę
     veiklą, iš trečiosios valstybės tiekia iškastinių išteklių energiją Sąjungos rinkai.

                                                       3 straipsnis
                                       Reguliuojamųjų operatorių sąnaudos
     1.      Nustatydamos arba patvirtindamos perdavimo ar skirstymo tarifus arba metodikas, kurias turi
     taikyti perdavimo sistemos operatoriai, skirstymo sistemos operatoriai, SGD terminalų operatoriai arba
     kitos reguliuojamosios įmonės, įskaitant, kai taikoma, ir požeminių dujų saugyklų operatorius,
     reguliavimo institucijos atsižvelgia į jų patirtas išlaidas ir padarytas investicijas siekiant vykdyti
     pareigas pagal šį reglamentą, tiek, kiek jos atitinka efektyviai veikiančio ir struktūriškai panašaus
     reguliuojamojo operatoriaus atitinkamas sąnaudas ir investicijas.
     2.     Kas trejus metus Europos Sąjungos energetikos reguliavimo institucijų bendradarbiavimo
     agentūra (ACER) parengia ir viešai paskelbia rodiklių ir susijusių atskaitos verčių rinkinį, pagal kurį
     būtų galima palyginti palyginamų projektų investicines vieneto išlaidas, susijusias su išmetamo metano
     kiekio matavimu, duomenų teikimu ir mažinimu.

     42
            2008 m. spalio 22 d. Europos Parlamento ir Tarybos reglamentas (EB) Nr. 1099/2008 dėl energetikos statistikos
            (OL L 304, 2008 11 14, p. 1).

LT                                                     29                                                        LT
 ---pagebreak---                                                    2 skyrius

               Kompetentingos institucijos ir nepriklausomas tikrinimas

                                                   4 straipsnis
                                          Kompetentingos institucijos
     1.     Kiekviena valstybė narė paskiria vieną ar daugiau kompetentingų institucijų, atsakingų už šio
     reglamento taikymo stebėseną ir užtikrinimą.
     Valstybės narės praneša Komisijai tų kompetentingų institucijų pavadinimus ir kontaktinius duomenis
     iki… [3 mėnesiai po šio reglamento įsigaliojimo dienos]. Valstybės narės nedelsdamos praneša
     Komisijai apie bet kokius kompetentingų institucijų pavadinimų ar kontaktinių duomenų pasikeitimus.
     2.     Komisija viešai paskelbia kompetentingų institucijų sąrašą ir jį reguliariai atnaujina.
     3.     Valstybės narės užtikrina, kad kompetentingos institucijos turėtų šiame reglamente nustatytoms
     pareigoms vykdyti tinkamus įgaliojimus ir išteklius.

                                                   5 straipsnis
                                      Kompetentingų institucijų užduotys
     1.     Kompetentingos institucijos imasi reikiamų priemonių, kad užtikrintų šiame reglamente
     nustatytų reikalavimų laikymąsi.
     2.     Operatoriai ir kasyklų operatoriai teikia kompetentingoms institucijoms visą pagalbą, reikalingą
     šiame reglamente nurodytoms kompetentingų institucijų užduotims atlikti arba palengvinti, visų pirma
     sudaro sąlygas patekti į patalpas ir pateikia dokumentus ar duomenų įrašus.
     3.      Siekdamos užtikrinti šio reglamento laikymąsi, kompetentingos institucijos bendradarbiauja
     tarpusavyje ir su Komisija, o prireikus ir su trečiųjų valstybių institucijomis. Komisija gali sudaryti
     kompetentingų institucijų tinklą, kad būtų skatinamas bendradarbiavimas, sudarant reikiamus
     susitarimus keistis informacija ir geriausia patirtimi ir suteikiant galimybių konsultuotis.
     4.     Kai ataskaitos turi būti viešai skelbiamos pagal šį reglamentą, kompetentingos institucijos jas
     viešina nemokamai tam skirtoje interneto svetainėje ir laisvai prieinamu, parsisiųsti bei redaguoti
     tinkamu formatu.
     Kai informacija turi likti konfidenciali pagal Direktyvos 2003/4/EB 4 straipsnį, kompetentingos
     institucijos nurodo tos neskelbiamos informacijos pobūdį ir jos neskelbimo priežastį.

LT                                                 30                                                 LT
 ---pagebreak---                                                    6 straipsnis
                                                  Patikrinimai
     1.      Kompetentingos institucijos atlieka periodinius patikrinimus, kurių metu tikrina, kaip
     operatoriai arba kasyklų operatoriai laikosi šiame reglamente nustatytų reikalavimų. Pirmasis
     patikrinimas atliekamas iki … [18 mėnesių po šio reglamento įsigaliojimo dienos].
     2.      Patikrinimai, kai tinka, apima patikras vietoje arba auditus vietoje, dokumentų ir duomenų įrašų
     tikrinimą dėl atitikties šio reglamento reikalavimams, išmetamo metano aptikimo ir koncentracijos
     matavimus ir bet kokius tolesnius kompetentingos institucijos arba jos vardu atliekamus veiksmus
     siekiant tikrinti ir skatinti veiklos vietų ar gamybinių objektų atitiktį šio reglamento reikalavimams.
     Kai atliekant patikrinimą nustatomas šiurkštus šio reglamento reikalavimų pažeidimas, kompetentingos
     institucijos, kaip 5 dalyje nurodytos ataskaitos dalį, pateikia pranešimą dėl taisomųjų veiksmų, kurių
     privalo imtis atitinkamas operatorius arba kasyklos operatorius.
     3.      Po 1 dalyje nurodyto pirmojo patikrinimo kompetentingos institucijos parengia planinių
     patikrinimų programas. Intervalas tarp patikrinimų nustatomas remiantis rizikos aplinkai įvertinimu ir
     negali būti ilgesnis kaip dveji metai. Jei atliekant patikrinimą nustatomas šiurkštus šio reglamento
     reikalavimų pažeidimas, paskesnis patikrinimas turi būti atliktas per vienus metus.
     4.     Kompetentingos institucijos atlieka neplaninius patikrinimus:
             a) tirdamos pagrįstus skundus, nurodytus 7 straipsnyje, ir reikalavimų neatitikties atvejus kuo
             greičiau po tos dienos, kurią kompetentingos institucijos sužinojo apie tokius skundus ar
             neatitiktį;
             b) siekdamos įsitikinti, kad atliktas nuotėkio remontas arba komponentų pakeitimas pagal 14
             straipsnį.
     5.       Po kiekvieno patikrinimo kompetentingos institucijos parengia ataskaitą, kurioje aprašomas
     patikrinimo teisinis pagrindas, atlikti procedūros etapai, atitinkami nustatyti faktai ir rekomendacijos
     operatoriui arba kasyklos operatoriui dėl tolesnių veiksmų.
     Ta ataskaita pateikiama atitinkamam operatoriui ir paskelbiama viešai per du mėnesius nuo patikrinimo
     dienos. Jeigu ataskaita parengta nagrinėjant skundą, pateiktą pagal 7 straipsnį, kompetentingos
     institucijos, kai ta ataskaita viešai paskelbiama, apie tai praneša skundo pateikėjui.
     Tą ataskaitą kompetentingos institucijos viešai skelbia pagal Direktyvą 2003/4/EB. Kai informacija turi
     likti konfidenciali pagal Direktyvos 2003/4/EB 4 straipsnį, kompetentingos institucijos ataskaitoje
     nurodo tos neskelbiamos informacijos pobūdį ir jos neskelbimo priežastį.
     6.      Operatoriai ir kasyklų operatoriai per kompetentingų institucijų nustatytą laikotarpį ar bet kokį
     kitą su kompetentingomis institucijomis suderintą laikotarpį imasi visų būtinų veiksmų, nustatytų 5
     dalyje nurodytoje ataskaitoje.

LT                                                 31                                                  LT
 ---pagebreak---                                                    7 straipsnis
                               Kompetentingoms institucijoms teikiami skundai
     1.      Bet kuris fizinis arba juridinis asmuo, kuris mano, kad patyrė žalos dėl to, kad operatoriai arba
     kasyklų operatoriai pažeidė šio reglamento reikalavimus, gali pateikti kompetentingoms institucijoms
     raštišką skundą.
     2.      Skundai turi būti tinkamai pagrįsti ir juose turi būti pateikta pakankamai įtariamo pažeidimo ir
     dėl jo patirtos žalos įrodymų.
     3.      Išaiškėjus, kad skunde pateiktų įrodymų nepakanka tyrimui pagrįsti, kompetentingos
     institucijos praneša skundo pateikėjui apie priežastis, dėl kurių nusprendžia neatlikti tyrimo.
     4.      Nedarant poveikio taisyklių taikymui pagal nacionalinę teisę, kompetentingos institucijos
     informuoja skundo pateikėją apie procedūros eigą ir, kai tinka, jį informuoja apie tinkamas
     alternatyvias teisių gynimo formas, kaip antai galimybę kreiptis į nacionalinius teismus ar pasinaudoti
     bet kuria kita nacionaline arba tarptautine skundų nagrinėjimo procedūra.
     5.     Nedarant poveikio taisyklių taikymui pagal nacionalinę teisę, remdamosi panašiomis
     procedūromis, kompetentingos institucijos nustato ir viešai paskelbia orientacinius sprendimų dėl
     skundų priėmimo terminus.

                                                   8 straipsnis
                                     Tikrinimo veikla ir tikrinimo išvada
     1.     Tikrintojai įvertina išmetamo metano kiekio ataskaitų, kurias jiems pateikė operatoriai arba
     kasyklų operatoriai pagal šį reglamentą, atitiktį reikalavimams. Jie įvertina ataskaitų atitiktį šiame
     reglamente nustatytiems reikalavimams ir peržiūri visus naudotus duomenų šaltinius ir metodikas
     siekdami įvertinti jų patikimumą, įtikimumą ir tikslumą, visų pirma šiuos aspektus:
             a) išmetamųjų teršalų faktorių pasirinkimą ir taikymą;
             b) metodikas, skaičiavimus, ėminių ėmimą, statistinių skirstinių sudarymą ir reikšmingumo
             lygius, pagal kuriuos nustatomas išmetamas metano kiekis;
             c) bet kokią netinkamo matavimo ar duomenų pateikimo riziką;
             d) operatorių arba kasyklų operatorių taikomas kokybės kontrolės ar kokybės užtikrinimo
             sistemas.
     2.      Vykdydami 1 dalyje nurodytą tikrinimo veiklą, tikrintojai naudojasi nemokamais ir viešai
     prieinamais Europos ar tarptautiniais išmetamo metano kiekio nustatymo standartais, kurių taikymą
     Komisija patvirtina pagal 5 dalį. Iki tos dienos, kol Komisija patvirtins tokių standartų taikymą,
     tikrintojai naudojasi esamais Europos ar tarptautiniais išmetamo ŠESD kiekio nustatymo ir tikrinimo
     standartais.
     Tikrintojai gali atlikti patikras vietoje siekdami nustatyti naudojamų duomenų šaltinių ir metodikų
     patikimumą, įtikimumą ir tikslumą.
     3.      Kai, baigę vertinimą, pagrįstai įsitikina, kad išmetamo metano kiekio ataskaita atitinka šio
     reglamento reikalavimus, tikrintojai pateikia tikrinimo išvadą, kurioje patvirtinama išmetamo metano
     kiekio ataskaitos atitiktis reikalavimams ir apibūdinamas atliktas tikrinimo darbas.

LT                                                 32                                                  LT
 ---pagebreak---      Tikrintojai pateikia tikrinimo išvadą tik jeigu iš patikimų, įtikimų ir tikslių duomenų bei informacijos
     galima pakankamai užtikrintai nustatyti išmetamą metano kiekį ir jeigu ataskaitoje pateikti duomenys
     dera su apskaičiuotais duomenimis, yra išsamūs ir juose nėra neatitikimų.
     Jeigu atlikus vertinimą padaroma išvada, kad išmetamo metano kiekio ataskaita neatitinka šio
     reglamento reikalavimų, tikrintojai apie tai informuoja atitinkamą operatorių arba kasyklos operatorių,
     ir operatorius arba kasyklos operatorius nedelsdamas pateikia tikrintojui patikslintą išmetamo metano
     kiekio ataskaitą.
     4.     Operatoriai ir kasyklų operatoriai teikia tikrintojams visą pagalbą, reikalingą tikrinimo veiklai
     vykdyti arba palengvinti, visų pirma sudaro sąlygas patekti į patalpas ir pateikia dokumentus ar
     duomenų įrašus.
     5.     Komisijai pagal 31 straipsnį suteikiami įgaliojimai priimti deleguotuosius aktus, kuriais
     papildomas šis reglamentas, įtraukiant Europos ar tarptautinius išmetamo metano kiekio nustatymo ir
     matavimo standartus ir nustatant tų standartų taikymą pagal šį reglamentą.

                                                   9 straipsnis
                               Tikrintojų nepriklausomumas ir akreditavimas
     1.      Tikrintojai turi būti nepriklausomi nuo operatorių ir kasyklų operatorių ir turi vykdyti pagal šį
     reglamentą privalomą veiklą viešojo intereso labui. Todėl nei tikrintojas, nei to paties teisės subjekto
     dalis negali būti operatorius ar kasyklos operatorius, operatoriaus ar kasyklos operatoriaus savininkas
     arba operatoriui ar kasyklos operatoriui priklausantis subjektas, taip pat tikrintojai negali su
     operatoriais ar kasyklų operatoriais turėti ryšių, kurie galėtų turėti įtakos jų nepriklausomumui ir
     nešališkumui.
     2.     Tikrintojai turi būti akredituoti nacionalinės akreditacijos įstaigos pagal Reglamentą (EB)
     Nr. 765/2008.
     3.    Tais atvejais, kai šiame reglamente nėra konkrečių nuostatų dėl tikrintojų akreditavimo,
     taikomos atitinkamos Reglamento (EB) Nr. 765/2008 nuostatos.

                                                   10 straipsnis
                           Tarptautinis išmetamo metano kiekio stebėjimo centras
     1.      Su sąlyga, kad būtų apsaugoti Sąjungos interesai, Tarptautiniam išmetamo metano kiekio
     stebėjimo centrui (IMEO) skiriama išmetamo metano kiekio duomenų tikrinimo funkcija, visų pirma
     šios užduotys:
             a)     išmetamo metano kiekio duomenų agregavimas taikant tinkamus statistinius metodus;
             b)    metodikų ir statistikos procesų, bendrovių naudojamų kiekybiniams išmetamo metano
             kiekio duomenims gauti, tikrinimas;
             c)    duomenų agregavimo ir analizės metodikų rengimas pagal mokslo ir statistikos gerąją
             praktiką, kad būtų užtikrintas didesnis išmetamo metano kiekio įverčių tikslumas, tinkamai
             apibūdinant neapibrėžtį;

LT                                                 33                                                  LT
 ---pagebreak---               d)    bendrovių pateiktų duomenų, agreguotų pagal pagrindinį šaltinį ir pagal duomenų
              teikimo lygį ir klasifikuojant pagal eksploatuojamą ir neeksploatuojamą turtą, skelbimas,
              laikantis konkurencijos ir konfidencialumo reikalavimų;
              e)    nustatytų faktų apie reikšmingus duomenų šaltinių neatitikimus pranešimas.
     2.    Komisija gali pateikti Tarptautiniam išmetamo metano kiekio stebėjimo centrui išmetamo
     metano kiekio duomenis, kuriuos jai pateikė kompetentingos institucijos pagal šį reglamentą.
     3.     Informacija, kurią rengia Tarptautinis išmetamo metano kiekio stebėjimo centras, turi būti
     prieinama visuomenei ir Komisijai.

                                                   3 skyrius

                         Metano išmetimas naftos ir dujų sektoriuose

                                                   11 straipsnis
                                                  Taikymo sritis
     Šis skyrius taikomas 1 straipsnio 2 dalies a ir b punktuose nurodytai veiklai.

                                                   12 straipsnis
                                         Stebėsena ir ataskaitų teikimas
     1.      Iki … [12 mėnesių nuo šio reglamento įsigaliojimo dienos] operatoriai pateikia
     kompetentingoms institucijoms ataskaitą, kurioje pateikiami visų šaltinių duomenys apie naudojant
     bendruosius, tačiau konkretiems šaltiniams taikomus išmetamųjų teršalų faktorius apskaičiuotą iš
     šaltinio išmetamą metano kiekį.
     2.      Iki … [24 mėnesiai nuo šio reglamento įsigaliojimo dienos] operatoriai kompetentingoms
     institucijoms taip pat pateikia ataskaitą, kurioje pateikiami eksploatuojamo turto duomenys apie
     tiesiogiai išmatuotą iš šaltinio išmetamą metano kiekį. Teikiant šio lygio ataskaitą, savitiesiems
     išmetamųjų teršalų faktoriams, naudojamiems išmetamam kiekiui apskaičiuoti, nustatyti gali būti
     atliekamas matavimas šaltinyje ir imami ėminiai.
     3.      Iki … [36 mėnesiai nuo šio reglamento įsigaliojimo dienos], o vėliau kiekvienais metais iki
     kovo 30 d. operatoriai pateikia kompetentingoms institucijoms ataskaitą, kurioje pateikiami
     eksploatuojamo turto duomenys apie tiesiogiai išmatuotą iš šaltinio išmetamą metano kiekį, nurodyti 2
     dalyje, kartu su išmetamo metano kiekio matavimo veiklos vietos lygmeniu duomenimis, kad būtų
     galima įvertinti ir patikrinti pagal veiklos vietą agreguotus šaltinio lygmens skaičiavimų duomenis.
     Prieš pateikdami ataskaitas kompetentingoms institucijoms, operatoriai užtikrina, kad šioje dalyje
     nurodytos ataskaitos būtų įvertintos tikrintojo, ir prideda tikrinimo išvadą, pateiktą pagal 8 ir 9
     straipsnius.
     4.    Iki … [36 mėnesiai nuo šio reglamento įsigaliojimo dienos] įmonės, įsisteigusios Sąjungoje,
     kompetentingoms institucijoms pateikia ataskaitą, kurioje pateikiami neeksploatuojamo turto
     duomenys apie tiesiogiai išmatuotą iš šaltinio išmetamą metano kiekį. Teikiant šio lygio ataskaitą,

LT                                                  34                                             LT
 ---pagebreak---      savitiesiems išmetamųjų teršalų faktoriams, naudojamiems išmetamam kiekiui apskaičiuoti, nustatyti
     gali būti atliekamas matavimas šaltinyje ir imami ėminiai.
     5.      Iki … [48 mėnesiai nuo šio reglamento įsigaliojimo dienos], o vėliau kiekvienais metais iki
     kovo 30 d. įmonės, įsisteigusios Sąjungoje, pateikia kompetentingoms institucijoms ataskaitą, kurioje
     pateikiami neeksploatuojamo turto duomenys apie tiesiogiai išmatuotą iš šaltinio išmetamą metano
     kiekį, kaip nustatyta 4 dalyje, kartu su išmetamo metano kiekio matavimo veiklos vietos lygmeniu
     duomenimis, kad būtų galima įvertinti ir patikrinti pagal veiklos vietą agreguotus šaltinio lygmens
     skaičiavimų duomenis.
     Prieš pateikdamos duomenis kompetentingoms institucijoms, įmonės užtikrina, kad šioje dalyje
     nurodytos ataskaitos būtų įvertintos tikrintojo, ir prideda tikrinimo išvadą, pateiktą pagal 8 ir 9
     straipsnius.
     6.      Pagal šį straipsnį teikiamos ataskaitos apima paskutinių kalendorinių metų, kurių duomenys
     turimi, laikotarpį ir į jas įtraukiama bent ši informacija:
             a) metano išmetimo šaltinio tipas ir vieta;
             b) duomenys pagal detalizuotą, atskirą išmetimo šaltinio tipą;
             c) išsami informacija apie kiekybinio nustatymo metodikas, naudojamas išmetamam metano
             kiekiui matuoti;
             d) visas išmetamas metano kiekis, susijęs su eksploatuojamu turtu;
             e) neeksploatuojamo turto nuosavybės dalis ir dėl jo išmetamas metano kiekis, padaugintas iš
             tos nuosavybės dalies;
             f) subjektų, kuriems priklauso neeksploatuojamo turto eksploatacinė kontrolė, sąrašas.
     Komisija įgyvendinimo aktais nustato ataskaitų šabloną, skirtą 2, 3, 4 ir 5 dalyse nurodytoms
     ataskaitoms rengti. Tie įgyvendinimo aktai priimami laikantis 32 straipsnio 2 dalyje nurodytos
     procedūros.
     7.     3 ir 5 dalyse nurodytam matavimui veiklos vietos lygmeniu atlikti naudojamos tinkamos
     kiekybinio nustatymo technologijos, pagal kurias galima atlikti tokį matavimą.
     8.     Jeigu tarp išmetamo kiekio, nustatyto taikant šaltinio lygmens metodus, ir kiekio, gauto atlikus
     matavimą veiklos vietos lygmeniu, yra reikšmingų neatitikimų, tuo pačiu ataskaitiniu laikotarpiu
     atliekami papildomi matavimai.
     9.    Išmetamo metano kiekio matavimas dujų infrastruktūroje atliekamas pagal atitinkamus Europos
     (CEN) ar tarptautinius (ISO) išmetamo metano kiekio nustatymo standartus.
     10.     Kai informacija lieka konfidenciali pagal Europos Parlamento ir Tarybos direktyvą (ES)
     2016/94343, operatoriai ataskaitoje nurodo neatskleistos informacijos pobūdį ir jos neatskleidimo
     priežastį.
     11.     Kompetentingos institucijos šiame straipsnyje nurodytas ataskaitas per tris mėnesius po to, kai
     jas pateikia operatoriai, padaro prieinamas visuomenei ir Komisijai pagal 5 straipsnio 4 dalį.

     43
            2016 m. birželio 8 d. Europos Parlamento ir Tarybos direktyva (ES) 2016/943 dėl neatskleistos praktinės patirties
            ir verslo informacijos (komercinių paslapčių) apsaugos nuo neteisėto jų gavimo, naudojimo ir atskleidimo
            (OL L 157, 2016 6 15).

LT                                                       35                                                          LT
 ---pagebreak---                                                    13 straipsnis
                             Bendroji išmetamo metano kiekio mažinimo prievolė
     Operatoriai imasi visų jiems prieinamų priemonių, kad išvengtų metano išmetimo ir iki minimumo
     sumažintų išmetamą metano kiekį vykdydami savo veiklą.

                                                   14 straipsnis
                                         Nuotėkio aptikimas ir remontas
     1.      Iki … [3 mėnesiai nuo šio reglamento įsigaliojimo dienos] operatoriai kompetentingoms
     institucijoms pateikia nuotėkio aptikimo ir remonto programą, kurioje išsamiai apibūdinamas tyrimų,
     numatomų atlikti pagal šio straipsnio reikalavimus, turinys.
     Kompetentingos institucijos gali iš operatoriaus reikalauti iš dalies pakeisti tą programą, atsižvelgiant į
     šio reglamento reikalavimus.
     2.     Iki … [6 mėnesiai nuo šio reglamento įsigaliojimo dienos] operatoriai atlieka visų atitinkamų
     komponentų, už kuriuos yra atsakingi, tyrimą pagal 1 dalyje nurodytą nuotėkio aptikimo ir remonto
     programą.
     Vėliau nuotėkio aptikimo ir remonto poreikio tyrimai kartojami kas tris mėnesius.
     3.      Operatoriai atlikdami šiuos tyrimus naudoja prietaisus, kuriais galima aptikti 500 milijonojų
     dalių (ppm) ar didesnį metano nuotėkį iš komponentų.
     4.    Operatoriai suremontuoja arba pakeičia visus komponentus, iš kurių nuteka 500 ppm ar daugiau
     metano.
     Pirmoje pastraipoje nurodytas komponentų remontas arba pakeitimas atliekamas iškart, kai tik
     aptinkamas nuotėkis, arba kuo greičiau po jo aptikimo, bet ne vėliau kaip per penkias dienas, jeigu
     operatoriai gali įrodyti, kad dėl saugos ar techninių priežasčių negalima iškart imtis veiksmų, ir jeigu
     operatoriai sudaro remonto ir stebėsenos grafiką.
     Antroje pastraipoje nurodytos saugos ir techninės priežastys, dėl kurių negalima iškart imtis veiksmų,
     gali būti susijusios tik su darbuotojų ir kitų arti esančių žmonių sauga, poveikiu aplinkai, nutekėjusio
     metano koncentracija, atitinkamo komponento prieinamumu, tam komponentui tinkamo pakaito
     turėjimu. Su poveikiu aplinkai susijusios priežastys gali apimti atvejus, kai dėl remonto galėtų būti
     išmesta daugiau metano negu tuo atveju, jeigu remontas nebūtų atliktas.
     Tais atvejais, kai prieš remontą ar komponento keitimą reikia sustabdyti sistemą, operatoriai iki
     minimumo sumažina nuotėkį per parą po jo aptikimo ir atlieka reikiamą remontą iki kito planinio
     sistemos sustabdymo pabaigos arba per vienus metus, pasirenkant ankstesnį iš šių terminų.
     5.      Nepaisant 2 dalies, operatoriai atlieka komponentų, iš kurių, kaip nustatyta per ankstesnius
     tyrimus, išsiskiria 500 ppm ar daugiau metano, tyrimą kuo greičiau po atlikto remonto pagal 4 dalį ir ne
     vėliau kaip per 15 dienų po jo, siekdami įsitikinti, kad remontas atliktas sėkmingai.
     Nepaisant 2 dalies, operatoriai atlieka komponentų, iš kurių, kaip nustatyta, išsiskiria mažiau nei
     500 ppm metano, tyrimą ne vėliau kaip per tris mėnesius po to, kai buvo aptiktas metano išsiskyrimas,
     siekdami patikrinti, ar pasikeitė metano nuotėkio dydis.
     Tais atvejais, kai nustatoma didesnė saugos rizika arba didesnė metano nutekėjimo rizika,
     kompetentingos institucijos gali rekomenduoti atitinkamų komponentų tyrimus atlikti dažniau.

LT                                                  36                                                   LT
 ---pagebreak---      6.     Nedarant poveikio pareigai teikti ataskaitą pagal 7 dalį, operatoriai užfiksuoja visus nustatytus
     nuotėkius, nepriklausomai nuo jų dydžio, ir nuolat tiria atitinkamus komponentus siekdami užtikrinti,
     kad būtų atliktas jų remontas pagal 4 dalį.
     Operatoriai saugo tuos duomenų įrašus ne trumpiau kaip dešimt metų ir pateikia tą informaciją
     kompetentingoms institucijoms paprašius.
     7.      Per vieną mėnesį po kiekvieno tyrimo operatoriai pateikia tyrimo rezultatų ataskaitą ir parengtą
     remonto ir stebėsenos grafiką valstybės narės, kurioje yra atitinkamas turtas, kompetentingoms
     institucijoms. Ši ataskaita apima bent I priede nurodytus elementus.
     Kompetentingos institucijos gali iš operatoriaus reikalauti iš dalies pakeisti tą ataskaitą arba remonto ir
     stebėsenos grafiką, atsižvelgiant į šio reglamento reikalavimus.
     8.     Operatoriai gali bet kurias iš šiame straipsnyje nustatytų užduočių pavesti atlikti kitiems
     subjektams. Toks užduočių pavedimas neturi įtakos operatorių atsakomybei ir nedaro poveikio
     kompetentingų institucijų vykdomos priežiūros veiksmingumui.
     9.     Valstybės narės užtikrina, kad su atitinkamais tyrimais susijusių paslaugų teikėjams būtų
     prieinamos sertifikavimo, akreditavimo sistemos ar lygiavertės kvalifikacijos sistemos, įskaitant
     tinkamas mokymo programas.

                                                     15 straipsnis
                                 Dujų išleidimo ir fakelų deginimo apribojimai
     1.      Dujų išleidimas yra draudžiamas, išskyrus atvejus šiame straipsnyje numatytomis aplinkybėmis.
     Įprastinis fakelų deginimas yra draudžiamas.
     2.     Dujų išleidimas yra leidžiamas tik tokiomis aplinkybėmis:
            a) esant ekstremaliajai situacijai ar įrangos trikčiai; taip pat
            b) kai tai yra neišvengiama ir visiškai būtina tam, kad būtų galima eksploatuoti, remontuoti,
            prižiūrėti ar išbandyti komponentus ar įrangą, ir vykdoma 16 straipsnyje nustatyta pareiga
            pranešti.
     3.      Dujų išleidimas pagal 2 dalies b punktą apima toliau nurodytas konkrečias aplinkybes, kai dujų
     išleidimo būtinybės visiškai eliminuoti neįmanoma:
            a) įprastai naudojant tam tikrus įrangos komponentus, jei ta įranga atitinka visus nustatytus
            įrangos standartus ir yra tinkamai prižiūrima ir reguliariai tikrinama siekiant iki minimumo
            sumažinti metano nutekėjimą;
            b) išleidžiant arba pašalinant gręžinyje užsilaikiusį skystį esant atmosferos slėgiui;
            c) atliekant matavimus arba imant ėminius cisternoje ar kitame mažaslėgiame inde;
            d) išleidžiant skysčius iš cisternos ar kito mažaslėgio indo į transporto priemonę pagal taikomus
            standartus;
            e) atliekant remontą ir techninę priežiūrą, įskaitant įrangos prapūtimą ir slėgio sumažinimą, kad
            būtų galima atlikti remontą ir techninę priežiūrą;
            f) atliekant gręžinio galvutės bandymą (angl. bradenhead test);
            g) atliekant sandariklio nuotėkio bandymą (angl. packer leakage test);

LT                                                   37                                                  LT
 ---pagebreak---             h) atliekant gamybinį bandymą, trunkantį trumpiau nei 24 valandas;
            i) tais atvejais, kai metanas neatitinka surinkimo vamzdyno specifikacijų, jeigu operatorius du
            kartus per savaitę analizuoja metano ėminius siekdamas nustatyti, ar jie atitinka specifikacijas,
            ir nukreipia metaną į surinkimo vamzdyną iškart, kai tik jis atitinka vamzdyno specifikacijas;
            j) perduodant eksploatuoti vamzdynus, įrangą ar gamybinius objektus, ir tik tiek laiko, kiek
            reikalinga priemaišoms iš vamzdyno ar įrangos išvalyti;
            k) atliekant surinkimo vamzdyno valymą kamščiais ar išleidimą remonto darbų metu arba
            prapūtimą atliekant remontą ar techninę priežiūrą ir tik jeigu dujų neįmanoma sulaikyti ar
            nukreipti į nepaveiktą vamzdyno dalį.
     4.      Kai dujų išleidimas yra leidžiamas pagal 2 ir 3 dalis, operatoriai išleidžia dujas tik jeigu fakelų
     deginimas yra techniškai neįmanomas arba kelia riziką darbų ar darbuotojų saugai. Tokiomis
     aplinkybėmis, vykdydami 16 straipsnyje nustatytą pareigą pranešti, operatoriai kompetentingoms
     institucijoms pateikia įrodymų, kodėl būtina rinktis dujų išleidimą vietoj fakelų deginimo.
     5.      Fakelų deginimas leidžiamas tik jeigu metano įleisti atgal į gręžinius, panaudoti vietoje ar tiekti
     rinkai praktiškai neįmanoma dėl kitų nei ekonominiai motyvai priežasčių. Tokiomis aplinkybėmis,
     vykdydami 16 straipsnyje nustatytą pareigą pranešti, operatoriai kompetentingoms institucijoms
     pateikia įrodymų, kodėl būtina rinktis fakelų deginimą vietoj metano įleidimo atgal į gręžinius,
     naudojimo vietoje arba tiekimo rinkai.

                                                     16 straipsnis
                          Pranešimas apie dujų išleidimo ir fakelų deginimo įvykius
     1.     Operatoriai praneša kompetentingoms institucijoms apie dujų išleidimo ir fakelų deginimo
            įvykius:
            a) kai jų priežastis yra ekstremalioji situacija ar įrangos triktis;
            b) kai kuris nors vienas įvykis per 24 valandų laikotarpį trunka iš viso 8 valandas ar ilgiau.
     Pirmoje pastraipoje nurodytas pranešimas pateikiamas nedelsiant po įvykio ir ne vėliau kaip per 48
     valandas nuo įvykio pradžios ar nuo to momento, kai operatorius apie jį sužino.
     2.     Operatoriai kompetentingoms institucijoms teikia ketvirtines visų 1 dalyje ir 15 straipsnyje
     nurodyto dujų išleidimo ir fakelų deginimo įvykių ataskaitas, pateikdami II priede nurodytus
     informacijos elementus.
     3.    Kompetentingos institucijos šiame straipsnyje nurodytas ataskaitas padaro prieinamas
     visuomenei ir Komisijai kiekvienais metais pagal 5 straipsnio 4 dalį.

                                                     17 straipsnis
                                  Reikalavimai dėl fakelų deginimo standartų
     1.      Kai pastatomas, pakeičiamas ar atnaujinamas gamybinis objektas arba kai įrengiami nauji
     fakelai ar kiti degimo įtaisai, operatoriai įrengia degimo įtaisus tik su automatiniu uždegikliu ar
     nuolatinio budėjimo degikliu, kuriais galima visiškai suardyti angliavandenilius ir juos pašalinti.

LT                                                   38                                                  LT
 ---pagebreak---      2.      Iki … [12 mėnesių nuo šio reglamento įsigaliojimo dienos] operatoriai užtikrina, kad visi
     fakelai ar kiti degimo įtaisai atitiktų 1 dalies reikalavimus.
     3.     Operatoriai kas savaitę atlieka fakelų patikrinimus, apimančius III priede nurodytus elementus.

                                                  18 straipsnis
                                            Neveikiantys gręžiniai
     1.     Iki … [12 mėnesių nuo šio reglamento įsigaliojimo dienos] valstybės narės parengia ir
     paviešina visų jų teritorijoje esančių arba jų jurisdikcijai priklausančių neveikiančių gręžinių
     inventorinį aprašą, apimantį bent IV priede nurodytus elementus.
     2.     Iki… [18 mėnesių po šio reglamento įsigaliojimo dienos] visuose neveikiančiuose gręžiniuose
     įdiegiama išmetamo metano kiekio matavimo įranga.
     3.     Iki … [24 mėnesiai po šio reglamento įsigaliojimo dienos], o vėliau kiekvienais metais iki kovo
     30 d. kompetentingoms institucijoms pateikiamos ataskaitos su 2 dalyje nurodyto matavimo
     duomenimis, apimančios paskutinius kalendorinius metų, kurių duomenys turimi. Prieš pateikiant šioje
     dalyje nurodytas ataskaitas kompetentingoms institucijoms, jos yra įvertinamos tikrintojo ir prie jų
     pridedama tikrinimo išvada, pateikta pagal 8 ir 9 straipsnius.
     4.      Kompetentingos institucijos šiame straipsnyje nurodytas ataskaitas per tris mėnesius po to, kai
     jas pateikia operatoriai, padaro prieinamas visuomenei ir Komisijai pagal 5 straipsnio 4 dalį.
     5.     Už 2 ir 3 dalyse nustatytų pareigų vykdymą yra atsakingos valstybės narės, nebent būtų galima
     nustatyti atsakingąją šalį – tokiu atveju atsakomybė tenka tai šaliai.
     6.     Valstybės narės parengia ir įgyvendina išmetamo metano kiekio mažinimo planą, pagal kurį
     išvaloma ir regeneruojama jų teritorijoje esančių neveikiančių gręžinių aplinka ir tie gręžiniai
     užsandarinami visam laikui.
     Mažinimo planuose, naudojantis 1 dalyje nurodytais inventoriniais aprašais, nustatomi darbų
     prioritetai, apimantys:
            a) gręžinių aplinkos išvalymą, aplinkos regeneravimą ir gręžinių užsandarinimą visam laikui;
            b) susijusių privažiuojamųjų kelių aplinkos regeneravimą;
            c) žemės, vandens ir buveinių išteklių, kuriems padarė poveikį gręžiniai ir ankstesnė veikla,
     atkūrimą;
            d) kasmetines patikras siekiant įsitikinti, kad iš užsandarintų gręžinių nebeišmetama metano.

LT                                                39                                                  LT
 ---pagebreak---                                                  4 skyrius

                              Metano išmetimas anglių sektoriuje

                                                 I SKIRSNIS

                    STEBĖSENA IR ATASKAITŲ TEIKIMAS DĖL VEIKIANČIŲ KASYKLŲ

                                                 19 straipsnis
                                                Taikymo sritis
     1.     Šis skirsnis taikomas veikiančioms požeminėms ir atvirosioms anglių kasykloms.
     2.     Metano išmetimas iš veikiančių požeminių anglių kasyklų apima:
            a)     metano išmetimą iš visų kasyklos operatoriaus naudojamų ventiliacijos šachtų;
            b)      metano išmetimą iš drenažinių ir iš metano drenažo sistemos dėl tikslinio ar nenumatyto
            dujų išleidimo arba dėl nevisiško sudeginimo fakelais;
            c)     metano išmetimą po kasybos vykdomos veiklos metu.
     3.     Metano išmetimas iš veikiančių atvirųjų anglių kasyklų apima:
            a)     metano išmetimą anglių kasykloje vykdomo kasybos proceso metu;
            b)     metano išmetimą po kasybos vykdomos veiklos metu.

                                                 20 straipsnis
                                       Stebėsena ir ataskaitų teikimas
     1.      Požeminių anglių kasyklų operatoriai atlieka ventiliuojamame ore esančio metano
     nepertraukiamąjį matavimą ir kiekio nustatymą visose kasyklos operatoriaus naudojamose
     ištraukiamosios ventiliacijos šachtose, tam naudodami aparatą, kurio metano koncentracijos aptikimo
     jautrio riba yra bent 100 ppm. Jie taip pat kas mėnesį atlieka ėminių ėmimu pagrįstus matavimus.
     2.      Drenažinių operatoriai atlieka išleidžiamo ir fakelais sudeginamo metano kiekių
     nepertraukiamąjį matavimą nepriklausomai nuo to, dėl kokių priežasčių atliekamas toks dujų išleidimas
     ar fakelų deginimas.
     3.      Atvirųjų anglių kasyklų operatoriai, apskaičiuodami dėl kasybos veiklos išmetamą metano
     kiekį, naudoja savituosius anglių kasyklos telkinio išmetamo metano faktorius. Kasyklų operatoriai
     tuos išmetamo metano faktorius nustato kas ketvirtį, laikydamiesi atitinkamų mokslinių standartų ir
     atsižvelgdami į metano kiekį, išsiskiriantį iš aplinkinių sluoksnių.
     4.      1–3 dalyse nurodytas matavimas ir kiekybinis nustatymas atliekamas pagal atitinkamus Europos
     ar tarptautinius standartus.

LT                                               40                                                 LT
 ---pagebreak---      Atliekant 1 ir 2 dalyse nurodytą nepertraukiamąjį matavimą, kai dalis matavimo įrangos tam tikrą laiką
     neveikia, laikotarpio, kuriuo įranga neveikė, duomenims apskaičiuoti pro rata pagrindu gali būti
     naudojami įrangos veikimo laikotarpiais gauti rodmenys.
     Įranga, naudojama 1 ir 2 dalyje nurodytam nepertraukiamajam matavimui atlikti, turi veikti ne
     trumpiau kaip 90 proc. to laikotarpio, kuriuo ji naudojama išmetamo metano kiekiui stebėti, neįskaitant
     laiko, kuriuo jos veikimas yra sustabdytas dėl perkalibravimo.
     5.      Kasyklų operatoriai apskaičiuoja po anglių kasybos išmetamą metano kiekį naudodami
     išmetamų po anglių kasybos teršalų faktorius, kurie nustatomi remiantis anglių ėminiais iš konkretaus
     anglių telkinio ir laikantis tinkamų mokslinių standartų.
     6.      Iki… [12 mėnesių nuo šio reglamento įsigaliojimo dienos], o vėliau kiekvienais metais iki kovo
     30 d. kasyklų operatoriai ir drenažinių operatoriai pateikia kompetentingoms institucijoms ataskaitą,
     kurioje pateikiami metiniai iš konkretaus šaltinio išmetamo metano kiekio duomenys pagal šio
     straipsnio nuostatas.
     Ta ataskaita apima paskutinių kalendorinių metų, kurių duomenys turimi, laikotarpį ir į ją įtraukiami
     elementai, nurodyti V priedo 1 dalyje dėl veikiančių požeminių anglių kasyklų, V priedo 2 dalyje – dėl
     veikiančių atvirųjų anglių kasyklų ir V priedo 3 dalyje – dėl drenažinių.
     Prieš pateikdami ataskaitas kompetentingoms institucijoms, kasyklų operatoriai ir drenažinių
     operatoriai užtikrina, kad šioje dalyje nurodytos ataskaitos būtų įvertintos tikrintojo, ir prideda
     tikrinimo išvadą, pateiktą pagal 8 ir 9 straipsnius.
     7.      Kompetentingos institucijos šiame straipsnyje nurodytas ataskaitas per tris mėnesius po to, kai
     jas pateikia operatoriai, padaro prieinamas visuomenei ir Komisijai pagal 5 straipsnio 4 dalį.

                                                  II SKIRSNIS

         IŠ VEIKIANČIŲ POŽEMINIŲ ANGLIŲ KASYKLŲ IŠMETAMO METANO KIEKIO MAŽINIMAS

                                                  21 straipsnis
                                                 Taikymo sritis
     Šis skirsnis taikomas metano išmetimui iš požeminių anglių kasyklų, nurodytam 19 straipsnio 2 dalyje.

                                                  22 straipsnis
                                Išmetamo metano kiekio mažinimo priemonės
     1.       Nuo [2025 m. sausio 1 d.] metano išleidimas iš drenažinių ir jose sukaupto metano deginimas
     fakelais yra draudžiamas, išskyrus atvejus, kai tai daroma dėl ekstremaliosios situacijos ar įrangos
     trikties arba kai tai yra neišvengiama ir visiškai būtina atliekant techninę priežiūrą. Tokiais atvejais
     drenažinių operatoriai išleidžia metaną tik jeigu fakelų deginimas yra techniškai neįmanomas arba kelia
     riziką darbų ar darbuotojų saugai. Tokiomis aplinkybėmis, vykdydami 23 straipsnyje nustatytą pareigą
     pranešti, drenažinių operatoriai kompetentingoms institucijoms pateikia įrodymų, kodėl būtina rinktis
     dujų išleidimą vietoj fakelų deginimo.

LT                                                 41                                                 LT
 ---pagebreak---      2.     Nuo 2027 m. sausio 1 d. yra draudžiama išleisti metaną per ventiliacijos šachtas tose anglių
     kasyklose, kuriose išmetamo metano kiekis viršija 0,5 tonos vienai iškasamų anglių kilotonai, išskyrus
     koksinių anglių kasyklas.
     3.     Iki … [treji metai nuo šio reglamento įsigaliojimo dienos] pagal 31 straipsnį Komisija priima
     deleguotąjį aktą, kuriuo papildomas šis reglamentas, nustatant metano išleidimo iš koksinių anglių
     kasyklų ventiliacijos šachtų apribojimus.

                                                     23 straipsnis
                          Pranešimas apie dujų išleidimo ir fakelų deginimo įvykius
     1.     Nuo [2025 m. sausio 1 d.] drenažinių operatoriai praneša kompetentingoms institucijoms apie
     visus dujų išleidimo ir fakelų deginimo įvykius:
            a) kurių priežastis yra ekstremalioji situacija ar įrangos triktis;
            b) kurie neišvengiamai įvyksta dėl drenažo sistemos techninės priežiūros.
     Tas pranešimas pateikiamas nedelsiant po įvykio ir ne vėliau kaip per 48 valandas nuo įvykio pradžios
     ar nuo to momento, kai operatorius apie jį sužino, nurodant VI priede nustatytus elementus.
     2.    Kompetentingos institucijos joms pagal šį straipsnį pateiktą informaciją padaro prieinamą
     visuomenei ir Komisijai kiekvienais metais pagal 5 straipsnio 4 dalį.

                                                    III SKIRSNIS

            METANO IŠMETIMAS IŠ UŽDARYTŲ IR APLEISTŲ POŽEMINIŲ ANGLIŲ KASYKLŲ

                                                     24 straipsnis
                                                   Taikymo sritis
     Šis skirsnis taikomas toliau nurodytam metano išmetimui iš apleistų ir uždarytų požeminių anglių
     kasyklų, kuriose anglių gavyba yra nutraukta:
            a) metano išmetimui iš visų ventiliacijos šachtų, iš kurių toliau išskiriamas metanas;
            b) metano išmetimui iš anglių kasybos įrangos, kuri nebenaudojama;
            c) metano išmetimui iš kitų aiškių taškinių išmetamųjų teršalų šaltinių, nurodytų VII priedo 1
            dalyje.

                                                     25 straipsnis
                                          Stebėsena ir ataskaitų teikimas
     1.     Iki … [12 mėnesių nuo šio reglamento įsigaliojimo dienos] valstybės narės parengia ir
     paviešina visų jų teritorijoje esančių arba jų jurisdikcijai priklausančių uždarytų anglių kasyklų ir

LT                                                   42                                              LT
 ---pagebreak---      apleistų anglių kasyklų inventorinį aprašą pagal VII priedo 1 dalies metodiką, į kurį įtraukiami bent toje
     dalyje nurodyti elementai.
     2.    Pagal tinkamus mokslinius standartus ir bent kas valandą matuojama iš visų VII priedo 1 dalies
     vi punkte nurodytų elementų, iš kurių, kaip nustatyta, išskiriamas metanas, išmetamo metano
     koncentracija.
     Nuo … [18 mėnesių nuo šio reglamento įsigaliojimo dienos] matavimo įranga įdiegiama visuose VII
     priedo 1 dalies v punkte nurodytuose elementuose, esančiuose uždarytose anglių kasyklose ir apleistose
     anglių kasyklose, kuriose veikla nutraukta nuo … [50 metų iki šio reglamento įsigaliojimo dienos].
     2 dalyje nurodytiems matavimams naudojamos matavimo įrangos jautrio riba turi būti bent
     10 000 ppm.
     Ta matavimo įranga turi veikti ne trumpiau kaip 90 proc. to laikotarpio, kuriuo ji naudojama išmetamo
     metano kiekiui stebėti, neįskaitant laiko, kuriuo jos veikimas yra sustabdytas dėl perkalibravimo.
     3.     Iki … [24 mėnesiai po šio reglamento įsigaliojimo dienos], o vėliau kiekvienais metais iki kovo
     30 d. kompetentingoms institucijoms pateikiamos ataskaitos, kuriose nurodomi apskaičiuoti metiniai iš
     konkretaus šaltinio išmetamo metano kiekio duomenys.
     Tos ataskaitos apima paskutinius kalendorinius metus, kurių duomenys turimi, ir į jas įtraukiami VII
     priedo 3 dalyje nurodyti elementai.
     Prieš pateikiant šioje dalyje nurodytas ataskaitas kompetentingoms institucijoms, jos yra įvertinamos
     tikrintojo ir prie jų pridedama tikrinimo išvada, pateikta pagal 8 ir 9 straipsnius.
     4.     Už 2 ir 3 dalyse nurodytų reikalavimų, susijusių su uždarytomis kasyklomis, vykdymą yra
     atsakingi kasyklų operatoriai. Už 2 ir 3 dalyse nurodytų reikalavimų, susijusių su apleistomis
     kasyklomis, vykdymą yra atsakingos valstybės narės.
     5.      Kompetentingos institucijos šiame straipsnyje nurodytas ataskaitas per tris mėnesius po to, kai
     jas pateikia operatoriai, padaro prieinamas visuomenei ir Komisijai pagal 5 straipsnio 4 dalį.

                                                   26 straipsnis
                                Išmetamo metano kiekio mažinimo priemonės
     1.      Remdamosi 25 straipsnyje nurodytu inventoriniu aprašu, valstybės narės parengia ir įgyvendina
     iš apleistų anglių kasyklų išmetamo metano kiekio mažinimo planą.
     Šis mažinimo planas pateikiamas kompetentingoms institucijoms iki … [36 mėnesiai nuo šio
     reglamento įsigaliojimo dienos] ir apima bent VII priedo 4 dalyje nurodytus elementus.
     2.     Dujų išleidimas iš 25 straipsnio 2 dalyje nurodytos įrangos ir tokių dujų deginimas fakelais yra
     draudžiamas nuo 2030 m. sausio 1 d., nebent tokių dujų naudojimas ar išmetamo jų kiekio mažinimas
     būtų techniškai neįmanomas arba keltų riziką aplinkos saugai arba darbų ar darbuotojų saugai.
     Tokiomis aplinkybėmis, vykdydami 25 straipsnyje nustatytą pareigą pranešti, kasyklų operatoriai arba
     valstybės narės pateikia įrodymų, kodėl būtina rinktis dujų išleidimą arba fakelų deginimą vietoj dujų
     naudojimo ar išmetamo jų kiekio mažinimo.

LT                                                 43                                                   LT
 ---pagebreak---                                                      5 skyrius

                                 Metano išmetimas už Sąjungos ribų

                                                     27 straipsnis
                                           Reikalavimai importuotojams
     1.      Iki … [9 mėnesiai nuo šio reglamento įsigaliojimo dienos], o vėliau kiekvienais metais iki
     gruodžio 31 d. importuotojai pateikia importuojančios valstybės narės kompetentingoms institucijoms
     VIII priede nurodytą informaciją.
     Komisijai pagal 31 straipsnį suteikiami įgaliojimai priimti deleguotuosius aktus, kuriais šis reglamentas
     papildomas nuostatomis, kuriomis iš dalies keičiami arba papildomi informacijos, kurią turi teikti
     importuotojai, reikalavimai.
     2.      Iki … [12 mėnesių nuo šio reglamento įsigaliojimo dienos], o vėliau kiekvienais metais iki
     birželio 30 d. valstybės narės pateikia Komisijai informaciją, kurią joms pateikė importuotojai.
     Komisija padaro šią informaciją prieinamą pagal 28 straipsnį.
     3.    Iki 2025 m. gruodžio 31 d. arba anksčiau, jeigu Komisijos mano, kad turima pakankamai
     įrodymų, Komisija patikrina šio straipsnio taikymą, atsižvelgdama visų pirma į:
              a)    pranešamus prieinamus išmetamo metano kiekio duomenis, surinktus naudojant
              pasaulinę taršos metanu stebėsenos priemonę, nurodytą 29 straipsnyje;
              b)    Tarptautinio išmetamo metano kiekio stebėjimo centro (IMEO) atliekamą metano
              išmetimo duomenų analizę;
              c)   informaciją apie stebėsenos, ataskaitų teikimo, tikrinimo ir išmetamo kiekio mažinimo
              priemones, taikomas ne Sąjungoje įsikūrusių operatorių, iš kurių energija importuojama į
              Sąjungą; taip pat
              d)    energijos tiekimo saugumą ir galimą poveikį vienodoms sąlygoms tuo atveju, jei būtų
              nustatyta papildomų prievolių, įskaitant tokias privalomąsias priemones kaip išmetamo
              metano kiekio standartai arba nustatyti jo kiekio mažinimo tikslai, atskirai atsižvelgiant į
              naftos, dujų ir anglių sektorius.
     Kai tikslinga, Komisija, remdamasi būtinais įrodymais, kad būtų garantuotas visiškas taikytinų
     tarptautinių Sąjungos įsipareigojimų laikymasis, pasiūlo iš dalies keisti šį reglamentą, kad būtų
     sugriežtinti importuotojams taikomi reikalavimai siekiant užtikrinti panašų energetikos sektoriuje
     išmetamo metano kiekio matavimo, duomenų teikimo, tikrinimo ir išmetamo kiekio mažinimo
     veiksmingumo lygį.

                                                     28 straipsnis
                                    Skaidrumui skirta metano duomenų bazė
     1.      Iki … [18 mėnesių po šio reglamento įsigaliojimo dienos] Komisija sukuria ir tvarko
     skaidrumui skirtą metano duomenų bazę, į kurią įtraukiama informacija, Komisijai pateikta pagal 27
     straipsnį, taip pat 12 straipsnio 11 dalį, 16 straipsnio 3 dalį, 18 straipsnio 4 dalį, 20 straipsnio 7 dalį, 23
     straipsnio 2 dalį ir 25 straipsnio 5 dalį.
     2.      Kartu su 1 dalyje nurodyta informacija į šią duomenų bazę įtraukiama tokia informacija:

LT                                                    44                                                    LT
 ---pagebreak---              a)    valstybių, kuriose gaminama ir į Sąjungą eksportuojama iškastinių išteklių energija,
             sąrašas;
             b)    ši informacija apie kiekvieną a punkte nurodytą valstybę:
                   i) ar joje metano išmetimui energetikos sektoriuje taikomos privalomos reguliavimo
                   priemonės, apimančios šiame reglamente nustatytus elementus, susijusius su energetikos
                   sektoriuje išmetamo metano kiekio matavimu, duomenų teikimu, tikrinimu ir išmetamo
                   kiekio mažinimu;
                   ii) ar ji yra viena iš Paryžiaus klimato susitarimą pasirašiusių šalių;
                   iii) ar ji, kai taikoma, teikia nacionalinės apskaitos duomenis pagal Jungtinių Tautų
                   bendrosios klimato kaitos konvencijos reikalavimus;
                   iv) ar, kai taikoma, nacionalinės apskaitos duomenys, teikiami pagal Jungtinių Tautų
                   bendrąją klimato kaitos konvenciją, apima trečios pakopos duomenis apie energetikos
                   sektoriuje išmetamą metaną;
                   v) energetikos sektoriuje išmetamo metano kiekis pagal nacionalinės apskaitos
                   duomenis, pateiktus pagal Jungtinių Tautų bendrąją klimato kaitos konvenciją, kai
                   taikoma, ir ar tie duomenys buvo nepriklausomai patikrinti;
                   vi) iškastinių išteklių energiją į Sąjungą eksportuojančių bendrovių sąrašas;
                   vi) iškastinių išteklių energiją į Sąjungą importuojančių importuotojų sąrašas.
     2.     Ši skaidrumui skirta duomenų bazė yra viešai prieinama internetu, nemokamai ir bent jau anglų
     kalba.
     3.     Šio straipsnio taikymas nedaro poveikio Direktyvos (ES) 2016/943 nuostatoms.

                                                   29 straipsnis
                                Pasaulinė taršos metanu stebėsenos priemonė
     1.     Iki … [dveji metai po šio reglamento įsigaliojimo dienos] Komisija sukuria pasaulinę taršos
     metanu stebėsenos priemonę, kurios veikimas grindžiamas palydovų duomenimis ir kelių sertifikuotų
     duomenų bei paslaugų teikėjų, įskaitant ES kosmoso programos „Copernicus“ komponentą,
     informacija.
     Ši priemonė yra viešai prieinama ir joje teikiama reguliariai atnaujinama informacija bent apie daug
     metano išmetančių energijos šaltinių sukeliamos taršos mastą bei dažnumą ir jų vietą.
     2.       Šios priemonės informacija remiamasi per Komisijos dvišalius dialogus dėl išmetamo metano
     kiekio mažinimo politikos ir priemonių. Pagal šią priemonę nustačius naują didelį metano išmetimo
     šaltinį, Komisija dėl to perspėja atitinkamą valstybę, siekdama didinti sąmoningumą ir skatinti imtis
     taisomųjų veiksmų.
     3.     Šis straipsnis taikomas laikantis Direktyvos (ES) 2016/943 nuostatų.

LT                                                  45                                               LT
 ---pagebreak---                                                    6 skyrius

                                         Baigiamosios nuostatos

                                                   30 straipsnis
                                                    Sankcijos
     1.     Valstybės narės nustato taisykles, kuriomis reglamentuojamos už šio reglamento nuostatų
     pažeidimus taikytinos sankcijos, ir imasi visų būtinų priemonių užtikrinti, kad jos būtų įgyvendinamos.
     2.     Numatytos sankcijos turi būti veiksmingos, proporcingos ir atgrasančios ir gali apimti:
     a)     baudas, proporcingas aplinkai daromai žalai, apskaičiuojant tokį baudų dydį, kad už pažeidimus
     atsakingi asmenys iš tikrųjų netektų iš tokių pažeidimų gaunamos ekonominės naudos, o kartotinių
     sunkių pažeidimų atveju laipsniškai didinant tokių baudų dydį;
     b)       periodines baudas, skiriamas siekiant priversti operatorius liautis daryti pažeidimą, įvykdyti
     sprendimą dėl privalomų taisomųjų veiksmų ar taisomųjų priemonių, pateikti informaciją arba leisti
     atlikti patikrinimą, kai taikytina.
     Valstybės narės apie taisykles dėl sankcijų praneša Komisijai iki… [3 mėnesiai nuo šio reglamento
     įsigaliojimo dienos]. Be to, valstybės narės nedelsdamos praneša Komisijai apie visus vėlesnius
     pakeitimus, kurie turi poveikį tokioms taisyklėms.
     3.     Sankcijos taikomos bent už šiuos pažeidimus:
     a)       kai operatoriai arba kasyklų operatoriai nesuteikia kompetentingoms institucijoms ar
     tikrintojams pagalbos, reikalingos jų užduotims pagal šį reglamentą atlikti arba palengvinti;
     b)     kai operatoriai arba kasyklų operatoriai neatlieka veiksmų, kurie nustatyti 6 straipsnyje
     nurodytoje patikrinimo ataskaitoje;
     c)      kai operatoriai arba kasyklų operatoriai nepateikia pagal šį reglamentą privalomų išmetamo
     metano kiekio ataskaitų, įskaitant nepriklausomų tikrintojų pagal 8 ir 9 straipsnius pateiktą tikrinimo
     išvadą;
     d)     kai operatoriai neatlieka nuotėkio aptikimo ir remonto poreikio tyrimo pagal 14 straipsnį;
     e)   kai operatoriai neremontuoja arba nepakeičia atitinkamų komponentų, arba nevykdo atitinkamų
     komponentų nuolatinių tyrimų ir neužfiksuoja nuotėkių pagal 14 straipsnį;
     f)     kai operatoriai nepateikia ataskaitos pagal 14 straipsnį;
     g)     kai operatoriai arba kasyklų operatoriai vykdo dujų išleidimą arba fakelų deginimą ne tomis
     aplinkybėmis, kurios numatytos atitinkamai 15, 22 ir 26 straipsniuose;
     h)     kai operatoriai vykdo įprastinį fakelų deginimą;
     i)     kai operatoriai arba kasyklų operatoriai neįrodo būtinybės rinktis dujų išleidimą vietoj fakelų
     deginimo arba neįrodo būtinybės rinktis fakelų deginimą vietoj metano įleidimo atgal į gręžinį,
     panaudojimo vietoje ar tiekimo rinkai (operatorių atveju) arba vietoj jo panaudojimo ar išmetamo
     kiekio mažinimo (kasyklų operatorių atveju) pagal 15, 22 ir 26 straipsnius;
     j)     kai operatoriai arba kasyklų operatoriai nepraneša apie dujų išleidimo ir fakelų deginimo
     įvykius arba neteikia jų ataskaitų pagal 16, 23 ir 26 straipsnius, kai taikoma;
     k)     kai fakelai arba degimo įtaisai naudojami pažeidžiant 17 straipsnyje nustatytus reikalavimus;

LT                                                  46                                                   LT
 ---pagebreak---      l)     kai importuotojai nepateikia pagal 27 straipsnį ir VIII priedą reikalaujamos informacijos.
     4.     Valstybės narės, kai tinka, atsižvelgia bent į šiuos orientacinius sankcijų skyrimo kriterijus:
     a)     pažeidimo trukmę arba poveikį laiko atžvilgiu, pažeidimo pobūdį ir sunkumą;
     b)    bet kokius veiksmus, kurių imasi įmonė, operatorius arba kasyklos operatorius, kad laiku
     sumažintų arba atitaisytų žalą;
     c)     tai, ar pažeidimas padarytas tyčia, ar dėl aplaidumo;
     d)     bet kokius ankstesnius tos įmonės, operatoriaus ar kasyklos operatoriaus padarytus pažeidimus;
     e)      įmonės, operatoriaus arba kasyklos operatoriaus dėl to pažeidimo tiesiogiai arba netiesiogiai
     gautą finansinę naudą arba išvengtus nuostolius, jei turima atitinkamų duomenų;
     f)     įmonės, operatoriaus arba kasyklos operatoriaus dydį;
     g)     bendradarbiavimo su atitinkama institucija lygį;
     h)      tai, kaip atitinkama institucija sužinojo apie pažeidimą, visų pirma, ar operatorius laiku (ir jei
     taip, kokiu lygiu) pranešė apie pažeidimą;
     i)     kitas tuo konkrečiu atveju atsakomybę sunkinančias ar lengvinančias aplinkybes.
     5.      Valstybės narės kasmet skelbia informaciją apie pagal šį reglamentą skirtų sankcijų pobūdį ir
     dydį, atitinkamus pažeidimus ir operatorius, kuriems skirtos sankcijos.

                                                   31 straipsnis
                                             Įgaliojimų delegavimas
     1.     Įgaliojimai priimti deleguotuosius aktus Komisijai suteikiami šiame straipsnyje nustatytomis
     sąlygomis.
     2.     8 straipsnio 5 dalyje, 22 straipsnio 3 dalyje ir 27 straipsnio 1 dalyje nurodyti įgaliojimai priimti
     deleguotuosius aktus Komisijai suteikiami neribotam laikotarpiui nuo … [šio reglamento įsigaliojimo
     data].
     3.      Europos Parlamentas arba Taryba gali bet kada atšaukti 8 straipsnio 5 dalyje, 22 straipsnio 3
     dalyje ir 27 straipsnio 1 dalyje nurodytus deleguotuosius įgaliojimus. Sprendimu dėl įgaliojimų
     atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas
     įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame
     nurodytą dieną. Jis nedaro poveikio jau galiojančių deleguotųjų aktų galiojimui.
     4.      Prieš priimdama deleguotąjį aktą Komisija konsultuojasi su kiekvienos valstybės narės
     paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl
     geresnės teisėkūros nustatytais principais.
     5.     Apie priimtą deleguotąjį aktą Komisija nedelsdama vienu metu praneša Europos Parlamentui ir
     Tarybai.
     6.      Pagal 8 straipsnio 5 dalį, 22 straipsnio 3 dalį arba 27 straipsnio 1 dalį priimtas deleguotasis
     aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai
     apie šį aktą dienos nei Europos Parlamentas, nei Taryba nepareiškia prieštaravimų arba jeigu dar
     nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų
     nereikš. Europos Parlamento arba Tarybos iniciatyva tas laikotarpis pratęsiamas dviem mėnesiais.

LT                                                  47                                                   LT
 ---pagebreak---                                                    32 straipsnis
                                               Komiteto procedūra
     1. Komisijai padeda Energetikos sąjungos komitetas, įsteigtas Reglamento (ES) 2018/1999 44
     straipsniu.
     2.     Kai daroma nuoroda į šią dalį, taikomas Reglamento (ES) Nr. 182/2011 4 straipsnis.

                                                   33 straipsnis
                                                     Peržiūra
     1.     Kas penkerius metus Komisija pateikia šio reglamento vertinimo ataskaitą Europos Parlamentui
     ir Tarybai ir, jei tikslinga, pateikia pasiūlymus dėl teisėkūros procedūra priimamų aktų, kuriais iš dalies
     keičiamas šis reglamentas. Ataskaitos skelbiamos viešai.
     2.     Pagal šį straipsnį Komisija gali prašyti valstybių narių ir kompetentingų institucijų suteikti
     informacijos ir atsižvelgia visų pirma į informaciją, kurią valstybės narės pateikė savo integruotuose
     nacionaliniuose energetikos ir klimato srities veiksmų planuose ir juos atnaujindamos, taip pat savo
     nacionalinėse energetikos ir klimato srities pažangos ataskaitose pagal Reglamentą (ES) 2018/1999.

                                                   34 straipsnis
                                     Reglamento (ES) 2019/942 pakeitimai
     Europos Parlamento ir Tarybos reglamento (ES) 2019/942 15 straipsnis papildomas šia 5 dalimi:
     „5. Kas trejus metus ACER parengia ir viešai paskelbia rodiklių ir susijusių atskaitos verčių rinkinį,
     pagal kurį būtų galima palyginti palyginamų projektų investicines vieneto išlaidas, susijusias su
     išmetamo metano kiekio matavimu, duomenų teikimu ir mažinimu. Ji teikia rekomendacijas dėl
     rodiklių ir atskaitos verčių, taikomų dėl investicinių vieneto išlaidų, patiriamų vykdant pareigas pagal
     [šį reglamentą], pagal [šio reglamento] 3 straipsnį.“

                                                   35 straipsnis
                                                   Įsigaliojimas
     Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

     Šis reglamentas privalomas visas ir tiesiogiai taikomas visose valstybėse narėse.
     Priimta Briuselyje

     Europos Parlamento vardu                     Tarybos vardu
     Pirmininkas                                  Pirmininkas

LT                                                  48                                                   LT
 ---documentbreak---                               EUROPOS
                              KOMISIJA

                                                     Briuselis, 2021 12 15
                                                     COM(2021) 805 final

                                                     ANNEXES 1 to 8

                                           PRIEDAI

                                              prie

                   Pasiūlymo dėl Europos Parlamento ir Tarybos reglamento

     dėl energetikos sektoriuje išmetamo metano kiekio mažinimo, kuriuo iš dalies keičiamas
                                    Reglamentas (ES) 2019/942

             {SEC(2021) 432 final} - {SWD(2021) 459 final} - {SWD(2021) 460 final}

LT                                                                                            LT
 ---pagebreak---                                                I PRIEDAS
                           Nuotėkio aptikimo, remonto ir stebėsenos grafikai

     Remonto grafikas
     14 straipsnyje nurodytas remonto grafikas turi apimti bent šiuos elementus:
     i)     visų patikrintų komponentų aprašą ir identifikavimo duomenis;
     ii)    patikrinimo rezultatą: ar aptiktas metano nuotėkis ir, jei taip, koks jo dydis;
     iii)   dėl komponentų, iš kurių, kaip nustatyta, išsiskiria 500 ppm ar daugiau metano, –
     informaciją apie tai, ar remontas buvo įvykdytas per nuotėkio aptikimo ir remonto poreikio
     tyrimą, o jei ne, tai kodėl ne, atsižvelgiant į 14 straipsnio 4 dalies reikalavimus, susijusius su
     elementais, į kuriuos galima atsižvelgti remonto atidėjimo atveju;
     iv)    dėl komponentų, iš kurių, kaip nustatyta, išsiskiria 500 ppm ar daugiau metano, –
     planuojamo remonto grafiką, kuriame nurodyta planuojama remonto data;
     v)      dėl komponentų, iš kurių, kaip nustatyta per ankstesnį nuotėkio aptikimo ir remonto
     poreikio tyrimą, išsiskiria mažiau nei 500 ppm metano, bet vėliau vykdant stebėseną po
     nuotėkio aptikimo ir remonto siekiant patikrinti, ar metano nuotėkio dydis pasikeitė,
     nustatyta, kad metano iš jų išsiskiria 500 ppm ar daugiau, – informaciją apie tai, ar remontas
     atliktas iškart, o jei ne, tai kodėl ne (taip pat kaip pagal iii punktą), ir planuojamo remonto
     grafiką, kuriame nurodyta planuojama remonto data.

     Po to turi būti pateiktas tolesnės priežiūros po remonto grafikas, kuriame būtų nurodyta, kada
     faktiškai atliktas remontas.

     Stebėsenos grafikas
     14 straipsnyje nurodytas stebėsenos grafikas turi apimti bent šiuos elementus:
     i)     visų patikrintų komponentų aprašą ir identifikavimo duomenis;
     ii)    patikrinimo rezultatą: ar aptiktas metano nuotėkis ir, jei taip, koks jo dydis;
     iii)    dėl komponentų, iš kurių, kaip nustatyta, išsiskiria 500 ppm ar daugiau metano, –
     stebėsenos, vykdytos po remonto siekiant patikrinti, ar remontas atliktas sėkmingai,
     rezultatus;
     iv)    dėl komponentų, iš kurių, kaip nustatyta, išsiskiria mažiau nei 500 ppm metano, –
     paskesnės stebėsenos, vykdytos po nuotėkio aptikimo ir remonto siekiant patikrinti, ar metano
     nuotėkio dydis pasikeitė, rezultatus ir rekomendaciją, paremtą nustatytais faktais.

LT                                                   1                                                    LT
 ---pagebreak---                                              II PRIEDAS
                     Pranešimas apie dujų išleidimo ir fakelų deginimo įvykius

     Pagal 16 straipsnį operatoriai turi pranešti kompetentingoms institucijoms bent šią informaciją
     apie fakelais sudegintą arba išleistą metaną:
     i)     operatoriaus pavadinimą;
     ii)    atitinkamo turto pavadinimą ir tipą;
     iii)   susijusią įrangą;
     iv)    datą (-as) ir konkretų laiką, kada dujų išleidimas ar fakelų deginimas buvo aptiktas
     arba pradėtas ir kada jis buvo nutrauktas;
     v)     išmatuotą arba apskaičiuotą išleistų ar fakelais sudegintų gamtinių dujų kiekį;
     vi)    dujų išleidimo arba fakelų deginimo priežastį ir pobūdį;
     vii)   veiksmus, kurių imtasi siekiant riboti dujų išleidimo arba fakelų deginimo trukmę ir
     mastą;
     viii) taisomuosius veiksmus, kurių imtasi siekiant pašalinti dujų išleidimo ar fakelų
     deginimo priežastį ir išvengti šių įvykių kartojimosi;
     ix)    kas savaitę atliekamų fakelų patikrinimų pagal 17 straipsnį rezultatus.

LT                                                 2                                                   LT
 ---pagebreak---                                                 III PRIEDAS
                                             Fakelų patikrinimai

     Kas savaitę atliekami fakelų patikrinimai turi apimti visapusišką akustinį, vizualinį ir
     olfaktorinį tikrinimą (kuris apima fakelų išorės apžiūrą, klausymąsi, ar nėra galimo slėgio
     sumažėjimo ar skysčio nutekėjimo, ir patikrinimą uodžiant, ar nėra neįprastų ir stiprių kvapų).
     Per šį patikrinimą operatorius turi patikrinti visus komponentus, įskaitant fakelus, prieigos
     liukus, uždaras ventiliacijos sistemas, siurblius, kompresorius, slėgio ribotuvus, vožtuvus,
     linijas, junges, jungtis ir susietus vamzdynus, siekdamas aptikti defektus, nuotėkius ir dujų
     išsiskyrimo atvejus.
     Į ataskaitą turi būti įtraukti šie stebėjimų rezultatai:
     i)      kai fakelai uždegti: ar degimas laikomas pakankamu, ar nepakankamu. Degimas yra
     nepakankamas, kai iš fakelo dujos pastebimai išsiskiria iš viso ilgiau kaip penkias minutes per
     bet kurį ištisinį dviejų valandų laikotarpį;
     ii)     kai fakelai neuždegti: ar iš neuždegto fakelo išleidžiamos dujos, ar ne. Jeigu dujos
     išleidžiamos, reikėtų imtis veiksmų padėčiai pataisyti per 6 valandas arba, esant prastoms oro
     sąlygoms ar kitokioms ekstremalioms sąlygomis, per 24 valandas.

LT                                                      3                                              LT
 ---pagebreak---                                               IV PRIEDAS
                             Neveikiančių gręžinių inventoriniai aprašai

     Pagal 18 straipsnį neveikiančių gręžinių inventoriniai aprašai turi apimti bent šią informaciją:
     i)     operatoriaus, savininko arba licencijos savininko (kai taikoma) pavadinimą ir adresą;
     ii)    gręžinio arba gręžvietės pavadinimą, tipą ir adresą;
     iii)   žemėlapį, kuriame pažymėtos gręžinio arba gręžvietės ribos;
     iv)    bet kokių metano koncentracijos matavimų rezultatus.

LT                                                  4                                                   LT
 ---pagebreak---                                                  V PRIEDAS
                                   Ataskaitos dėl veikiančių anglių kasyklų

     1 dalis
     Pagal 19 ir 20 straipsnius ataskaitose dėl veikiančių požeminių kasyklų turi būti pateikiama
     bent ši informacija:
     i)        kasyklos operatoriaus pavadinimas ir adresas:
     ii)       kasyklos adresas;
     iii)      kasykloje išgaunamų kiekvienos rūšies anglių kiekis tonomis;
     iv)       ši visų kasykloje naudojamų ventiliacijos šachtų informacija:
               1) pavadinimas (jei yra);
               2) naudojimo laikotarpis, jei skiriasi nuo ataskaitinio laikotarpio;
               3) koordinatės:
               4) paskirtis (oro įleidimas, ištraukimas);
               5) matavimo aparato, naudojamo metanui matuoti ir išmetamam jo kiekiui nustatyti,
               techninės specifikacijos ir optimalios veikimo sąlygos, nustatytos gamintojo;
               6) kokią laiko dalį veikė nepertraukiamojo matavimo aparatas;
               7) pasirinktas Europos ar tarptautinis standartas dėl:
                      – metano matavimo aparatu matuojamų ėminių ėmimo vietos;
                      – debito matavimo;
                      – metano koncentracijos matavimo;
           8) nepertraukiamojo matavimo aparatu užfiksuotas išmetamas metano kiekis
     (tonomis);
               9) imant ėminius kas mėnesį užfiksuotas išmetamas metano kiekis (tonomis per
               valandą), įtraukiant informaciją apie:
                      – ėminių ėmimo datą;
                      – ėminių ėmimo metodą;
                      – atmosferos sąlygų (slėgio, temperatūros, drėgnio) rodmenis, paimtus tinkamu
               atstumu, kad būtų atspindėtos nepertraukiamojo matavimo aparato veikimo sąlygos;
               11) jei kasykla yra kokiu nors būdu prijungta prie kitos kasyklos taip, kad tarp kasyklų
               gali cirkuliuoti oras, – atitinkamos kasyklos pavadinimas;
     v)     išmetamų po anglių kasybos teršalų faktoriai ir jiems apskaičiuoti naudojamo metodo
     apibūdinimas;
     vi)       po kasybos išmetamas metano kiekis (tonomis).

LT                                                      5                                                 LT
 ---pagebreak---      2 dalis
     Pagal 19 ir 20 straipsnius ataskaitose dėl veikiančių atvirųjų kasyklų turi būti pateikiama bent
     ši informacija:
     i)        kasyklos operatoriaus pavadinimas ir adresas:
     ii)       kasyklos adresas;
     iii)      kasykloje išgaunamų kiekvienos rūšies anglių kiekis tonomis;
     iv)     visų kasyklos eksploatuojamų anglių telkinių žemėlapis, kuriame pažymėtos tų
     telkinių ribos;
     v)        ši kiekvieno anglių telkinio informacija:
               1) pavadinimas (jei yra);
               2) naudojimo laikotarpis, jei skiriasi nuo ataskaitinio laikotarpio;
               3) eksperimentinio metodo, naudojamo dėl kasybos veiklos išmetamam metano
               kiekiui nustatyti, apibūdinimas, įskaitant metodiką, pasirinktą siekiant atsižvelgti į
               metano išmetimą iš aplinkinių geologinių sluoksnių;
     vi)    išmetamų po anglių kasybos teršalų faktoriai ir jiems apskaičiuoti naudojamo metodo
     apibūdinimas;
     vii)      po kasybos išmetamas metano kiekis (tonomis).

     3 dalis
     Pagal 19 ir 20 straipsnius ataskaitose dėl drenažinių turi būti pateikiama bent ši informacija:
     i)        kasyklos operatoriaus pavadinimas ir adresas:
     ii)    kasyklos (-ų) drenažo sistemos tiekiamo metano kiekis tonomis, atskirai kiekvienos
     kasyklos;
     iii)      išleisto metano kiekis tonomis;
     iv)       fakelais sudeginto metano kiekis tonomis;
     v)        fakelų deginimo efektyvumas;
     vi)       surinkto metano naudojimas.

LT                                                      6                                               LT
 ---pagebreak---                                               VI PRIEDAS
              Pranešimas apie dujų išleidimo ir fakelų deginimo įvykius drenažinėse

     Pagal 23 straipsnį drenažinių operatoriai turi kompetentingoms institucijoms pranešti bent šią
     informaciją apie fakelais sudegintą arba išleistą metaną:

     i)     operatoriaus pavadinimą ir adresą;
     ii)    įvykio pradinio aptikimo laiką;
     iii)   dujų išleidimo ir (arba) fakelų deginimo įvykio priežastį;
     iv)    išleisto ir fakelais sudegintos metano kiekį tonomis (arba jo įvertį, jeigu kiekybiškai
     nustatyti neįmanoma).

LT                                                 7                                                  LT
 ---pagebreak---                                                VII PRIEDAS
                                       Uždarytos ir apleistos kasyklos

     1 dalis
     Pagal 24 ir 25 straipsnius į uždarytų ir apleistų anglių kasyklų inventorinį aprašą turi būti
     įtraukiama bent ši informacija apie kiekvieną veiklos vietą:
     i)        operatoriaus, savininko arba licencijos savininko (kai taikoma) pavadinimas ir adresas;
     ii)       atitinkamos veiklos vietos adresas;
     iii)      žemėlapis, kuriame pažymėtos kasyklos ribos;
     iv)       kasyklos kasinių schemos ir jų būklė;
     v)        rezultatai, gauti matuojant metano koncentraciją šiuose elementuose:
           1) visose ventiliacijos šachtose, anksčiau naudotose veikiančioje kasykloje, kartu
     nurodant:
                      – šachtos koordinates;
                      – šachtos pavadinimą (jei yra);
                      – sandarinimo statusą ir sandarinimo metodą, jei žinomas;
               2) nenaudojamuose dujų išleidimo vamzdžiuose;
               3) nenaudojamuose dujų drenavimo gręžiniuose;
               4) atodangose;
               5) identifikuojamuose geologinių sluoksnių įtrūkiuose, esančiuose kasyklos teritorijoje
               arba susijusiuose su jos anksčiau eksploatuotu anglių telkiniu;
               6) kituose užfiksuotuose potencialiuose taškiniuose išmetamųjų teršalų šaltiniuose.

     2 dalis
     1 dalies v punkte nurodytas matavimas turi būti atliekamas pagal šiuos principus:
     i)     matuojama esant atmosferos slėgiui, kad būtų galima aptikti potencialų metano
     nuotėkį, ir laikantis tinkamų mokslinių standartų;
     ii)   matuojama aparatu, kurio jautrio riba yra bent 10 000 ppm, kuo arčiau matuojamo
     metano išmetimo šaltinio;
     iii)      kartu su matavimo duomenimis turi būti pateikta ši informacija:
               1) matavimo data;
               2) atmosferos slėgis;
               3) matavimui naudotos įrangos techniniai duomenys;
     iv)     ventiliacijos šachtos, anksčiau naudotos dviejų ar daugiau kasyklų, turi būti priskirtos
     tik vienai kasyklai, kad būtų išvengta dvigubos apskaitos.

     3 dalis

LT                                                      8                                                LT
 ---pagebreak---      Į 25 straipsnio 3 dalyje nustatytą ataskaitą turi būti įtraukti šie elementai:
     i)        operatoriaus, savininko arba licencijos savininko (kai taikoma) pavadinimas ir adresas;
     ii)       atitinkamos veiklos vietos adresas;
     iii)    duomenys apie metano išmetimą iš visų 25 straipsnio 3 dalyje nurodytų elementų,
     įtraukiant šią informaciją:
               1) elemento tipą;
               2) matavimui naudoto matavimo aparato techninius duomenis, įskaitant jautrį;
               3) kokią laiko dalį veikė matavimo aparatas;
               4) matavimo aparatu užfiksuotą metano koncentraciją;
               5) iš atitinkamo elemento išmetamo metano kiekio įverčius.

     4 dalis
     Į 26 straipsnio 1 dalyje nustatytą išmetamo metano kiekio mažinimo planą turi būti įtraukta
     bent ši informacija:
     i)        visų elementų, kuriems taikoma 25 straipsnio 3 dalis, sąrašas;
     ii)   techninės galimybės sumažinti iš 25 straipsnio 3 dalyje nurodytų elementų išmetamo
     metano kiekį;
     iii)   iš 25 straipsnio 3 dalyje nurodytų elementų išmetamo metano kiekio mažinimo
     terminai.

LT                                                    9                                                  LT
 ---pagebreak---                                              VIII PRIEDAS
                            Informacija, kurią turi pateikti importuotojai

     Šiame priede eksportuotojas yra kita tiekimo sutarties, kurią importuotojas sudaro dėl
     iškastinių išteklių energijos tiekimo į Sąjungą, šalis.

     Pagal 27 straipsnį importuotojai turi pateikti šią informaciją:
     i)     eksportuotojo pavadinimą ir adresą ir, jei skiriasi nuo eksportuotojo, gamintojo
     (išgavėjo) pavadinimą ir adresą;
     ii)      valstybę ir Sąjungos teritorinių statistinių vienetų nomenklatūros (NUTS) 1 lygį
     atitinkančius regionus, kuriuose energija išgauta, taip pat valstybes ir Sąjungos teritorinių
     statistinių vienetų nomenklatūros (NUTS) 1 lygį atitinkančius regionus, per kuriuos energija
     transportuota prieš ją pateikiant Sąjungos rinkai;
     iii)     dėl naftos ir iškastinių gamtinių dujų – ar eksportuotojas matuoja ir praneša savo
     išmetamą metano kiekį nepriklausomai arba pagal įsipareigojimus pranešti nacionalinės
     ŠESD apskaitos duomenis laikantis Jungtinių Tautų bendrosios klimato kaitos konvencijos
     (UNFCCC) reikalavimų ir ar jis laikosi UNFCCC ataskaitų teikimo reikalavimų arba Naftos
     ir dujų sektorių partnerystės dėl metano OGMP 2.0 standartų. Turi būti pridėta naujausios
     išmetamo metano kiekio ataskaitos kopija, įskaitant, kai turima, 12 straipsnio 6 dalyje
     nurodytą informaciją. Turi būti nurodytas ataskaitoje naudojamas kiekvieno atitinkamo tipo
     išmetamųjų teršalų kiekybinio nustatymo metodas (kaip antai UNFCCC pakopos ar OGMP
     lygiai);
     iv)     dėl naftos ir dujų – ar eksportuotojas taiko reguliavimo arba savanoriškas priemones
     savo išmetamam metano kiekiui kontroliuoti, įskaitant tokias priemones kaip nuotėkio
     aptikimo ir remonto poreikio tyrimai arba metano išleidimo ir deginimo fakelais kontrolės ir
     ribojimo priemonės. Kartu turi būti pateiktas tokių priemonių apibūdinimas, įskaitant, kai yra,
     ataskaitas, parengtas po nuotėkio aptikimo ir remonto poreikio tyrimų ir dėl dujų išleidimo ir
     fakelų deginimo įvykių per paskutinius kalendorinius metus, kurių duomenys turimi;
     v)      dėl anglių – ar eksportuotojas matuoja ir praneša savo išmetamą metano kiekį
     nepriklausomai arba pagal įsipareigojimus pranešti nacionalinės ŠESD apskaitos duomenis
     laikantis Jungtinių Tautų bendrosios klimato kaitos konvencijos (UNFCCC) reikalavimų ir ar
     jis laikosi UNFCCC ataskaitų teikimo reikalavimų arba tarptautinio ar Europos išmetamo
     metano kiekio stebėsenos, duomenų teikimo ir tikrinimo standarto. Turi būti pridėta
     naujausios išmetamo metano kiekio ataskaitos kopija, įskaitant, kai turima, 20 straipsnio 6
     dalyje nurodytą informaciją. Turi būti nurodytas ataskaitoje naudojamas kiekvieno atitinkamo
     tipo išmetamųjų teršalų kiekybinio nustatymo metodas (kaip antai UNFCCC pakopos ar
     OGMP lygiai);
     vi)     dėl anglių – ar eksportuotojas taiko reguliavimo arba savanoriškas priemones savo
     išmetamam metano kiekiui kontroliuoti, įskaitant metano išleidimo ir deginimo fakelais
     kontrolės ir ribojimo priemones. Kartu turi būti pateiktas tokių priemonių apibūdinimas,
     įskaitant, kai yra, ataskaitas, pateiktas dėl dujų išleidimo ir fakelų deginimo įvykių per
     paskutinius kalendorinius metus, kurių duomenys turimi;
     vii)    subjekto, atlikusio nepriklausomą iii ir v punktuose nurodytų ataskaitų (jei yra)
     tikrinimą, pavadinimą.

LT                                                  10                                                 LT